Terdzo-YA-026 - Rinchen Terdzö\nzab lam bde gshegs kun 'dus las pad+ma gar dbang tshe dpag tu med pa phyi ltar sgrub pa tshe dbang dang bcas pa bdud rtsi'i char 'beb\nVolume 24 (ཡ) / Pages 517-537 / Folios 1a1 to 11b2\nRinchen Terdzö Volumes List > Volume 24 > Text #26 (Scroll to Bottom)\ngter bdag gling pa 'gyur med rdo rje. zab lam bde gshegs kun 'dus las pad+ma gar dbang tshe dpag tu med pa phyi ltar sgrub pa tshe dbang dang bcas pa bdud rtsi'i char 'beb. In Rin chen gter mdzod chen mo pod nyer bzhi pa (The Great Treasury of Rediscovered Teachings Volume 24) by 'jam mgon kong sprul, 517-537. New Delhi: Shechen Publications, 2007-2016.\nzab lam bde gshegs kun 'dus las pad+ma gar dbang tshe dpag tu med pa phyi ltar sgrub pa tshe dbang dang bcas pa bdud rtsi'i char 'beb ces bya ba 'di ni/_'jam mgon sa skya pa bdag chen ngag gi dbang phyug kun dga' bkra shis kyi bkas bskul ba dang gsang ba'i bdag po rgyal tshab drug pa'i bkas ring mo nas bskul ba'i dgongs pa rjes su bsgrub pa'i ched du/_nye char gang gi phrin las pa blo gros dbyangs can bzang po'i gsung gis bskul ba las snyom las pa 'gyur med rdo rjes yi ger spel ba'o/_/sarba mang+ga laM\n༄༅། །ཟབ་ལམ་བདེ་གཤེགས་ཀུན་འདུས་ལས་པདྨ་གར་དབང་ཚེ་དཔག་ཏུ་མེད་པ་ཕྱི་ལྟར་སྒྲུབ་པ་ཚེ་དབང་དང་བཅས་པ་བདུད་རྩིའི་ཆར་འབེབ་ཅེས་བྱ་བ་བཞུགས་སོ། ། ཨོཾ་སྭསྟི། ཚེ་དང་ཡེ་ཤེས་དཔག་ཡས་པའི། །དངོས་གྲུབ་མཆོག་སྩོལ་ལྷག་པའི་ལྷ། །གར་དབང་མགོན་ལ་ཕྱག་བྱས་ནས། །སྒྲུབ་ཐབས་དབང་གི་ཆོ་ག་བཤད། །འདིར་པདྨ་གར་དབང་ཚེ་དཔག་ཏུ་མེད་པ་སྒྲུབ་པའི་ཐབས་ལ་གསུམ་སྟེ། སྦྱོར་བ་ཡོ་བྱད་ཀྱི་བཤམ། དངོས་གཞི་སྒྲུབ་པའི་ཐབས། བྱིན་རླབས་དབང་གི་ཆོ་གའོ། །དང་པོ་སྦྱོར་བ་ཡོ་བྱད་བཤམ་པ་ནི། དགེ་ཞིང་ཤིས་པའི་གནས་སུ་ཟླ་བ་ཡར་གྱི་ངོའི་གཟའ་སྐར་འཕྲོད་སྦྱོར་བཟང་པོ་ལ་བཀྲ་ཤིས་པའི་ཡོ་བྱད་རྣམས་ཚོགས་པར་བྱས་ལ། གཞི་བགེགས་ལ་གཏོར་མ་བྱིན་ནས་བར་ཆད་བསྲུང་བའི་ཕྲིན་ལས་འཆོལ་ཞིང་མཚམས་བཅད། དེར་ཁྱད་པར་གྱི་རྫས་དང་ས་ལས་སྟེགས་བུ་གྲུ་བཞི་ཁྲུ་གང་བ་བརྩིགས་པའམ། དེ་དང་མཉམ་པའི་ས་གཞི་ཁོད་སྙོམས་པ་ལ་བདུད་རྩི་ལྔ་དང་མཚལ་དང་ལི་ཁྲི་སྦྱར་བ་བྱུག །བྱིན་གྱིས་བརླབས་པའི་ཚོན་གྱིས་ཆོས་འབྱུང་དམར་པོ་བརྩེགས་མའི་དབུས་སུ་ཟླ་གམ་སྒོ་གཅིག་ནུབ་ཏུ་བསྟན་པའི་ལྟེ་བར་པདྨ་འདབ་མ་བཞི་པ་དང་། ཕྱི་རོལ་དུ་རྡོ་རྗེའི་ར་བ་འོད་ཟེར་དམར་པོའི་ཕྲེང་བས་བསྐོར་བ་བྲི། ལྷ་གནས་སུ་སོ་སོའི་ཕྱག་མཚན་ནམ་ཚོམ་བུ་དགོད། དབུས་སུ་མཉྫི་ལ་བུམ་པ་ཆས་ལྡན་རྫས་ཉེར་ལྔ་རྒྱུན་འབབ་ཀྱི་ཆུས་བྲན་པས་བཀང་བའི་ཁར། ཐོད་པ་དུམ་བུ་གཅིག་པར་བཅུད་ལེན་གྱི་སྨན་ཕབས་བུར་ཆང་དང་སྦྱར་བ་བླུགས་ལ་དར་དམར་པོས་ཁ་བཀབ། སྟེང་དུ་མེ་ལོང་དང་གཟུངས་རྡོར་བཞག །དཀྱིལ་འཁོར་གྱི་ཤར་དུ་མཆོད་གཏོར་དང་སྨན་རཀ །ལྷོར་བཅུད་ལེན་གྱི་ཚེའི་རིལ་བུ། ནུབ་ཏུ་མདའ་དར་དམར་པོ་མེ་ལོང་དང་གསེར་གཡུས་བརྒྱན་པ། བྱང་དུ་ཚེ་ཆང་། མཐའ་སྐོར་དུ་མཆོད་པ་རྣམས་དང་གཏེར་སྲུང་གི་གཏོར་མ་རྣམས་ཀྱང་ཚུལ་བཞིན་དུ་བཤམ། སྟན་གྱི་འོག་ཏུ་འབྲས་སམ་ནས་དཀར་མོས་གཡུང་དྲུང་ཆོས་འཁོར་དུ་བྲི། རང་ཉིད་ཆས་གོས་དམར་པོ་དང་ལྡན་པས་ཁ་ནུབ་ཏུ་ཕྱོགས་པར་འདུག་སྟེ། རྡོར་དྲིལ་སོགས་ཉེ་བར་མཁོ་བའི་ཡོ་བྱད་ཐམས་ཅད་ཀྱང་ཚོགས་པར་བྱའོ། །གཉིས་པ་སྒྲུབ་པའི་ཐབས་ལ། ཐོག་མར་བགེགས་གཏོར་བཤམས་ལ། རཾ་ཡཾ་ཁཾ། སྟོང་པའི་ངང་ལས་བྷྲཱུྃ་ལས་རིན་པོ་ཆེའི་སྣོད་ཟབ་ཅིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པར་གྱུར། ཨོཾ་ཨཱཿཧཱུྃ། ལན་གསུམ་གྱིས་བྱིན་གྱིས་བརླབ། ཕེཾ་ཞེས་གཏོར་མགྲོན་བཀུག །ཨོཾ་སརྦ་བིགྷྣཱན་ན་མཿསརྦ་ཏ་ཐཱ་ག་ཏེ་བྷྱོ་སོགས་གསུམ་གྱིས་བསྔོས་ལ། ཧཱུྃ༔ གསང་བ་མཆོག་གི་དཀྱིལ་འཁོར་འདིར༔ དངོས་གྲུབ་སྒྲུབ་ལ་བར་གཅོད་པའི༔ ལོག་འདྲེན་བགེགས་དང་འབྱུང་པོའི་ཚོགས༔ མཆོད་སྦྱིན་བཟང་པོས་ཚིམས་བྱོས་ལ༔ མྱུར་བ་ཉིད་དུ་ཕྱིར་དེངས་ཤིག༔ གལ་ཏེ་བཀའ་ལས་འདའ་བྱེད་ན༔ བདག་ཉིད་ཐུགས་ལས་ཁྲོ་བོ་དང༔ རྡོ་རྗེ་མཚོན་ཆའི་ཚོགས་སྤྲོས་ཏེ༔ ཁྱོད་ཀྱི་ལུས་ངག་རྡུལ་ཕྲན་བཞིན༔ འཇིག་པར་འགྱུར་བ་གདོན་མི་ཟ༔ ཞེས་དྲག་སྔགས་བཟླ་ཞིང་རོལ་མོའི་མཚམ་རྔམ་དང་བཅས་པས་བགེགས་བསྐྲད། བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོའི་ཚོགས་དང་བཅས་པ་ཐམས་ཅད་མདུན་གྱི་ནམ་མཁར་བཞུགས་པར་བསམ། ན་མོ༔ བདག་སོགས་འགྲོ་ཀུན་བྱང་ཆུབ་བར༔ བླ་མ་སངས་རྒྱས་དམ་པའི་ཆོས༔ ཚོགས་མཆོག་བདེ་གཤེགས་དཀྱིལ་འཁོར་ལྷ༔ མཁའ་འགྲོར་བཅས་ལ་སྐྱབས་སུ་མཆི༔ ཞེས་ལན་གསུམ་གྱིས་སྐྱབས་སུ་འགྲོ །བརྒལ་བཀའ་སྲིད་པའི་རྒྱ་མཚོ་ལས༔ མཁའ་མཉམ་འགྲོ་རྣམས་བསྒྲལ་བའི་ཕྱིར༔ བླ་མེད་རྫོགས་པའི་བྱང་ཆུབ་སེམས༔ དམ་པ་བདག་གིས་བསྐྱེད་པར་བགྱི༔ ཞེས་ལན་གསུམ་གྱིས་སེམས་བསྐྱེད། སྲས་བཅས་རྒྱལ་བ་འཁོར་བཅས་ལ༔ གུས་པས་བཏུད་དེ་ཕྱག་འཚལ་ལོ༔ ཕྱི་ནང་གསང་བ་བླ་མེད་པའི༔ མཆོད་པ་ཀུན་གྱིས་ཡང་དག་མཆོད༔ ཚེ་རབས་ཐོག་མེད་ནས་བྱས་པའི༔ སྡིག་པའི་ལས་རྣམས་མཐོལ་ཞིང་བཤགས༔ སེམས་ཅན་ཀུན་ལ་ཕན་མཛད་པའི༔ དགེ་བ་ཀུན་ལ་ཡི་རང་ངོ༔ སངས་རྒྱས་མྱ་ངན་འདའ་བཞེད་གང༔ བསྐལ་པ་རྒྱ་མཚོར་བཞུགས་སུ་གསོལ༔ གདུལ་བྱའི་བསམ་པ་ཇི་བཞིན་དུ༔ ཆོས་ཀྱི་འཁོར་ལོ་བསྐོར་བར་བསྐུལ༔ བསོད་ནམས་གང་ཞིག་བགྱིས་པ་རྣམས༔ ཐམས་ཅད་བྱང་ཆུབ་ཆེན་པོར་བསྔོ༔ ཞེས་ལན་གསུམ་གྱིས་ཚོགས་གསག །དེ་ནས་མཆོད་རྫས་རྣམས། རཾ་ཡཾ་ཁཾ་གིས་བསྲེགས་གཏོར་བཀྲུས། ཨོཾ་སྭ་བྷཱ་ཝ་སོགས། ཐམས་ཅད་སྟོང་ཉིད་ནམ་མཁའི་ངང༔ བྷྲཱུྃ་ལས་རིན་ཆེན་སྣོད་ནང་དུ༔ ཨོཾ་ལས་ཕྱི་ནང་མཆོད་པའི་ཚོགས༔ སོ་སོའི་ལྷ་མོའི་རོལ་པར་བཅས༔ རབ་འབྱམས་ནམ་མཁའ་གང་བར་གྱུར༔ ཨོཾ་བཛྲ་པུཥྤེ་དྷཱུ་པེ་སོགས་ནས། ཤབྡ་པཱུ་ཛ་ས་མ་ཡ་ཧཱུྃ། ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཧཱུྃ་ཧྲཱིཿཋ༔ ཨོཾ་ཨཿཧཱུྃ་མ་ཧཱ་བ་ལིཾ་ཏ་ཨཱཿཧཱུྃ༔ ཨོཾ་ཨཱཿཧཱུྃ་མ་ཧཱ་རཀྟ་ཛྭ་ལ་ཨཱཿཧཱུྃ༔ ཞེས་པ་རྣམས་ལན་གསུམ་གསུམ་བརྗོད་པས་མཆོད་རྫས་རྣམས་བྱིན་གྱིས་བརླབ་བོ། །དེ་ནས། ཨོཾ་སྭ་བྷཱ་ཝ་སོགས། ཞེས་བརྗོད་པས་ཆོས་ཐམས་ཅད་རང་བཞིན་གྱིས་རྣམ་པར་དག་པའི་སྟོང་པ་ཉིིད་དུ་གྱུར། སྟོང་པའི་ངང་ལས་ཧཱུྃ་ཞེས་བརྗོད་པས་ཆོས་ཉིད་ཀྱི་སྒྲ་གདངས་ནམ་མཁའ་གང་བ་ལས་རྡོ་རྗེའི་གུར་ཁང་ཡེ་ཤེས་ཀྱི་མེ་དཔུང་འབར་བ་དང་བཅས་པའི་སྲུང་བའི་འཁོར་ལོས་ཕྱོགས་ཀུན་ཁྱབ་པར་གྱུར། བྷྲཱུྃ་ཛྙཱ་ན་མཎྜ་ལ། སྲུང་འཁོར་གྱི་དབུས་སུ་བྷྲཱུྃ་ལས་པདྨ་རཱ་གའི་གཞལ་ཡས་ཁང་ཟླ་གམ་གནམ་སྒོ་དང་ལྡན་པ་ཁ་དོག་དམར་པོའི་འོད་ཟེར་འཕྲོ་བའི་དབུས་སུ། པཾ་པདྨ་མཎྜ་ལ། ཨ་ཙནྡྲ་མཎྜ་ལ། མ་སཱུརྻ་མཎྜ་ལ། པདྨ་དང་ཟླ་བ་ཉི་མའི་གདན་ལ་རང་གི་རིག་པ་ཧྲཱིཿལས་རྡོ་རྗེ་དམར་པོ་ལྟེ་བ་ལ་ཧྲཱིཿས་མཚན་པ། དེ་ལས་འོད་ཟེར་འཕྲོས་བརྟན་གཡོ་སྣོད་བཅུད་ཀྱི་མི་ཤིགས་པའི་དྭངས་མ་འོད་ཀྱི་གོང་བུར་སད་པ་ཧྲཱིཿལ་འདྲེས་ཏེ་ཡོངས་སུ་གྱུར་པ་ལས། སྐད་ཅིག་གིས་བདེ་གཤེགས་ཀུན་འདུས་གར་དབང་ཚེའི་བདག་པོ་སྐུ་མདོག་དམར་པོ་ཞལ་གཅིག་ཕྱག་བཞི་པ་སྤྱན་གསུམ་པ་ཞི་ཞིང་འཛུམ་ཁྲོ་ཆགས་པའི་ཉམས་གསལ་བ། ཕྱག་དང་པོ་གཉིས་ཐུགས་ཀར་ཐལ་མོ་སྦྱར་བའི་བར་དུ་བདུད་རྩིའི་བུམ་པ་འཛིན་པ། འོག་མ་གཉིས་ཀྱིས་ཨུཏྤལ་དང་པད་ཕྲེང་བསྣམས་པ། ཞབས་སྐྱིལ་ཀྲུང་གིས་བཞུགས་པ། དར་གྱི་ན་བཟའ་དང་རིན་པོ་ཆེ་དང་མེ་ཏོག་དམར་པོའི་རྒྱན་ཅན། ཡུམ་གསང་བ་ཡེ་ཤེས་ཀྱི་མཁའ་འགྲོ་མ་དམར་མོ་གཅེར་བུ་སྐྲ་གྲོལ་བ་རུས་པས་བརྒྱན་པ། ཕྱག་བཞིའི་དང་པོ་གཉིས་ཀྱིས་ལྕགས་ཀྱུ་དང་བུམ་པ་འཛིན་པས་ཡབ་ལ་འཁྱུད་པ། འོག་མ་གཉིས་ཌཱ་མ་རུ་དང་ཁ་ཊྭཱཾ་ག་འཛིན་པ་པདྨའི་སྐྱིལ་ཀྲུང་གིས་རོལ་པ། ཡབ་ཀྱི་སྤྱི་བོར་སྣང་བ་མཐའ་ཡས་དམར་པོ་སྤྲུལ་སྐུའི་ཆ་བྱད་ཅན་བདུད་རྩིས་གང་བའི་ལྷུང་བཟེད་བསྣམས་པ། ཐུགས་ཀར་རྟ་མགྲིན་དམར་པོ་ཁྲོ་བོ་རྟ་སྐད་བཞད་པ་གཡོན་བདུད་རྩིའི་བུམ་པ་གཡས་པའི་རྡོ་རྗེ་རྒྱ་གྲམ་གྱིས་ཁ་བཀབ་སྟེ་འཛིན་པ། དེའི་ཐུགས་ཀར་རྡོ་རྗེ་རྒྱ་གྲམ་གྱི་གདན་ལ་ཉི་ཟླའི་གའུ་ཁ་སྦྱོར་གྱི་གའུའི་དབུས་སུ་ཚེ་རྟེན་ཨ་དཀར་པོ་འོད་ཀྱི་རང་བཞིན་དཀར་ལ་འཚེར་བ་སྣུམ་ལ་འདྲིལ་བ། གའུའི་སྟེང་དུ་ཏིང་འཛིན་སེམས་དཔའ་ཧྲཱིཿཡིག་དམར་པོ་མར་མེ་ལྟ་བུ་སྔགས་ཀྱི་ཕྲེང་བ་ཕྲ་མོས་བསྐོར་བ་གསལ་ལ་དྭངས་པ། ཕྱི་རོལ་གྱི་པདྨའི་འདབ་མ་བཞི་ལ་མཁའ་འགྲོ་སྡེ་བཞི་ཡབ་ཡུམ་རྣམས་ཞལ་གཅིག་ཕྱག་གཉིས་སྤྱན་གསུམ་པ་རྒྱན་དང་ཆ་ལུགས་རྫོགས་པ་ཐམས་ཅད་ཀྱང་གཡས་ལྕགས་ཀྱུ་དང་གཡོན་བདུད་རྩིའི་བུམ་པ་འཛིན་པས་བསྐོར་བ། གཙོ་འཁོར་ཐམས་ཅད་ཡེ་ཤེས་ཀྱི་འོད་ཕུང་དམར་སེར་འཕྲོ་བའི་དབུས་ན་སྒེག་ཅིང་རོལ་པའོ། །གཙོ་འཁོར་ཐམས་ཅད་ཀྱི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ་ཡིག་གིས་མཚན་པས་སྐུ་གསུང་ཐུགས་རྡོ་རྗེ་གསུམ་དུ་དབྱེར་མི་ཕྱེད་པར་གྱུར། སྤྱི་བོའི་གནས་ལྔར་དེ་བཞིན་གཤེགས་པ་ལྔ་སྙོམས་པར་ཞུགས་པའི་བྱང་ཆུབ་སེམས་ཀྱིས་དབང་བསྐུར་བར་བསམ་ལ། ཧྲཱིཿཧཱུྃ་ཏྲཱཾ་ཨོཾ་ཨཱཿཨ་བྷི་ཥིཉྩ་ཧཱུྃ། ཞེས་དབང་བསྐུར། སྙིང་གའི་ཧཱུྃ་ལས་འོད་ཟེར་འཕྲོས་པས་ཡེ་ཤེས་ཀྱི་འཁོར་ལོ་སྤྱན་དྲངས་པར་བསམ་ལ། ཨཱོཾ༔ ཐུགས་རྗེ་ཆེན་པོ་སྤྱན་རས་གཟིགས༔ གར་གྱི་དབང་ཕྱུག་ཚེ་ཡི་ལྷ༔ ཚེ་དབང་དངོས་གྲུབ་མཆོག་སྩོལ་ཕྱིར༔ ཐུགས་དམ་དབང་གིས་བརྩེར་དགོངས་ལ༔ འདིར་གཤེགས་བདག་ལ་དངོས་གྲུབ་སྩོལ༔ ཨོཾ་ལོ་ཀེ་ཤྭ་ར་ཨཱ་ཡུརྫྙཱ་ན་བཛྲ་ས་མ་ཡ་ཛ༔ ཞེས་པས་སྤྱན་དྲང་། ཛཿཧཱུྃ་བཾ་ཧོ༔ དམ་ཚིག་པ་དང་གཉིས་སུ་མེད་པར་གྱུར། དེ་ནས་མཆོད་པ་འབུལ་བ་ནི། ཧྲཱི༔ པདྨ་རྣམ་པར་རྒྱས་པ་ཡི༔ དཀྱིལ་འཁོར་ཆེན་པོར་མཆོད་པ་འབུལ༔ མེ་ཏོག་སྤོས་དང་མར་མེ་དང༔ དྲི་ཆབ་བཤོས་གཙང་རོལ་མོ་འབུལ༔ འཆི་མེད་བདུད་རྩི་རཀྟ་དང༔ འདོད་ཡོན་ལྔ་ལྡན་གཏོར་མ་འབུལ༔ གཉིས་མེད་སྦྱོར་བའི་བྱང་སེམས་དང༔ དུག་གསུམ་བསྒྲལ་པའི་དགྱེས་མཆོད་འབུལ༔ ཨ་ལ་ལ་སྟེ་དགྱེས་པར་རོལ༔ དགྱེས་པར་རོལ་ནས་དངོས་གྲུབ་སྩོལ༔ སརྦ་མ་ཧཱ་པཱུ་ཛ་ས་མ་ཡ་སིདྡྷི་ཨཱཿཧཱུྃ༔ ཞེས་མཆོད། ཨོཾ༔ བཅོམ་ལྡན་མགོན་པོ་ཡེ་ཤེས་ཚེ་ཡི་བདག༔ རྒྱལ་བ་ཀུན་གྱི་ཐུགས་རྗེའི་རྣམ་འཕྲུལ་ལས༔ འགྲོ་བ་རྣམས་ཀྱི་སྐྱེ་ཤི་གཅོད་པ་པོ༔ འཆི་མེད་དངོས་གྲུབ་ཀུན་སྩོལ་བཅོམ་ལྡན་འདས༔ ཁྱོད་ལ་དད་པས་རྟག་ཏུ་ཕྱག་འཚལ་ལོ༔ བདག་ཅག་བགེགས་དང་འཆི་ལས་རྣམ་གྲོལ་བའི༔ འཆི་བ་མེད་པའི་ཡེ་ཤེས་རྡོ་རྗེའི་ཚེའི༔ དངོས་གྲུབ་མ་ལུས་ཐོབ་པར་མཛད་དུ་གསོལ༔ ཞེས་བསྟོད་པ་བྱའོ། །བཟླས་པའི་དམིགས་པ་ནི། ཐུགས་ཀའི་ཏིང་འཛིན་སེམས་དཔའ་ཧྲཱིཿཡིག་ལས་འོད་ཟེར་དམར་པོ་ནར་གྱིས་འཕྲོས་པ་རང་གི་ཞལ་ནས་ཐོན་སྤྱི་བོའི་རིགས་བདག་གི་ཐུགས་རྒྱུད་བསྐུལ། དེའི་ཐུགས་ཀ་ནས་འོད་ཟེར་འཕྲོས་འཁོར་འདས་གཉིས་ཀའི་སྣོད་ཀྱི་འབྱུང་བཞིའི་མདངས་དང་བཅུད། བཅུད་ཀྱི་ཚེ་དང་བསོད་ནམས་ཡེ་ཤེས་ཀྱི་དྭངས་མ་ཐམས་ཅད་འཆི་བ་མེད་པའི་བདུད་རྩི་འོད་ཟེར་དཀར་དམར་གྱི་རྣམ་པར་བསྡུས། ཕྱག་གི་ལྷུང་བཟེད་ཀྱི་བདུད་རྩི་ལ་རེག་པས་དེ་ཉིད་སོར་གྱིས་ཁོལ་ཞིང་ལུད་པ་སྤྱི་བོ་ནས་ཞུགས་སྙིང་གའི་ཧྲཱིཿདང་སྔགས་ཕྲེང་ལ་རེག །དེ་རྣམས་ལས་ཀྱང་བདུད་རྩིའི་དྭངས་མ་བབས་པ་ཚེ་རྟེན་ལ་ཐིམ་བཀྲག་མདངས་གཟི་བརྗིད་འབར་ཞིང་ཆེར་འཕེལ་བས་ཉི་ཟླའི་གའུ་ཁ་ཕག་གིས་བྱེ། ཧྲཱིཿསྔགས་ཕྲེང་དང་བཅས་པ་ལས་ཨཱ་ལི་ཀཱ་ལིའི་སྐུད་པ་ལུ་གུ་རྒྱུད་དུ་བྱུང་པ་གདན་གྱི་རྡོ་རྗེ་རྒྱ་གྲམ་གྱི་རྭ་བར་ནས་མར་ཞུགས། རྭ་བར་གཞན་ནས་སླར་གྱེན་དུ་སོང་བས་བར་མེད་དུ་བཅིངས་པས་ཅིས་ཀྱང་མི་ཤིགས་པར་བྱས། དེ་ལས་ཆེར་འཕེལ་བའི་དྭངས་མའི་འོད་ཀྱིས་ལུས་ཐམས་ཅད་ཡོངས་སུ་གང་བར་བསམ་ཞིང་། ཨོཾ་ཨཱཿཧཱུྃ་ཧྲཱི༔ ཨོཾ་མ་ཎི་པདྨེ་ཧཱུྃ༔ ཨཱ་ཡུརྫྙཱ་ན་ནྲྀ་བྷྲཱུྃ་ཧཱུྃ་ཛ༔ ཞེས་ཅི་ནུས་བཟླའོ། །དེ་ལྟར་བདག་བསྐྱེད་ཁོ་ན་ལ་བརྟེན་ནས་སྒྲུབ་པའམ། འོན་ཏེ་དབང་དང་སྒྲུབ་མཆོད་སོགས་ལ་བདག་མདུན་དབྱེར་མེད་དུ་སྒྲུབ་པ་ལ་ནི་བསྒོམ་གཞི་རྒྱ་ཆེ་ཆུང་ཙམ་ལས་བསྒོམ་དོན་ལ་དབྱེ་བ་མེད་ཅིང་། སྒྲུབ་རྫས་ལ་དམིགས་ཕྱེད་པའི་བཟླས་པ་བྱེད་ན་བདག་མདུན་གཉིས་མེ་ལོང་དུ་བྱད་གཟུགས་བཞིན་སོ་སོར་ཕྱེ་ནས། བདག་གི་ཐུགས་ཀའི་ཏིང་འཛིན་སེམས་དཔའ་ཧྲཱིཿཡིག་ལས་འོད་ཟེར་འཕྲོས་པ་ཞལ་ནས་ཐོན། མདུན་བསྐྱེད་ཀྱི་ཐུགས་ཀར་ཕོག །དེའི་ཐུགས་ཀའི་འོད་ཀྱིས་རིགས་བདག་གི་ཐུགས་རྒྱུད་བསྐུལ། དེའི་ཐུགས་ཀ་ནས་འོད་ཟེར་འཕྲོས་འཁོར་འདས་སྣོད་བཅུད་ཀྱི་ཚེ་བཅུད་ཐམས་ཅད་བདུད་རྩི་དཀར་དམར་གྱི་རྣམ་པར་བསྡུས། ཕྱག་གི་ལྷུང་བཟེད་ཀྱི་བདུད་རྩི་ལ་རེག་པས་སོར་གྱིས་ཁོལ་ཞིང་ལུད་ཚེ་རྟེན་སྒྲུབ་རྫས་དང་བཅས་པ་ལ་ཐིམ་པར་བསམ་ཞིང་གཟུངས་ཐག་ལ་འཇུས་ནས་བཟླས་པ་ཅི་འགྲུབ་ཀྱང་བྱའོ། །གང་ལྟར་ཡང་སྔགས་བརྒྱ་སྟོང་གི་མཚམས་ཅི་རིགས་པར་སྤོས་དང་མེ་ཏོག་སོགས་ཕྱིའི་མཆོད་པ་དང་། བདུད་རྩི་སོགས་ནང་གི་དམ་རྫས་ཀྱིས་ཀྱང་མཆོད་ནས་ཚེ་འགུགས་པ་ནི། བདག་གི་ཐུགས་ཀ་ནས་འོད་ཟེར་འཕྲོས་པས་འཁོར་ཚོགས་ཐམས་ཅད་ཀྱི་རྒྱུད་བསྐུལ། དེ་རྣམས་ལས་རང་འདྲ་བའི་སྤྲུལ་པ་དཔག་ཏུ་མེད་པ་ཉི་ཟེར་གྱི་རྡུལ་བཞིན་འཕྲོས་པས་འབྱུང་བ་བཞིའི་མདངས་བཅུད་དང་། ལྷ་ཀླུ་གནོད་སྦྱིན་རིག་འཛིན་གྲུབ་པ་སོགས་ཚེ་བསྐལ་པ་དང་མཉམ་པར་གནས་པ་རྣམས་ཀྱི་ཚེ་བཅུད་བཀྲག་དང་གཟི་མདངས་ཐམས་ཅད་ལྕགས་ཀྱུས་བསྡུས་ནས་ཚེའི་བུམ་པར་བསྟིམས། དེ་ཉིད་སོར་རོ་རོ་ཁོལ་བའི་དྭངས་མ་ཁ་ཞག་ལྟ་བུ་གཙོ་བོའི་ཞལ་དུ་དྲངས། སྐུའི་དབྱིབས་བརྒྱུད་ཐུགས་ཀའི་ཚེ་རྟེན་ལ་ཐིམ་པས་འཆི་བ་མེད་པ་རྡོ་རྗེ་ཚེའི་སྲོག་ཐོབ་པར་བསམ་ཞིང་སྦྱར་བའི་སྤོས་བསྲེག །ཚེ་མདས་གཡབ་ཅིང་རོལ་མོ་དང་བཅས་པས། ཧྲཱི༔ བཅོམ་ལྡན་བདེ་ཆེན་ཆོས་ཀྱི་སྐུ༔ མི་ཤིགས་རྡོ་རྗེ་ཚེ་ཡི་བདག༔ མཁའ་དང་མཉམ་པའི་ཐུགས་རྗེ་ཡིས༔ འཁོར་འདས་ཀུན་གྱི་བཅུད་སྡུས་ལ༔ སྒྲུབ་མཆོག་བདག་ལ་བསྩལ་དུ་གསོལ༔ འཆི་མེད་རྡོ་རྗེའི་ཚེ་དབང་སྐུར༔ ཨཱ་ཡུཿསིདྡྷི་ནྲྀ་བྷྲཱུྃ་ཧཱུྃ་ཛ༔ ཧྲཱི༔ བཅོམ་ལྡན་ཐུགས་ཀྱི་རོལ་པ་ལས༔ མ་འགགས་ཅིར་ཡང་ཤར་བའི་ལྷ༔ དབང་གི་རྒྱལ་པོ་རྟ་མཆོག་དཔལ༔ གསང་བ་ཡེ་ཤེས་ཡུམ་དང་བཅས༔ ཐུགས་དམ་དབང་གིས་བརྩེར་དགོངས་ལ༔ འཁོར་འདས་ཀུན་གྱི་ཚེ་བཅུད་སྡུས༔ སྒྲུབ་མཆོག་བདག་ལ་བསྩལ་དུ་གསོལ༔ ཨཱ་ཡུཿསིདྡྷི་ནྲྀ་བྷྲཱུྃ་ཧཱུྃ་ཛ༔ ཞི་རྒྱས་དབང་དང་དྲག་པོ་ཡི༔ ཕྲིན་ལས་བཞི་མཛད་མཁའ་འགྲོའི་ཚོགས༔ སྤྲུལ་པ་ཡང་སྤྲུལ་འཁོར་དང་བཅས༔ ཐུགས་དམ་དབང་གིས་བརྩེར་དགོངས་ལ༔ འཁོར་འདས་ཀུན་གྱི་ཚེ་བཅུད་སྡུས༔ སྒྲུབ་མཆོག་བདག་ལ་བསྩལ་དུ་གསོལ༔ ཨཱ་ཡུཿསིདྡྷི་ནྲྀ་བྷྲཱུྃ་ཧཱུྃ་ཛཿ མ་མོ་བདུད་རྒྱལ་དམུ་དང་ཀླུ༔ གཟའ་དང་གདོང་མོ་གཤིན་རྗེ་དང༔ གིང་དང་ཐེ་འགོང་ལ་སོགས་པ༔ སྡེ་བརྒྱད་ལག་ནས་ཚེ་ཕྲོགས་ཤིག༔ ཚེ་བདག་རྣམས་ཀྱིས་ཚེ་ཁུག་ཅིག༔ སྲོག་བདག་རྣམས་ཀྱིས་སྲོག་སྐྱོབས་ཤིག༔ ཚེ་དང་སྲོག་ནི་སྤེལ་དུ་གསོལ༔ དཔལ་དང་གཡང་ནི་བསྐྱེད་དུ་གསོལ༔ མཐུ་རྩལ་འབྱུང་བའི་དུས་ལ་བབ༔ དུས་ལ་བབ་པོ་ས་མ་ཡ༔ ཨཱ་ཡུཿསིདྡྷི་ནྲྀ་བྷྲཱུྃ་ཧཱུྃ་ཛ༔ ཞེས་ཚེ་འགུགས། ཚེ་བསྟིམ་པ་ནི། སྒྲུབ་རྫས་ཀྱི་ཚེའི་ལྷ་ཚོགས་རྣམས་ཀྱི་ཐུགས་ཀ་ནས་མི་ཤིགས་པའི་ཚེའི་དྭངས་མ་འོད་ཀྱི་རྣམ་པར་བྱུང་ནས་རང་གི་སྙིང་གའི་ཚེ་རྟེན་ལ་སིབ་ཀྱིས་ཐིམ་པས་བསྐལ་པའི་བར་དུ་རྐྱེན་གང་གིས་ཀྱང་མི་ཤིགས་པ་རྡོ་རྗེ་ཚེའི་སྲོག་བརྟན་པར་བསམ་ཞིང་རྩ་བའི་སྔགས་ཀྱི་མཐར། ཨོཾ་ཨ་པ་རི་མི་ཏ་ཨཱ་ཡུར་ཛྙཱ་ན་སིདྡྷི་ནྲྀ་བྷྲཱུྃ་ཧཱུྃ་ཛ༔ ཛཿཧཱུྃ་བཾ་ཧོ༔ ཞེས་པའང་ཅུང་ཟད་བཟླ་ཞིང་། སྒྲུབ་པ་གྲོལ་བའི་ཐུན་ཐ་མ་ཡིན་ན་རྫས་ལས་ཀྱང་དངོས་གྲུབ་བླང་ངོ་། །ཚེ་སྦ་བ་ནི། ཧཱུྃ༔ མི་འགྱུར་ཅིས་ཀྱང་མི་ཤིགས་པའི༔ སྟོང་པའི་གོ་ཆ་བླ་ན་མེད༔ མཚན་མའི་རྟོག་པ་ཀུན་སྤངས་ནས༔ ཐམས་ཅད་ཀུན་ལས་རྒྱལ་བར་འགྱུར༔ མ་བྱུང་མི་འབྱུང་འདུས་མ་བྱས༔ ཆོས་ཀྱི་དབྱིངས་སུ་ཚེ་སྦས་པས༔ སངས་རྒྱས་ཀྱིས་ཀྱང་གཟིགས་མི་འགྱུར༔ ཨཱ་ཡུར་ཛྙཱ་ན་དྷརྨ་ཨཱཏྨ་ཀོ྅་ཧཾ༔ ཞེས་བརྗོད་པས་གཞལ་ཡས་ཁང་འཁོར་རྣམས་ལ་ཐིམ། འཁོར་གཙོ་བོ་ལ། ཡུམ་ཡབ་ལ། ཡབ་ཡེ་ཤེས་སེམས་དཔའ་ལ། དེ་ཏིང་འཛིན་སེམས་དཔའ་ལ། དེ་ཡང་ནམ་མཁའ་ལ་འཇའ་ཡལ་བ་ལྟར་གསལ་སྟོང་ཟུང་འཇུག་བདེ་བ་ཆེན་པོ་གཉུག་མ་རང་བཞིན་གྱི་དབྱིངས། རྩོལ་བྲལ་བློ་ལས་འདས་པའི་ངོ་བོ་ཉིད་འཆི་མེད་གཉུག་མའི་རང་བབས་ལ་མཉམ་པར་བཞག་སྟེ་རྐྱེན་སྣང་གི་རྟོག་པས་མི་བསྐྱོད་པར་བྱའོ། །དེ་ནས་སྐབས་འདིར་ཚོགས་ཀྱི་མཆོད་པ་དང་། གཏེར་སྲུང་མཆོད་པ་སོགས་བྱ་སྟེ་རྩ་བའི་ལས་བྱང་སོགས་ལས་ཤེས་པར་བྱ་ཞིང་མདུན་བསྐྱེད་ཀྱི་གཏང་རག་མཆོད་པ་སོགས་དཀྱིལ་འཁོར་གྱི་རྗེས་ཆོག་ཀྱང་གཞན་དང་འདྲའོ། །དེ་ལྟར་ཐུན་བཞིའི་རིམ་པས་འབུམ་ཕྲག་གསུམ་གྱི་གྲངས་རྫོགས་པར་བཟླ་བ་ནི་གྲངས་བསྙེན་གྱི་དབང་དུ་བྱས་ཤིང་། དུས་དང་མཚན་མའི་བསྙེན་པ་ནི་གཞན་དང་འདྲའོ། །གསུམ་པ་དབང་གི་ཆོ་ག་ནི། སྒྲུབ་མཆོད་སྔར་བཤད་པ་ལྟར་ཚོགས་མཆོད་ཀྱི་མཐར་ཐུག་པ་བྱས་ནས། དཀྱིལ་འཁོར་གྱི་ལྷ་ལ་རིག་པའི་མེ་ཏོག་ཕུལ་ཏེ། བཅོམ་ལྡན་འདས་ཐུགས་རྗེ་ཆེན་པོ་ཚེའི་ལྷ་ཚོགས་རྣམས་ཀྱིས་སློབ་མ་རྣམས་ལ་འཆི་མེད་ཚེའི་དངོས་གྲུབ་བསྩལ་དུ་གསོལ༔ ཚེ་དང་བསོད་ནམས་དང་ཡེ་ཤེས་རྒྱས་པར་མཛད་དུ་གསོལ༔ ཞེས་གསོལ་བ་བཏབ་སྟེ་གནང་བ་ཞུའོ། །དེ་ནས་སློབ་མའི་བྱ་བ་ཁྲུས་བྱས། བགེགས་བསྐྲད། མེ་ཏོག་བཀྱེ་བསྡུ་བྱས་ལ། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་འཐོབ་པར་བྱ། དེ་མ་ཐོབ་ཀྱི་བར་དུ་ཡང་ཕྱི་ནང་གི་བར་ཆད་རྣམས་ཞི་ཞིང་བསམ་པའི་དོན་ཐམས་ཅད་གེགས་མེད་དུ་འགྲུབ་པ་དང་། ཁྱད་པར་དུ་ཡང་ཚེའི་འགལ་རྐྱེན་ཐམས་ཅད་ཞི་བ་དང་། འཆི་མེད་ཚེའི་དངོས་གྲུབ་ཐོབ་པར་བྱ། དེའི་ཕྱིར་བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དབང་བསྐུར་ཟབ་མོ་ཞུ་སྙམ་པའི་མོས་པ་དང་ལྡན་པའི་སྒོ་ནས་གསན་འཚལ། དེ་ལྟ་བུའི་སངས་རྒྱས་ཀྱི་གོ་འཕང་སྒྲུབ་པའི་རྟེན་ཕུན་སུམ་ཚོགས་པ་ནི་དལ་འབྱོར་གྱི་ཆོས་བཅོ་བརྒྱད་དང་ལྡན་པའི་མི་ལུས་རིན་པོ་ཆེ་འདི་ཉིད་ཡིན་ལ། དེ་ནི་ཤིན་ཏུ་རྙེད་པར་དཀའ་ཞིང་རྙེད་ན་དོན་ཆེན་པོ་དང་ལྡན་པ་ཡིན་ཏེ། སློབ་སྤྲིང་དུ། བདེ་གཤེགས་ལམ་བརྟེན་འགྲོ་བ་འདྲེན་པར་ཆས་གྱུར་པ། །སེམས་ཀྱི་སྟོབས་ཆེན་མི་ཡིས་རྙེད་པ་གང་ཡིན་པའི། །ལམ་དེ་ལྷ་དང་ཀླུ་ཡིས་མི་རྙེད་ལྷ་མིན་དང་། །མཁའ་ལྡིང་རིག་འཛིན་མིའམ་ཅི་དང་ལྟོ་འཕྱེས་མིན། །མི་ཡི་དངོས་པོ་ཤིན་ཏུ་རྙེད་དཀའ་རྙེད་གྱུར་ནས། །དོན་དུ་བརྣག་པ་གང་ཡིན་དེ་ནི་བརྟུན་ཏེ་བསྒྲུབ། །ཅེས་གསུངས་པ་དང་། དེ་ལྟར་ཐོབ་པས་མི་ཆོག་སྤྱིར་འཛམ་བུ་གླིང་པ་རྣམས་ཀྱི་ཚེ་ལ་ངེས་པ་མེད་ཅིང་། ཁྱད་པར་དུ་སྙིགས་མ་ལྔ་བདོ་ཚེའི་སྙིགས་མའི་མཐར་ཐུག་པས་དུས་མིན་དུ་འཆི་བའི་རྐྱེན་དང་བར་ཆད་མང་པོ་དང་ལྡན་པ་ཡིན་ཏེ། སྡུད་པ་ལས། རིན་ཆེན་ཆོས་ཀྱང་དཀོན་ལ་རྟག་ཏུ་འཚེ་བའང་མང་། །ཞེས་གསུངས་པ་ལྟར། སྤྱིར་བར་ཆད་ཀྱི་རྐྱེན་མང་ཞིང་ཁྱད་པར་དུས་མ་ཡིན་པར་འཆི་བའི་རྐྱེན་ནི། ཚེ་དང་ལས་དང་བསོད་ནམས་ཟད་པ་སྟེ་རྐྱང་ཟད་གསུམ་དང་། དེ་དག་གཉིས་གཉིས་ཟད་པ་དང་གསུམ་ལས། ཚེ་ཟད་པ་ལ་ཚེ་སྒྲུབ་ཀྱི་ཆོ་ག་དང་། ལས་ཟད་པ་ལ་སྲོག་བསླུ་ཉེའུ་འདོན་སོགས་དང་། བསོད་ནམས་ཟད་པ་ལ་མཆོད་སྦྱིན་ལ་སོགས་པས་གསོ་བ་དང་། དེ་དག་གཉིས་མཉམ་དུ་ཟད་པ་ནི། གཉེན་པོ་དེ་དང་དེས་གསོ་བར་གསུངས་པ་ལས། གསོ་བྱའི་ཚེ་ཉིད་ཉམས་པའི་རྐྱེན། ཉམས་པའི་རྟགས། གསོ་བྱེད་ཀྱི་སློབ་དཔོན། གསོ་ཚུལ་དང་བཞིར་རྒྱུད་ལས་གསུངས་པ་སྟེ། དང་པོ་ཉམས་པའི་རྐྱེན་ནི། དམ་ཉམས་སེམས་དཀྲུགས་ཡི་ཆད་དངངས་པ་དང་། །ཞེ་སྡང་དྲག་པོས་རྦོད་གཏོང་ཚར་བཅད་དང་། །སྐུ་གསུང་ཐུགས་ཀྱི་དམ་ཚིག་ཉམས་པ་དང་། །གནས་ངན་དག་ཏུ་གནས་ཕབས་འདི་དག་ནི། །ཚེ་ཉམས་དབུགས་དངངས་བགེགས་ཀྱི་དབང་དུ་འགྱུར། །ཞེས་དང་། གཉིས་པ་ཉམས་པའི་རྟགས་ནི། འཁོར་ལ་ཁྲོ་ཞིང་སྡུག་སྐད་འབྱིན་པ་དང་། །བཞིན་འགྱུར་སྤྱོད་ལམ་རྣམས་ནི་འཆལ་བ་དང་། །སློབ་དཔོན་འཚོ་བྱེད་དུས་ལས་ཡོལ་བ་དང་། ཁ་ཟས་རྣམས་ཀྱང་ཡི་གར་མི་འོང་རྣམས། །འདི་དག་རྣམས་ནི་ཉམས་པའི་རྟགས་ཡིན་ནོ། །ཞེས་དང་། གསུམ་པ་གསོ་བྱེད་སློབ་དཔོན་ནི། ཏིང་འཛིན་ཕྲ་མོ་ལས་སུ་རུང་བ་དང་། །རྒྱུད་ཀྱི་དོན་ལ་མཁས་ཤིང་དབང་ཐོབ་པ། །མཐུ་བྱིན་ཆེ་ཞིང་དམ་ཅན་ཉེ་བ་གསུམ། །འདི་གསུམ་གང་གིས་བཀུག་ཀྱང་ཁུག་པར་འགྱུར། །ཞེས་དང་། བཞི་པ་གསོ་བའི་ཚུལ་ནི། ཇི་ལྟར་གསོ་བའི་ཐབས་ཀྱི་ཆོ་ག་སྟེ་ཟབ་རྒྱས་ཀྱི་གདམས་པ་རྣམ་གྲངས་ཇི་སྙེད་ཅིག་མཆིས་པ་ལས། འདིར་སློབ་དཔོན་ཆེན་པོ་པདྨ་སཾ་བྷ་ཝའི་ཐུགས་བཅུད་ལས་ཅན་གྱི་རྗེ་འབངས་བདུན་ལ་མནོག་ཆོས་སུ་བསྩལ་པ་ཟབ་ལམ་བདེ་གཤེགས་ཀུན་འདུས་ཀྱི་ཆོས་སྐོར་ལས་བྱུང་བ། གར་དབང་ཚེ་དཔག་ཏུ་མེད་པ་སྒྲུབ་པའི་གདམས་པ་ཤ་འུག་ལྟག་སྒོ་བདེ་ཆེན་ཡེ་ཤེས་ཀྱི་འཁོར་ལོ་ནས་སྤྱན་དྲངས་པ་དེ་ཉིད་ཀྱི་ལུགས་བཞིན་སྒྲུབ་པ་སྟེ། དེ་ཡང་སློབ་དཔོན་ཆེན་པོས། སྤྱིར་ན་འཛམ་གླིང་ཚེ་ལ་ངེས་མེད་ཅིང༔ ཁྱད་པར་ལྔ་བདོ་ཚེ་ཡི་སྙིགས་མའི་དུས༔ ཚེ་ཡི་ཡུན་ཐུང་གློ་བུར་རྐྱེན་གྱུར་མང༔ ཕལ་ཆེར་དུས་མིན་འཆི་བདག་བདུད་ཀྱིས་འཛིན༔ དེ་ཡི་གཉན་པོར་གནས་སྐབས་མཐར་ཐུག་གི༔ འཆི་མེད་སྒྲུབ་ན་ཚེ་སྒྲུབ་འདི་ཉིད་གཅེས༔ དེ་ལ་ཕྱི་ནང་གསང་བའི་ཚེ་སྒྲུབ་དང༔ འཆི་མེད་བྱིན་རླབས་ཚེ་དབང་སྐུར་ཐབས་དང༔ བོགས་འདོན་མན་ངག་བཅུད་ལེན་རྣམ་གསུམ་དང༔ འགལ་རྐྱེན་ཞི་བྱེད་འཆི་བསླུའི་ཆོ་ག་སོགས༔ ཁ་ཚང་དོན་འདྲིལ་མན་ངག་སྙིང་པོའི་བཅུད༔ ཟབ་ལམ་ཚེ་སྒྲུབ་ཀུན་གྱི་མཐར་ཐུག་ཡིན༔ ཞེས་གསུངས་པ་དེ་ཉིད་ཀྱི་སྒོ་ནས་འཆི་མེད་ཚེའི་དབང་བསྐུར་བའི་རིམ་པ་སྒྲུབ་པ་ལ། སློབ་དཔོན་གྱི་བྱ་བ་རྣམས་སྔོན་དུ་སོང་། ཁྱེད་རང་རྣམས་ཀྱི་ངོ་སྐལ་དུ་གྱུར་པ་མཎྜལ་ཕུལ་མཛོད། དེས་ཀྱང་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་མཛོད། ཨེ་མ་ཧོ༔ པདྨ་རྣམ་པར་རྒྱས་པ་ཡི༔ སངས་རྒྱས་རྣམས་ནི་ཐམས་ཅད་ཀྱི༔ ཐུགས་ཀྱི་གསང་ཆེན་དམ་པ་འདིར༔ བདག་ནི་མགོན་པོས་རྗེས་བཟུང་སྟེ༔ གེགས་མེད་པ་དང་འཆི་མེད་པའི༔ ཚེ་ཡི་དངོས་གྲུབ་བསྩལ་དུ་གསོལ༔ ཞེས་ལན་གསུམ་གྱིས་གསོལ་བ་འདེབས། སློབ་དཔོན་ཚེ་དཔག་མེད་དུ་གསལ་བའི་སྟེང་གི་ཆ་ལ་བརྒྱུད་པའི་བླ་མ་རྣམས་དང་། མཐའ་སྐོར་དུ་ཡི་དམ་དཀྱིལ་འཁོར་གྱི་ལྷ་ཚོགས་སངས་རྒྱས་བྱང་ཆུབ་སེམས་དཔའ་དཔའ་བོ་མཁའ་འགྲོའི་ཚོགས་དང་བཅས་པ་ཐམས་ཅད་སྤྲིན་ཕུང་གཏིབས་པ་བཞིན་བཞུགས་པ་ལ། བདག་གཞན་སེམས་ཅན་ཐམས་ཅད་བྱང་ཆུབ་སྙིང་པོ་ལ་མཆིས་ཀྱི་བར་དུ་སྐྱབས་སུ་འགྲོ་སྙམ་པས་འདིའི་རྗེས་ཟློས་མཛོད། ན་མོ༔ བདག་སོགས་འགྲོ་ཀུན་བྱང་ཆུབ་བར༔ སོགས་གསུམ་གྱིས་སྐྱབས་སུ་འགྲོ །སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཚེ་འདི་ཉིད་ལ་ཐོབ་པར་བྱ། དེའི་ཆེད་དུ་ཚེ་དཔག་ཏུ་མེད་པ་བསྒྲུབ་པར་བགྱིའོ་སྙམ་པས། བརྒལ་དཀའ་སྲིད་པའི་རྒྱ་མཚོ་ལས༔ སོགས་གསུམ་གྱིས་སེམས་བསྐྱེད། སྔར་སྨོས་པའི་ཚོགས་ཞིང་དེ་རྣམས་ཀྱི་སྤྱན་སྔར་ཡན་ལག་བདུན་དང་ལྡན་པའི་སྒོ་ནས་ཚོགས་གསག་པར་བགྱིའོ་སྙམ་པས། སྲས་བཅས་རྒྱལ་བ་འཁོར་བཅས་ལ༔ སོགས་གསུམ་གྱིས་ཚོགས་གསག །དེ་ནས་སློབ་དཔོན་ལྷར་གསལ་བའི་ཐུགས་ཀ་ནས་ཁྲོ་བོའི་རྡུལ་ཕྲན་མེ་ཡི་ཚྭ་ཚྭ་འཕྲོ་བ་གློག་ལྟར་འཁྱུགས་པ་མང་པོ་སྤྲོས། སློབ་མ་ལ་བར་དུ་གཅོད་པའི་བགེགས་ཐམས་ཅད་བསྲེགས་ཤིང་བཅོམ། མེ་དང་ཁྲོ་བོ་རྣམས་སླར་སློབ་མ་དང་ཞུ་ལུགས་སུ་འདྲེས་པའི་དྭངས་མ་འོད་དམར་པོ་ལས་གར་དབང་ཚེ་ཡི་བདག་པོ་སྐུ་མདོག་དམར་པོ་ཞལ་གཅིག་ཕྱག་བཞི་པ་སོགས་ནས། སྔགས་ཀྱི་ཕྲེང་བ་ཕྲ་མོས་བསྐོར་བ་གསལ་ལ་དྭངས་པ། ཞེས་པའི་བར་གྱིས་གསལ་བཏབ། བདག་གི་ཐུགས་ཀ་ནས་འོད་ཟེར་འཕྲོས་པས་འཁོར་ཚོགས་ཐམས་ཅད་ཀྱི་རྒྱུད་བསྐུལ་སོགས་སྔར་ཚེ་འགུགས་པའི་དམིགས་པ་སྤོད་ལ། ཧྲཱི༔ བཅོམ་ལྡན་བདེ་ཆེན་ཆོས་ཀྱི་སྐུ༔ ཞེས་སོགས་ཀྱིས་བསྐུལ་ཞིང་ཚེ་འགུགས། དབང་བསྐུར་བ་དངོས་ནི། བུམ་པ་སྤྱི་བོར་བཞག་པའི་ཚེ་ནམ་མཁའ་གང་བའི་སངས་རྒྱས་ཚད་མེད་པས་དབང་བསྐུར་བས་ལུས་ཀྱི་སྤྱི་བོ་ནས་རྐང་སེན་གྱི་བར་འཆི་བ་མེད་པའི་བདུད་རྩིས་མེར་ཁྲིག་གེ་གང་བར་སྒོམས་ཤིག་བྱས་ལ་བུམ་པ་སྤྱི་བོར་བཞག་སྟེ། ཧྲཱི༔ དུས་གསུམ་སངས་རྒྱས་ཐམས་ཅད་ཀྱི༔ སྐུ་གསུང་ཐུགས་ལས་བྱུང་བ་ཡི༔ འཆི་མེད་བདུད་རྩིའི་ཆུ་རྒྱུན་འདིས༔ བུ་ཁྱོད་ལ་ནི་དབང་བསྐུར་བས༔ རིག་འཛིན་གྲུབ་པ་མ་ལུས་པའི༔ ཚེ་ཡི་དངོས་གྲུབ་ཐོབ་པར་ཤོག༔ ཨོཾ་བྷྲཱུྃ་བཛྲ་ཨཱ་ཡུ་ཥེ་སིདྡྷི་སིདྡྷི་ཨ་བྷི་ཥིཉྩ་ཧཱུྃ༔ ཞེས་བརྗོད་ཅིང་བུམ་ཆུ་བླུད། དེ་ལྟར་འཆི་མེད་ཡེ་ཤེས་ཀྱི་བདུད་རྩིའི་ཆུ་བོས་དབང་སྐུར་པས་ལུས་ཐམས་ཅད་གང་། སྒོ་གསུམ་གྱི་དྲི་མ་བག་ཆགས་དང་བཅས་པ་སྦྱངས། དབང་བཞི་ཐོབ་ནས་འཆི་བ་མེད་པ་རྡོ་རྗེའི་ཚེ་དང་ཡེ་ཤེས་དཔག་ཏུ་མེད་པའི་གོ་འཕང་ཐོབ་པའི་མོས་པ་མཛོད། ཅེས་བརྗོད། དེ་ནས་ཐོད་པའི་བདུད་རྩི་ལ་བསྒོམས་པའི་ལྷ་ཚོགས་རྣམས་ཀྱི་མངོན་རྟོགས་ཕོག་ལ། དེ་རྣམས་ཀྱི་ཐུགས་ཀ་ནས་འོད་ཟེར་འཕྲོས་འཁོར་འདས་སྣོད་བཅུད་ཀྱི་ཚེ་བཅུད་ཐམས་ཅད་བསྡུས་པར་བསམ་ལ། ཚེ་འགུགས་པའི་ཕོ་ཉ་བསྐུལ། ཐོད་པ་སྙིང་གར་བཞག་སྟེ། ལྷ་རྣམས་སྙིང་གའི་ཚེ་རྟེན་ལ་སིབ་ཀྱིས་ཐིམ་པས་འཆི་མེད་རྡོ་རྗེའི་ཚེའི་དབང་ཐོབ་པར་བསམ་ཞིང། ཧྲཱི༔ རྣམ་དག་རྡོ་རྗེ་ཀ་པཱ་ལར༔ ཡེ་ཤེས་ལྔ་ལྡན་རྡོ་རྗེ་ཚེའི༔ སྐུ་གསུང་ཐུགས་ཀྱི་དཀྱིལ་འཁོར་ནས༔ འཆི་མེད་ཚེ་ཡི་བདུད་རྩི་འདིས༔ བུ་ཁྱོད་ལ་ནི་དབང་བསྐུར་བས༔ རིག་འཛིན་གྲུབ་པ་མ་ལུས་པའི༔ ཚེ་ཡི་དངོས་གྲུབ་ཐོབ་པར་ཤོག༔ ཨོཾ་བྷྲཱུྃ་བཛྲ་ཨཱ་ཡུ་ཥེ་སིདྡྷི་སིདྡྷི་ཨ་བྷི་ཥིཉྩ་ཧཱུྃ༔ ཞེས་བརྗོད་ཅིང་བདུད་རྩི་བླུད། ལྷ་ཚོགས་རྣམས་ཞུ་བའི་བདུད་རྩི་ལྕེ་ལ་བཞག་པས། རླུང་རྔུབ་པའི་སྦྱོར་བས་མྱང་བས་འཆི་མེད་ཀྱི་བདུད་རྩིའི་དྭངས་མ་ཚེ་རྟེན་ལ་ཐིམ་པར་བསམ་མོ། །བཅུད་ལེན་གྱི་ཚེ་རིལ་བྱིན་ལ། ཧྲཱི༔ ལྷ་དང་རིག་འཛིན་ཐམས་ཅད་ཀྱི༔ འཆི་མེད་གྲུབ་པའི་དམ་ཚིག་རྫས༔ བདུད་རྩིའི་བཅུད་མཆོག་དམ་པ་འདིས༔ བུ་ཁྱོད་ལ་ནི་དབང་བསྐུར་བས༔ རིག་འཛིན་གྲུབ་པ་མ་ལུས་པའི༔ ཚེ་ཡི་དངོས་གྲུབ་ཐོབ་པར་ཤོག༔ ཨོཾ་བྷྲཱུྃ་བཛྲ་ཨཱ་ཡུ་ཥེ་སིདྡྷི་སིདྡྷི་ཨ་བྷི་ཥིཉྩ་ཧཱུྃ༔ ཞེས་པས་བྱིན། རླུང་རྔུབ་པའི་སྦྱོང་བས་རོལ། སྤྲོས་པ་ལ་དགའ་ན་ཚིགས་བཅད་དེས་ཚེ་ཆང་ཡང་སྦྱིན་ནོ། །དེ་ནས་ཚེ་སྦ་བ་ནི། ཚེ་མདའ་སྤྱི་བོར་རྒྱ་གྲམ་དུ་བཀོད་ལ། བ་སྤུའི་སྒོ་ཐམས་ཅད་རྟ་མགྲིན་ཕྱག་གཉིས་པའི་གོ་ཆས་བར་མེད་དུ་གཏམས་པར་བསམ་ལ། ཧཱུྃ༔ མི་འགྱུར་ཅིས་ཀྱང་མི་ཤིགས་པའི༔ སོགས་བརྗོད་ཅིང་རྒྱས་བཏབ་པས། སློབ་མ་ལྷའི་གསལ་སྣང་དུ་གནས་པ་དེ་ཉིད་མེ་ལོང་ལ་ཧས་བཏབ་པ་ལྟར་ཏིང་འཛིན་སེམས་དཔའ་ཧྲཱིཿཡིག་གི་བར་དུ་བསྡུས། དེ་ཡང་ནམ་མཁའ་ལ་འཇའ་ཡལ་བ་ལྟར་གསལ་སྟོང་ཟུང་འཇུག་གཉུག་མ་རང་བཞིན་གྱི་དབྱིངས་རྩོལ་བྲལ་བློ་འདས་ཀྱི་ངང་ལ་ཅི་གནས་སུ་མཉམ་པར་འཇོག་ཏུ་བཅུག །དེ་ལྟར་ཚེའི་དབང་བསྐུར་པས་ཚེ་མི་ཤིགས་པའི་རྡོ་རྗེ། མི་འགྱུར་བའི་གཡུང་དྲུང་། མི་ནུབ་པའི་རྒྱལ་མཚན་དུ་གྱུར་ཏེ། འཆི་བ་མེད་པ་ཚེའི་དངོས་གྲུབ་ལ་དབང་འབྱོར་པར་གྱུར་ཅིག །ཅེས་བརྗོད། རྗེས་ཤིས་བརྗོད་དང་དམ་ཚིག་ཁས་བླང་བ་གཏང་རག་གི་མཎྜལ་རྣམས་དང་དཀྱིལ་འཁོར་གྱི་རྗེས་ཆོག་རྣམས་ཀྱང་སྤྱི་དང་འདྲའོ། །སྤྱིར་གདམས་པ་འདི་ལ་རྫོགས་རིམ་དང་འབྲེལ་བའི་ནང་གསང་གི་སྒྲུབ་པ་དང་། བཅུད་ལེན་རིམ་པ་གསུམ་དང་། འཆི་བསླུ་རིམ་པ་གསུམ་ལ་སོགས་པ་ཟབ་ཅིང་འདྲིལ་བའི་མན་ངག་འགའ་ཞིག་མཆིས་པ་རྣམས་ནི་གཏེར་བྱོན་རྩ་བའི་ཡི་གེ་རྣམས་དང་བླ་མ་དམ་པའི་ཞལ་གྱི་བདུད་རྩི་ལས་ནོད་པར་བྱའོ། །དེ་ཡང་ནང་སྒྲུབ་ཀྱི་སྐབས་སུ་འཁོར་འདས་སྣོད་བཅུད་ཀྱི་ཆོས་བཅུ་བཞི། ཞེས་གསུངས་པ་རིགས་མཐུན་གྱི་གདམས་པ་གཞན་དུ་འབྱུང་བ་ནི། རྒུད་པ་མེད་པའི་ལང་ཚོ། མངོན་པར་འདུ་མ་བྱས་པའི་གཟི་འོད། རྩོལ་མེད་ཀྱི་སྟོབས། ཤུགས་འབྱུང་གི་རྩལ། མ་ཟག་པའི་དངོས་གྲུབ། མ་ཉམས་པའི་བསོད་ནམས། རྣམ་པར་རྒྱལ་བའི་དཔལ། མ་གཡོས་པའི་དབང་ཐང་། མ་གྲུག་པའི་བླ། འཆི་བ་མེད་པའི་སྲོག །འགྱུར་བ་མེད་པའི་ཚེ། མ་འགགས་པའི་བློ། རྣམ་པར་འགྱུར་བའི་སྤོབས་པ། ཕྱོགས་ལས་རྣམ་པར་རྒྱལ་བའི་དགེ་མཚན་དང་བཅུ་བཞི་སྟེ། འདི་དག་སྣོད་བཅུད་ཀྱི་ཡོན་ཏན་གྱི་དྭངས་མ་སྟོབས་སུ་གྱུར་པའི་མཐུ་དཔལ་ལས་བྱུང་བའི་ཕྱིར་རོ། །ཐུགས་རྗེའི་གཏེར་ཆེན་གར་དབང་མགོན། །རྣམ་འགྱུར་འཆི་མེད་མཆོག་སྩོལ་ལྷའི། །སྒྲུབ་ཐབས་མཚོ་སྐྱེས་རྡོ་རྗེ་ཡི། །ཞལ་ལུང་ཉུང་གསལ་སྙིང་པོར་སྤེལ། །འདི་ལས་དགེ་བ་གང་ཐོབ་དེས། །གནས་སྐབས་འདི་དང་མཐར་ཐུག་གི །འཆི་མེད་དངོས་གྲུབ་ཐམས་ཅད་པའི། །འདོད་རྒུའི་འབྱུང་གནས་ཉིད་གྱུར་ཅིག །ཟབ་ལམ་བདེ་གཤེགས་ཀུན་འདུས་ལས་པདྨ་གར་དབང་ཚེ་དཔག་ཏུ་མེད་པ་ཕྱི་ལྟར་སྒྲུབ་པ་ཚེ་དབང་དང་བཅས་པ་བདུད་རྩིའི་ཆར་འབེབ་ཅེས་བྱ་བ་འདི་ནི། འཇམ་མགོན་ས་སྐྱ་པ་བདག་ཆེན་ངག་གི་དབང་ཕྱུག་ཀུན་དགའ་བཀྲ་ཤིས་ཀྱི་བཀས་བསྐུལ་བ་དང་གསང་བའི་བདག་པོ་རྒྱལ་ཚབ་དྲུག་པའི་བཀས་རིང་མོ་ནས་བསྐུལ་བའི་དགོངས་པ་རྗེས་སུ་བསྒྲུབ་པའི་ཆེད་དུ། ཉེ་ཆར་གང་གི་ཕྲིན་ལས་པ་བློ་གྲོས་དབྱངས་ཅན་བཟང་པོའི་གསུང་གིས་བསྐུལ་བ་ལས་སྙོམ་ལས་པ་འགྱུར་མེད་རྡོ་རྗེས་ཡི་གེར་སྤེལ་བའོ། །སརྦ་མངྒ་ལཾ།། །།\nRetrieved from "https://rtz.tsadra.org/index.php?title=Terdzo-YA-026&oldid=114999"\nThis page was last edited on 29 December 2017, at 16:33.


གླིང་རྗེ་གེ་སར་སྐྱེས་བུའི་མཆོད་སྒྲུབ་ཕྱོགས་བསྡུས་བྱིན་རླབས་གཏེར་མཛོད། དེབ་ཕྲེང་ལེགས་གྲུབ་བྱུང་བ། _གླིང་གེ་སར་གྱི་ཆོས་ཚན་ཕྱིན་ལྡན།_银钻国际注册-15608833773\nདེ་ཡང་འཛམ་གླིང་ན་སྐད་གྲགས་ཆེ་བའི་དཔའ་བོའི་མི་སྣ་གླིང་གེ་སར་རྒྱལ་པོ་མཆོག་ནི། བོད་ཆེན་པོ་སིལ་བུར་འཐོར་བའི་རྗེས་ཏེ། རབ་བྱུང་དང་པོའི་བགྲང་བྱ་བཅུ་གཉིས་པ་ས་ཕོ་སྟག་ལ་མདོ་ཁམས་གླིང་ཡུལ་དུ་སྐུ་འཁྲུངས་པའི་དོན་དངོས་ལོ་རྒྱུས་སྟེང་གི་མི་སྣ་རླབས་ཆེན་ཞིག་ཡིན་ལ། ཁོང་གིས་སྐུ་ན་ཆུང་བའི་དུས་དཀའ་སྤྱད་མང་པོ་བརྒྱུད་མཐར་གླིང་དཔའ་བརྟུལ་ཕུ་ནུ་ཚོགས་པའི་གཙོ་བོ་དང་གླིང་སྡེ་སྤྱིའི་དཔོན་པོར་གྱུར། རིམ་བཞིན་ཁོང་གིས་ཁོར་ཡུག་མང་ཚོགས་ཀྱི་དབུལ་ཕྱུག་དང་བདེ་སྡུག་མི་སྙོམས་པའི་གནས་བབ་ལ་ཐུགས་ཁུར་ཆེན་པོས་སྐབས་དེའི་སྤྱི་ཚོགས་བདེ་འཇགས་ལ་གནོད་སེམས་ཆེ་བའི་ཧོར་བདུད་སོགས་མི་བསྲུན་མང་པོ་ཞིག་དཔའ་ཕོ་རྩལ་གྱིས་ཆམ་ལ་ཕབ་སྟེ། ཧོར་ཤན་པ་དང་། འཇང་གཡུ་ལྷ་སོགས་ལ་མནའ་འབྲེལ་མཛའ་མཐུན་གྱི་སྦྲེལ་ལམ་བཙུགས་པའི་སྟོབས་ཤུགས་ལ་བརྟེན། ཁོར་ཡུག་གི་ཡུལ་ལུང་སྡེ་ཁག་མང་པོ་ཞི་བདེ་གཅིག་གྱུར་དང་རང་དབང་བདེ་འཇགས་ལ་བཀོད་ཅིང་། རྣམ་པ་དྲག་པོ་ཡིན་ཡང་ངོ་བོ་བྱམས་བརྩེ་ལས་མ་འདས་པའི་ཆབ་སྲིད་བསྐྱངས་ཏེ་བོད་མི་རྣམས་ཀྱི་སེམས་ནང་ལ་ཁོང་གི་རླབས་ཆེན་མཛད་རྗེས་ནི་མེས་པོ་གོང་མ་སུས་ཀྱང་འགྲན་དུ་མེད་པ་ཞིག་རེད་སྙམ་པའི་སྣང་བརྙན་བསྐྲུན། ལྷག་པར་དུ་རླངས་གྲུབ་ཆེན་ཨ་མེས་བྱང་ཆུབ་འདྲེ་བཀོལ་རྩ་བའི་བླ་མར་བསྟེན་ཏེ། རྒྱལ་བའི་དབང་པོ་ཨོ་རྒྱན་ཡབ་ཡུམ་ནས་བརྒྱུད་པའི་ཟབ་ལམ་རྫོགས་པ་ཆེན་པོའི་ལྟ་སྒོམ་སྤྱོད་གསུམ་ལ་བརྩོན་སྒྲུབ་ནན་ཏན་དུ་མཛད་པའི་སྦྱང་འབྲས་ལ་བརྟེན། སྐུ་ཚེ་གཅིག་གི་ཡུན་ལ་རྣམ་གྲོལ་གདོད་མའི་མགོན་པོའི་གོ་འཕང་མངོན་དུ་མཛད་དེ། མཁའ་སྤྱོད་རྡོ་རྗེའི་གྲོང་དུ་འཇའ་ལུས་འཕོ་བ་ཆེན་པོའི་སྐུར་བཞེངས་ཤིང་། མཐའ་ཡས་པའི་འགྲོ་ཁམས་སྤྱིའི་ཁྱོན་ལ་ཐུགས་ཀུན་ཁྱབ་བརྩེ་ཆེན་ཡེ་ཤེས་ཀྱི་ཕྲིན་ལས། དུས་ཇི་སྲིད་ནམ་མཁའ་གནས་ཀྱི་བར་འཕོ་མེད་རྟག་ཁྱབ་ལྷུན་གྲུབ་ཏུ་འཇུག་པ་ལ་སྐད་ཅིག་ཀྱང་གཡེལ་བ་མེད་པར་གདུལ་བྱའི་ཞིང་གི་ཁྱོན་ལ་གང་འདུལ་དེར་སྟོན་དུ་འབྱུང་ཞིང་། རྨད་བྱུང་གསང་བ་གསུམ་གྱི་མཛད་པ་རྣམ་ཐར་མི་ཉམས་གོང་འཕེལ་དུ་འགྲོ་བའི་རྒྱུ་མཚན་གྱིས། བོད་སྔ་རབས་པ་དག་གིས་ཁོང་ལ་འཛམ་གླིང་གེ་སར་རྒྱལ་པོ་ཞེས་སྔོན་དཔག་གདེང་འཇོག་གི་མཚན་ཐོབ་ཅིག་བསྩལ་མྱོང་བ་ནང་བཞིན། ད་ལྟ་ཁོང་གི་རྣམ་ཐར་འཛམ་གླིང་ཆེན་པོའི་རིག་པའི་བང་མཛོད་ཀྱི་ནོར་བུ་རྩ་ཆེན་ཞིག་ཏུ་གྱུར་ཡོད་པ་སོགས་ནི་ཀུན་གྱིས་མཁྱེན་གསལ་ཡིན་པ་དེའོ། ། སྤྱིར་གླིང་རྗེ་གེ་སར་རྒྱལ་པོ་མཆོག་ནི། ལོ་རྒྱུས་པ་ཚོས་སྟག་གི་ལོ་ལ་སྦྲུལ་གྱི་མཇུག་མ་ཅན་ཞེས་ཡིག་ཚང་རྙིང་པའི་བཞེད་པ་ལྟར། མདོ་ཁམས་གླིང་ཡུལ་དུ་སྐུ་འཁྲུངས་ནས་དགུང་ལོ་གྱ་བརྒྱད་ལ་བཞུགས་པའི་རྣམ་ཐར་དངོས་ཀྱི་བཤད་རྒྱུན་ཟིན་བྲིས་མང་པོ་བཀོད་མྱོང་ཡོད་པ་དང་། ས་བོན་དེ་དག་ལ་གཞི་བྱས་ནས་བོད་ཀྱི་སྙན་ངག་པ་རྣམས་ཀྱིས་ཁ་སྣོན་རྒྱས་སྤྲོས་ལས་གྲུབ་པའི་གླིང་སྒྲུང་དཔའ་བོའི་རྟོགས་བརྗོད་རིང་མོའི་རིགས་དང་། གཞན་གླིང་ཚང་གི་མི་རབས་ཕྱི་མ་དག་གི་གཙོས་བོད་ཀྱི་ས་གནས་སོ་སོ་ནས་གླིང་རྗེ་ཁོང་ལ་ཡིད་གཉིས་ཐེ་ཚོམ་བྲལ་བའི་དད་འདུན་བྱས་པའི་སེམས་ཁམས་དང་འབྲེལ། ལས་སྨོན་ཅན་གྱི་གང་ཟག་ཁྱད་པར་བ་དག་གི་རིག་རྩལ་བརྡ་སྣང་ལ་སེང་ཆེན་དགྲ་བླ་ཝེར་མའི་ཡེ་ཤེས་ཀྱི་འཇུག་པ་ཐུན་མོང་མ་ཡིན་པ་རེ་ཞུགས་པའི་རྟེན་འབྲེལ་གྱིས་གསང་བ་བསམ་གྱིས་མི་ཁྱབ་པའི་རྣམ་སྒྲུང་དང་ནང་གི་སྒྲུབ་ཐབས་ཟབ་མོའི་སྐོར་ཤིན་ཏུ་མང་པོ་བྱུང་ཞིང་། ཕྱི་མ་གླིང་རྗེ་ལྷ་རུ་སྒྲུབ་ཐབས་ཀྱི་སྐོར་ལ་ཡང་། བོད་སྔ་རབས་ཀྱི་མཁས་གྲུབ་ཆེན་པོ་ཡེལ་བ་ཡེ་ཤེས་བརྩེགས་ཡབ་སྲས་ཀྱི་སྐུ་དུས་ཡས་མས་ནས་བཟུང་། ད་ལྟའི་བར་བོད་ཀྱི་མཁས་གྲུབ་མང་པོས་བྲིས་པའི་ཆོས་སྐོར་རྒྱས་འབྲིང་བསྡུས་གསུམ་ཇི་སྙེད་ཅིག་བཞུགས་པ་ལས། ད་ཐེངས་འདིར་བོད་ཀྱི་མཁས་གྲུབ་སྔ་རབས་པ་ཀརྨ་པཀྵི་མཆོག་ནས་བཟུང་། དུས་རབས་ཉི་ཤུ་པའི་སྟོད་ཡན་དུ་བྱོན་པའི་བོད་ཀྱི་བན་བོན་ཆོས་ལུགས་གཉིས་ཀྱི་མཁས་གྲུབ་སྐྱེས་ཆེན་མང་པོའི་བཀའ་གཏེར་དག་སྣང་གི་ཆོས་སྒོ་བསམ་གྱིས་མི་ཁྱབ་པ་ལས། གླིང་རྗེ་མི་མཆོག་གེ་སར་སྐྱེས་བུ་ཆེན་པོ། བྱིན་རླབས་ཀྱི་རྩ་བ་བླ་མ་ལྟར་དུ་སྒྲུབ་ཐབས། དངོས་གྲུབ་ཀྱི་རྩ་བ་ཡི་དམ་ལྟར་དུ་བསྙེན་ཚུལ། ཕྲིན་ལས་ཀྱི་རྩ་བ་ཆོས་སྐྱོང་ལྟར་དུ་བསྟེན་ཐབས། མྱུར་མགྱོགས་ཀྱི་བདག་ཉིད་དགྲ་བླ་ཝེར་མ་ལྟར་དུ་མཆོད་ཐབས་ཀྱི་སྐོར་སོགས་གཙོ་བོ་བྱས་པའི་ཆོས་སྐོར་ང་ཚོའི་ལག་ཏུ་ཅི་སོན་ཕྱོགས་བསྡུས་བྱས་ཏེ། ༼ གླིང་རྗེ་གེ་སར་སྐྱེས་བུའི་མཆོད་སྒྲུབ་ཕྱོགས་བསྡུས་བྱིན་རླབས་གཏེར་མཛོད༽ཅེས་དེབ་ཕྲེང་གི་བདག་ཉིད་ཅན་འདིའི་དབུ་གྲུབ་པར་བྱས་ནས་རིམ་གྱིས་རྒྱུན་མཐུད་རྩིས་ཡིན། དང་པོ། དཔེ་ཚོགས་འདི་མེས་པོའི་ཤུལ་བཞག་རིག་གནས་སྲུང་སྐྱོབ་ལ་ཐུགས་དགོངས་རབ་ཏུ་དཀར་ཞིང་། ཡུལ་མགོ་ལོག་ཕྱོགས་ཀྱི་གླིང་གེ་སར་རི་མོའི་སྒྱུ་རྩལ་བྲིས་ན་ཚར་རྒྱུ་མེད་པའི་མཚན་སྙན་ཅན་དགེ་བའི་བཤེས་གཉེན་དམ་པ་མཛོད་ཚ་ཨ་བུ་དཀར་ལོ་མཆོག་གིས། གླིང་གེ་སར་རིག་གནས་དང་འབྲེལ་བའི་ཤུལ་བཞག་རིག་ཚན་ཁྱད་པར་བ་འདི་གླིང་གེ་སར་རིག་པའི་ཉིང་བཅུད་དང་དཔྱད་གཞིའི་རྒྱུ་ཆ་ཕུན་སུམ་ཚོགས་པོར་སྲུང་སྐྱོབ་བྱེད་རྒྱུ་ནི། ཆེས་ཁ་ཚ་དགོས་གཏུགས་ཀྱི་བྱ་བ་གལ་ཆེན་ཞིག་ཏུ་དགོངས་ཏེ། མགོ་ལོག་ཁུལ་གླིང་གེ་སར་ཞིབ་འཇུག་ལྟེ་གནས་ཀྱི་དབུ་ཁྲིད་སྐུ་ཞབས་ལྡོང་ནོར་སྡེ་ལགས་དང་། ཁུལ་གཙོ་སྐལ་བཟང་ཚེ་རིང་། ཁུལ་མི་དམངས་སྲིད་གཞུང་གི་དབུ་གཙོ་གཞོན་པ་བསོད་ནམས་སྐྱིད། ཁུལ་མང་ཚོགས་སྒྱུ་རྩལ་ཁང་གི་མགོ་ཁྲིད་སྐུ་ཞབས་ཚེ་རིང་། ཁོང་གིས་ཕྱག་ལས་གནང་ཡུལ་མགོ་ལོག་གངས་ལྗོངས་དར་རྒྱས་ཀུན་ཕན་སྨན་རྩིས་སློབ་གླིང་གི་སློབ་གཙོ་སྨན་རམས་པ་ཚུལ་ཁྲིམས་དར་རྒྱས་སོགས་འབྲེལ་ཡོད་དབུ་ཁྲིད་རྣམ་པར། དཔེ་ཚོགས་འདི་གསར་བསྒྲིགས་བྱ་བའི་སྙན་ཞུ་དང་། བློ་འདྲི་གྲོས་ཕུལ་གྱི་བརྒྱུད་རིམ་འོག་གངས་ལྗོངས་དར་རྒྱས་ཀུན་ཕན་སྨན་རྩིས་སློབ་གླིང་གི་སྨན་རྩིས་དགེ་རྒན་བ་རོད་ཐུབ་བསྟན་བསྟན་པའི་རྒྱལ་མཚན་སོགས་དགེ་སློབ་སྐོར་ཞིག་ལ་ཆེད་དུ་ལས་བཅོལ་གྱིས་རྩོམ་སྒྲིག་དཔག་བསམ་དགའ་ཚལ་ཁང་ནས་དབུ་བརྩམས་ཤིང་། ཁོང་གིས་དཔེ་ཚོགས་ལས་སྒྲུབ་བྱ་བའི་ཐོག་མཐའ་བར་གསུམ་དུ་ཆེས་གལ་ཆེ་བའི་རྩ་གནད་སྐོར་ཞིག་ཀྱང་གཏན་འབེབས་བྱས་རིམ་ནི།\n༡ . ང་ཚོས་འདིར་མེས་པོའི་ཤུལ་བཞག་རིག་གནས་རྩ་ཆེན་གླིང་གེ་སར་སྒྲུབ་ཐབས་ལས་མཐའ་སྣ་ཚོགས་དང་། བསང་གསོལ་ཕྲིན་བཅོལ། བསྟོད་བསྐུལ་སོགས་མདོར་ན་ལོ་ངོ་སྟོང་གི་ནང་བོད་སྤྱི་ཚོགས་ཀྱི་དད་མོས་སེམས་ཁམས་ལ་རམ་འདེགས་ཀྱི་ཕན་ནུས་ཐུན་མོང་མ་ཡིན་པ་ཐོན་མྱོང་བའི་གེ་སར་རིག་པའི་བྱེད་ཐབས་ཀྱི་ཉིང་ཁུ། ཟབ་ཆོས་མཆོད་སྒྲུབ་ཕྱོགས་སྒྲིག་ཉར་ཚགས་ལ་ཞབས་ཞུ་བྱེད་རྒྱུའི་ཐད་ནས་ཐོག་མར་སེམས་བསྐྱེད་དང་ཀུན་སློང་རྣམ་དག་གིས་རྩིས་ཟིན་རྒྱུ་དང་། འགན་འཁྲི་དང་ལེན་ཐུབ་པའི་ཆོད་སེམས་བརྟན་པོ་དགོས་པ།\n༢ . འདིར་བསྡུ་བྱའི་ཆོས་སྐོར་གྱི་མཛད་པ་པོ་རྣམ་པའི་ངོས་ནས་བན་བོན་ཆོས་ལུགས་གཉིས་ལ་ཕྱོགས་རིས་དང་། བོད་ཡུལ་སྟོད་སྨད་བར་གསུམ་གྱི་ས་ཕྱོགས་ལ་ཁྱད་པར། སྐྱ་སེར་ཕོ་མོའི་དབྱེ་འབྱེད་སོགས་རྩ་བ་ནས་མེད་པར་བསྡུ་རྒྱུ། ཆོས་ཚན་གྱི་ངོས་ནས་རབ་བྱུང་བཅུ་དྲུག་པའི་སྨད་ཡས་མས་ཡན་གྱི་གསུང་རྩོམ་དང་། གཙོ་ཆེར་ད་ལྟ་རྩོམ་པ་པོ་ཞལ་མི་བཞུགས་པའི་གསུང་རྩོམ་སྐོར་ཡིན་དགོས་པ།\n༣ . གླིང་གེ་སར་དང་འབྲེལ་བའི་ཆོས་སྡེ་ཕྱོགས་སྒྲིག་གི་ལས་ཀ་ནི། སྤྱིར་བཏང་བའི་དཔེ་རྙིང་ཕྱོགས་སྒྲིག་གི་ལས་ཀ་གཞན་ལྟ་བུའི་ལས་སླ་བོ་ཞིག་ཡེ་ནས་མིན་པར། ཆོས་ཚན་འདི་རིགས་ནི་སྔ་རབས་ཀྱི་སྐྱེས་ཆེན་དག་གིས་དགོངས་བརྡ་སྙན་བརྒྱུད་དང་ཟབ་མོ་དག་སྣང་སོགས་ལས་ཕབ་པའི་བཀའ་གཏེར་བྱིན་རླབས་ཀྱི་ཚན་ཁ་ཆེ་ཞིང་། མ་དང་མཁའ་འགྲོའི་ཞལ་གསུང་གི་དྲོད་རླངས་མ་ཡལ་བའི་རིགས་ཡིན་པས། རང་བཞིན་གྱི་དཔེ་རྙིང་ཆོས་སྡེ་གཞན་དང་བསྡུར་ན་བཀའ་ཤིན་ཏུ་གཉན་ཞིང་རིན་ཐང་གཞན་ལས་ཆེ་བ། སོ་སོའི་སྐྱེ་བོ་རང་ག་བའི་བསམ་སྤྱོད་ཀྱི་ཡུལ་ལས་འདས་པ་ཤ་སྟག་ཡིན་ཕྱིར། དཔེར་ན། རྒྱལ་བའི་ལུང་གིས་ཟིན་ཅིང་མ་མཁའ་འགྲོ་བཀའ་སྲུང་ཆོས་སྐྱོང་གིས་གནང་བ་ཐོབ་པར་མ་ཟད། སྔ་འགྱུར་གཏེར་ཆེན་བརྒྱ་རྩའི་ཆོས་སྡེ་རེ་རེ་བཞིན་ཉམས་ལེན་དང་། དུས་གྲངས་རྟགས་གསུམ་གྱི་ཚད་རྫོགས་པའི་ཁམས་ཀོང་སྤྲུལ་ཡོན་ཏན་རྒྱ་མཚོ་ལྟ་བུའི་བཀའ་བབ་ཀྱི་ཆོས་བདག་ཁྱད་འཕགས་རེ་རེ་མ་ཡིན་ཕྱིན། འདི་རིགས་ལ་ཤེས་རློམ་དང་སྒེར་གཅོད་ཀྱིས་བཟོ་བཅོས་སླད་འཇུག་རྩ་བ་ནས་གཏོང་མི་རུང་བར་མ་ཟད། ད་དུང་འདི་རིགས་ཀྱི་ལས་ཀ་གཉེར་མཁན་ཞིག་ཡིན་ཕྱིན་ཐ་ན་ཡང་གླིང་རྗེ་གེ་སར་སྐྱེས་བུ་ཆེན་པོའི་སྲོག་དབང་བཀའ་གཏད་ཐོབ་ཅིང་། ཆོས་བཀའ་འདི་རིགས་ལ་དགའ་དད་གུས་གསུམ་གྱི་མོས་པ་ཆེ་བ་དང་། ལས་བརྩོན་དཔའ་སྤོབས་ཀྱི་ངར་ཤུགས་ལྡན་པ་རེ་ངེས་པར་ཡིན་དགོས། དེ་ནི་ཕྱོགས་གཅིག་ནས་བཤད་ན་བོད་ཀྱི་ཆོས་ལུགས་རིག་གནས་དོ་དམ་བྱེད་ཚུལ་གྱི་རྩ་བའི་གོམས་སྲོལ་ཚན་རིག་དང་མཐུན་པ་ཞིག་ཡིན་པར་མ་ཟད། ཕྱོགས་གཞན་ཞིག་ནས་བཤད་ན། སྔ་རབས་ཀྱི་རྩོམ་པ་པོ་དག་ལ་རང་རང་གི་ཐད་ནས་ཐུན་མོང་མ་ཡིན་པའི་ལུགས་སྲོལ་རེ་དང་དགོངས་བཞེད་རེ་ཡོད་སྲིད་པས། ང་ཚོ་ཕྱི་རབས་པས་མེས་པོ་གོང་མ་རྣམ་པའི་སྒེར་རྩོམ་གྱི་ཁེ་དབང་ལ་བརྩི་སྲུང་དང་གུས་འདུད་ཡོད་པའི་སྒོ་ནས་བསྡུ་ཉར་བྱེད་དགོས་པའི་འདུ་ཤེས་ཆགས་རྒྱུ་ནི་རྩ་གནད་གལ་ཆེན་ཡིན་པ་དང་། ལྷག་པར་དུ་དཔེ་ཚོགས་འདི་མེས་པོའི་ཕྱག་བཞེས་ལྟར་གླེགས་བམ་སྣ་འབྲིང་གི་ཚུལ་དུ་བསྒྲིགས་ཐུབ་སོང་ན་གནའ་དཔེའི་ཁྱད་ཆོས་ལྡན་ཞིང་། དགོས་པ་ཁྱད་པར་ཅན་ཡོད་ཚུལ་སོགས་ཀྱི་ཐུགས་རེ་ནན་མོ་ཡང་ཡང་བཏོན་པར་མ་ཟད། གླིང་གེ་སར་གྱི་དབང་ལུང་གི་མཛོད་ལ་མངའ་བརྙེས་པའི་རྫ་ཕུག་ཁང་མཁན་པོ་སྤོས་དར་མཆོག་ཆེད་དུ་གདན་ཞུས་ཏེ། སྨན་རྩིས་སློབ་གླིང་གི་དགེ་སློབ་སྤྱི་དང་། ལྷག་པར་དཔེ་ཚོགས་ལས་སྒྲུབ་མི་སྣ་ལ་ཆེད་དམིགས་ཀྱིས་གླིང་རྗེ་སྐྱེས་བུ་ཆེན་པོའི་སྲོག་གཏད་བཀའ་དབང་ཟབ་མོ་བསྐུར་དུ་བཅུག་པ་སོགས་ཇུས་གཞི་དང་གོ་རིམ་ཕུན་སུམ་ཚོགས་པའི་སྒོ་ནས། བོད་རབ་བྱུང༡༧པའི་ལྕགས་སྟག་ལོའི་བོད་ཀྱི་ཞོ་སྟོན་དུས་ཆེན་ཉིན་ནས་བཟུང་ལས་སྒྲུབ་པ་ཚོས་རང་རང་གི་ལས་ཞོར་དང་། སློབ་ཞོར་དུ་དཔེ་རྙིང་འཚོལ་སྡུད་དང་ཡིག་གཏགས་སོགས་དཔེ་སྒྲིག་ལས་གཞི་དངོས་སུ་མགོ་བརྩམས། དེང་ཐོག་རྒན་དམ་པ་མཛོད་ཚ་པས་གསུང་རྩོམ་སོ་སོའི་མཛད་མཁན་གྱི་སྐྱེས་ཆེན་རེ་རེ་དུས་རབས་ནམ་དང་ས་གནས་གང་ལ་འཁྲུངས་པའི་སྐོར་ལ་ཞིབ་འཇུག་གིས་ངོ་སྤྲོད་གནད་བསྡུས་དང་། དཔེ་ཚོགས་སྤྱི་ཁོག་གི་དཀར་ཆག་སྒྲིག་རིམ་གཏན་ཁེལ་གྱི་གཞི་བཟོ་བཞིན་པའི་སྐབས། ཆོས་ཟབ་ས་ན་ནག་པོ་བདུད་ཀྱང་ཟབ། ། ཅེས་ཟེར་བའི་དཔེ་ལྟར། རྒན་དམ་པ་ཁོང་ལ་སྐུ་སྙུན་བཟློག་ཐབས་མེད་པ་ཞིག་གློ་བུར་ཐོག་བབས་བྱུང་བའི་ཚུལ་གནང་སྟེ། སྐུ་སྨན་རིམ་གྲོ་གང་གིས་ཀྱང་མ་ཕན་པར་མི་རིགས་སློབ་གསོའི་ལས་དོན་རླབས་ཆེན་དུ་མ་དང་། ལྷག་པར་གླིང་གེ་སར་མཆོད་སྒྲུབ་ཆོས་ཚན་ཕྱོགས་སྒྲིག་གི་མཛད་ཆེན་ཐད་ཐུགས་བཀོད་དང་ཞལ་ཆེམས་བཅས་རེ་ཞིག་ཕྱག་ལས་ཀྱི་སྐྱོང་མཚམས་བཞག་སྟེ་གཟུགས་སྐུའི་བཀོད་པ་ནང་གསལ་གཞོན་ནུ་བུམ་སྐུའི་ཀློང་དུ་འདས་པའི་ཚུལ་གནང་ཤོར་བ་ནི། ང་ཚོའི་དཔེ་ཚོགས་བསྡུ་རུབ་ཀྱི་བྱ་བའི་ཆག་སྒོ་རྐྱང་བ་ཙམ་མ་ཡིན་པར། བོད་ཀྱི་བཅུ་ཕྲག་རིག་གནས་སྤྱིའི་ལས་དོན་ལ་གསབ་ཐབས་མེད་པའི་གྱོང་གུད་ཅིག་རེད་སོང་མོད་བྱ་ཐབས་བྲལ། སྐབས་དེར་ང་ཚོ་ལ་དཔེ་རྙིང་སྡུད་སྒྲིག་གི་བྱ་བར་ཉམས་མྱོང་མེད་པ་སོགས་ཕྱོགས་མང་པོ་ཞིག་ནས་གནོན་ཤུགས་རབ་དང་རིམ་པ་ཞིག་ཐོབ་ཡོད་པ་ནི་སྨོས་མ་དགོས་མོད། འོན་ཀྱང་ང་ཚོས་བཤེས་གཉེན་དམ་པ་གང་གི་ཐུགས་དགོངས་རྫོགས་པའི་ཆེད་དུ་ལས་གཞི་འདིའི་མཇུག་ལེགས་པར་བསྐྱང་རྒྱུའི་དམ་བཅའ་སྙིང་ལ་བྲིས་པ་དང་། ཁྱད་པར་དུ་ལྷག་བསམ་གྱིས་ཐུགས་རྒྱུད་གང་བའི་སྨན་རམས་པ་ཚུལ་ཁྲིམས་དར་རྒྱས་ལགས་ཀྱིས་ཐུགས་ཁུར་རྒྱ་ཆེན་པོས་ལས་ཀ་འདིའི་ཐོག་མཐའ་བར་གསུམ་དུ་རྒྱབ་སྐྱོར་བླ་མེད་མཛད་པ་དང་། དེ་བཞིན་དུ་ཁུལ་གཙོ་གཞོན་པ་བསོད་ནམས་སྐྱིད་དང་། མང་ཚོགས་སྒྱུ་རྩལ་ཁང་གི་དབུ་གཙོ་ཚེ་རིང་སོགས་གླིང་གེ་སར་བྱ་བའི་འབྲེལ་ཡོད་མགོ་ཁྲིད་རྣམ་པས་ཀྱང་ཐུགས་ཁུར་ཆེན་པོས་དཔེ་ཚོགས་པར་སྐྲུན་གྱི་མ་དངུལ་དང་། པར་སྐྲུན་བྱ་བའི་ལས་རིམ་ཐད་རྒྱབ་སྐྱོར་གཙོ་བདག་མཛད་པའི་མཐུན་རྐྱེན་རོགས་ལྡན་འོག་ནས། ང་ཚོས་རང་ནུས་ཡོད་དགུས་སྔར་མུས་བཞིན་ས་ཕྱོགས་སོ་སོ་ནས་དཔེ་རྙིང་འཚོལ་སྡུད་བྱས་པ་དང་བསྟུན། གླིང་གེ་སར་གྱི་མཛད་པ་རྣམ་ཐར་ལ་ཐུགས་བློ་དཀར་བའི་རྫ་ཕུག་ཁང་མཁན་པོ་སྤོས་དར་ལགས་དང་། བོད་ལྗོངས་ཀྱི་རྒན་ཀརྨ་བདེ་ལེགས། སྡེ་དགེའི་མཁན་པོ་རབ་བརྟན་དགེ་ལེགས་ཕུན་ཚོགས། ཁྲོཾ་ཐལ་མཁན་པོ་འཇམ་དབྱངས་ཡོན་ཏན་རྒྱ་མཚོ། ཡུལ་ཤུལ་ཟུར་མང་ཀརྨ་ལྷ་དབང་སོགས་བོད་མདོ་དབུས་ཁམས་གསུམ་གྱི་མི་སྣ་ལྷག་བསམ་ཅན་སྐོར་ཞིག་གིས་ཀྱང་དཔེ་རྙིང་མཁོ་སྤྲོད་ཀྱི་རམ་འདེགས་ལ་བརྟེན། གླིང་གེ་སར་རྒྱལ་པོར་གསོལ་བ་འདེབས་པའི་སྐོར་དང་། སྒྲུབ་ཐབས་ལས་མཐའ་སྣ་ཚོགས། བསྟོད་བསྐུལ་སྣ་ཚོགས། གཞན་བོད་དམངས་ཁྲོད་དུ་འདོན་སྒྲོག་དང་ཁྱིམ་རྟེན་བྱས་ན་སྐུ་རིམ་གྱི་ཆོད་ཆེན་པོ་ལྡན་པར་བརྩི་བའི་སྒྲུང་སྐོར་བྱིན་ལྡན། རྫོགས་ཆེན་པདྨ་རིག་འཛིན་གྱིས་ཕབ་པའི་སྟག་གཟིག་ནོར་འགྱེད་དང་། རྫོགས་ཆེན་རྒྱལ་བླའི་མདའ་སྒྲུང་། གཞན་གླིང་ཚང་རྒྱལ་ཁྱིམ་ནས་ཐོན་པའི་དཔེ་རྙིང་གླིང་གེ་སར་ལ་བརྟེན་པའི་མོ་ཡིག་སོགས་མདོར་ན་སྔོན་གཤེགས་སྐྱེས་ཆེན་བརྒྱ་དང་ཉི་ཤུ་ལ་ཉེ་བའི་གསུང་རྩོམ། གླིང་གེ་སར་རིག་གནས་ཀྱི་དཀོར་མཛོད་ཆེན་པོར་སྔར་མེད་པའི་དཔྱད་གཞིའི་རིན་ཐང་གིས་ཕྱུག་པའི་དཔེ་ཚོགས་གཏེར་ཆེན་བུམ་བཟང་ལྟ་བུ་འདིའི་མ་གཞི་གྲུབ་ཐུབ་པ་ཡིན།\nགཉིས་པ། དཔེ་ཚོགས་འདི་གཉེར་དུས་ཀྱི་དམིགས་འདུན་དང་། ཕྱོགས་བསྒྲིགས་ལག་བསྟར་བྱས་རིམ་ནི། འདི་ནས་ཡར་བརྩིས་པའི་ལོ་ངོ་བརྒྱད་བརྒྱ་ལ་ཉེ་བའི་དུས་ནས་བོད་དམངས་ཁྲོད་དུ་གླིང་རྗེ་གེ་སར་རྒྱལ་པོ་ལྷ་བླ་མ་ཡི་དམ་ཀུན་འདུས་སུ་མཐོང་བའི་དད་མོས་སེམས་ཁམས་བསྒྱུར་དུ་མེད་པ་ཞིག་ཆགས་པའི་བདེན་རྟགས་སུ་གྲུབ་པའི་མཆོད་སྒྲུབ་ལས་མཐའི་སྐོར་འདི་རིགས། གེ་སར་རིག་གནས་ཀྱི་ཉིང་བཅུད་དུ་སྲུང་སྐྱོབ་དང་། དཔྱད་གཞིའི་རྒྱུ་ཆར་སྟབས་བདེ་ཡོང་ཆེད་ཉར་ཚགས་དོ་དམ་བྱེད་རྒྱུའི་དམིགས་ཡུལ་ཡིན་པ་ལས། དག་སྒྲིག་གི་མིང་འོག་ནས་འཕྲི་སྣོན་བཅད་གཏུབ་ཀྱི་བྱས་ཉེས་ཤོར་མི་རུང་བ་ནི་རྩ་བའི་གནད་འགག་ཏུ་བཟུང་དགོས་པ་ནི། འདིར་བསྡུས་པའི་གསུང་སྐོར་བྱིན་ལྡན་རྣམས་ནི་དུས་རབས་བརྒྱད་ལྷག་གི་གོང་དུ་བྱོན་པའི་བོད་ཀྱི་སྐྱེས་ཆེན་གྲུབ་བརྙེས་བདེན་པར་སྨྲ་བ་ཁོ་ནས་བཀའ་གཏེར་དག་སྣང་ལས་འཁྲུངས་པའི་ཟབ་ཆོས་བྱིན་ལྡན་ཡིད་བཞིན་གྱི་ནོར་བུ་ལྟ་བུ་ཁོ་ན་ཡིན་ཕྱིར། མི་རིགས་ཀྱི་ཆོས་ལུགས་དད་མོས་སེམས་ཁམས་ཀྱི་རྩིས་ཐང་དང་། རིག་གནས་བདག་དབང་གི་ངོས་ནས་བཤད་ན། འདི་རིགས་ལ་བླ་མ་ལྷག་པའི་ལྷའི་བཀའ་དབང་དང་ལྟ་དགོངས་ཟབ་མོའི་བདེན་དཔང་མེད་པར་སོ་སོའི་སྐྱེ་བོས་ཚིག་བསླད་དང་འཕྲི་སྣོན་བྱས་ན། བསམ་མི་ཁྱབ་པའི་བྱིན་རླབས་ཀྱི་ཚན་ཁ་རལ་འགྲོ་བའི་མི་ཚད་བཀའ་རྐུན་ལྷད་བཅུག་གི་ནག་ཉེས་སུ་འགྱུར་འགྲོ་བ་ནི་དམ་པ་གོང་མའི་ཞལ་རྒྱུན་ཡོད་པ་དང་། གསུང་ཆོས་རང་རང་གི་མཛད་བྱང་ལས་ཀྱང་ཕལ་ཆེར་ཧ་གོ་ཐུབ་པས་གཟབ་དགོས་པ་ཡིན། གལ་སྲིད་དཔེ་རྙིང་སོ་སོའི་ནང་གི་ཐ་སྙད་མི་འདྲ་བ་རྣམས་གཅིག་གྱུར་དང་ཡི་གེའི་དག་ཐོབ་ཉམས་རིགས་ལེགས་བཅོས་མ་ཐུབ་ན། དཔེ་ཚོགས་ཕྱོགས་བསྒྲིགས་ཀྱི་སྣང་བརྙན་ལ་མི་མཛེས་ཤིང་། ལྷག་པར་སྒྲུབ་ཐབས་ཡིན་པའི་ངོས་ནས་བྱིན་ནུས་ཀྱང་ཡོད་སྲིད་དམ་སྙམ་ན། འདིའི་སྐབས་དངོས་པོའི་སྣང་ཚུལ་དང་བསམ་མི་ཁྱབ་པའི་གནས་ཚུལ་གཉིས་སོ་སོ་ཡིན་པས། གསང་བ་ལྷ་སྒྲུབ་ཀྱི་སྐོར་འདི་རིགས་ནི་ཐུན་མོང་དང་ཐུན་མིན་གཉིས་ལས་ཐུན་མིན་གྱི་ཕྱོགས་སུ་གཏོགས་ཕྱིར། གསུང་པ་པོ་རྟོགས་པ་མཆོག་ལྡན་དག་གིས་ཚིག་གི་སྤུ་རིས་དང་ཡི་གེ་བཏགས་པ་བའི་ཐ་སྙད་བཟོ་སྟངས་སོགས་ལ་མ་བལྟོས་པར་བྱིན་རླབས་ཀྱི་བཀའ་རྒྱས་བཏབ་ཡོད་པ་ཡིན་པས་རང་གར་བཟོ་བཅོས་བྱས་པ་ལས་མ་བཅོས་ན་ལེགས་པའི་དམིགས་བསལ་ཡང་ཡོད་པ། དཔེར་ན་བོད་ཀྱི་ངག་རྒྱུན་ལོ་རྒྱུས་སོགས་ན་འཇམ་མགོན་ས་སྐྱ་པཎ་ཆེན་གྱིས་གྲུབ་ཆེན་འདར་འཕྱར་བས་ཕུར་བསྙེན་གསུངས་པ་མ་དག་པར་གཟིགས་ནས་བཅོས་པས་གྲུབ་ཆེན་གྱིས་གྲུབ་རྟགས་མ་ཐོན་པ་ན། སླར་སྔོན་གྱི་མ་དག་པ་ལྟར་བྱས་ནས་བཟློ་སྐབས་ཕུར་བ་ལས་མེ་སྟག་འཕྱུར་ཏེ་གྲུབ་རྟགས་སྔར་ལྟར་བྱུང་ཚུལ་དང་། དེ་བཞིན་དུ་སྔོན་ཇོ་བོ་རྗེ་དཔལ་ལྡན་ཨ་ཏི་ཤ་མངའ་རིས་སུ་བཞུགས་སྐབས་མགུལ་ལ་རྣག་བཅས་ཏེ་སྙུན་གཞི་ཚབས་ཆེན་བྱུང་བས། བོད་ཀྱི་བན་སྔགས་སྐོར་ཞིག་གདན་ཞུས་ཏེ་རྣམ་འཇོམས་ཀྱི་སྒོ་ནས་བྱབས་ཁྲུས་མཛད་དུ་བཅུག་སྐབས། བོད་པ་ཚོས་ལེགས་སྦྱར་གྱི་སྒྲ་གདངས་གཞི་ནས་མ་ཐོན་ཕྱིར་རྣམ་འཇོམས་གཟུངས་སྔགས་ཀྱི་ནང་དོན། མགོ་ཆོད་སྐེ་ཆོད་ལྟ་བུ་ཕྱིན་ཅི་ལོག་ཁོ་ནར་ཀློག་གིན་འདུག་པ་གསན་པས། ཇོ་བོས་ཐུགས་ཁྲེལ་བའི་རྟགས་སུ་བཞད་མོ་ཞིག་མཛད་པའི་དབུགས་ཤུགས་ལ་རྐྱེན་བྱས་མགུལ་གྱི་རྣག་ཐུམ་དྲལ་ནས་སྙུན་དྲག་བྱུང་ཚེ། ཁོང་གིས་གཟོད་ནང་གི་དེ་ཉིད་ཟབ་མོས་རྒྱས་ཐེབ་མིན་ཁོ་ནར་རག་ལས་པ་མ་གཏོགས། ཕྱིའི་སྒྲ་གཟུགས་དང་རྣམ་འགྱུར་ཙམ་ལ་བལྟོས་པ་མེད་པ་ནི་གསང་བ་བསམ་མི་ཁྱབ་པའི་ནུས་པ་ཡིན་འདུག་ཚུལ་གསུངས་མྱོང་བའི་ཞལ་རྒྱུན་ཡོད་པ་ལྟ་བུ་གསང་སྔགས་ཟབ་མོའི་སྐོར་གྱི་གནས་ཚུལ་ནི་བྱང་ཆུབ་སེམས་དཔའ་ཆེན་པོ་དག་གིས་ཀྱང་ཚོད་འཛིན་མི་ཐུབ་པའི་ཚུལ་གནང་འདུག་ན། སྙིགས་མའི་དུས་ཀྱི་སོ་སོའི་སྐྱེ་བོ་འཆང་བ་ཀུན་ལྡན་ལམ་ཟབ་མོའི་གནད་ལ་སྐྱེས་སྦྱང་དམན་པ་དག་གིས་སྤྱིའི་བུམ་བཟང་ལ། སྒེར་གྱི་འབག་བཙོག་བཟོ་མི་རུང་བའི་དྲན་ཤེས་ཀྱི་འོག་ནས། ང་ཚོས་དཔེ་ཚོགས་འདིའི་སྤྱིའི་ངོས་ནས་ཡི་གེ་ནོར་བ་ཡིན་ངེས་ཀྱི་ཕྲད་རྣམ་དབྱེ་དུས་གསུམ་སྐུལ་ཚིག་གི་སྐོར་འགལ་བ་མེད་ངེས་ཅན་རེ་ཟུང་ཙམ་མ་གཏོགས། གསུང་མཁན་བླ་མ་རྣམས་དུས་རབས་མི་གཅིག་པས་བརྡ་གསར་རྙིང་བར་གྱི་འགྱུར་བ་དང་། བོད་ཡུལ་སྟོད་སྨད་བར་གྱི་ས་ཆ་ཡུལ་ལུང་མི་འདྲ་བའི་བརྡ་ཆད་དང་བདག་སྒྲ་སོགས་ཡི་གེ་བཀོལ་སྟངས་ཡེ་ནས་མི་འདྲ་བ། ཡང་ཆོས་བདག་ཡི་གེ་བ་རྣམས་ཀྱིས་གང་བྱུང་བྱུང་དུ་བྲིས་པ་སོགས་ཀྱི་དབང་གིས་དེང་དུས་གཅིག་གྱུར་གྱི་མིང་ཚིག་བཀོལ་སྟངས་དང་མི་འདྲ་བའི་མིང་བརྡ་ཧ་ཅང་མང་བ། དཔེར་ན། གླིང་རྗེ་ལ་སྐུ་མ་སེང་དང་། མ་སངས། མ་སང་། མ་སིང་ལྟ་བུ་མི་འདྲ་བ་དང་། གླིང་གི་དཔའ་བརྟུལ་ལྟ་བུ་ལ་མཚོན་ན། དཔའ་ཐུལ་དང་། དཔའ་ཐིས། དཔའ་ཐིལ། དཔའ་བཏུར། དཔའ་ཐེས། དཔའ་རྟུལ། དཔའ་བདུད། དཔའ་ཐུས། དཔའ་གཏུལ། དཔའ་ཐུར། དཔའ་བཏུལ་ལྟ་བུ་འབྲི་སྟངས་མི་འདྲ་བ་མང་དུ་སྣང་བ། དེ་བཞིན་དུ་རྟ་མཆོག་རྐྱང་རྒོད་ལ་ཡང་། རྐྱང་རྒོད་གཡེལ་བ་དང་། གཡེལ་བོ། འཕེལ་བོ། འཕེལ་པོ། འཕེལ་དཀར། ཕེར་པོ། འཕེར་བོ། གཡེལ་པོ། འཕེལ་བ་དང་། དེ་བཞིན་དུ་མ་ཌཱ་ཀི་ལ། ཌཱཀྐི། དཱ་ཀི དྷཱ་ཀི་ལྟ་བུ། ཡང་ཧོར་ཤན་པ་ལྟ་བུའི་མཚན་ལ། ཤན་པ་རྨེ་རུ་དང་། མེ་རུ། དམེ་རུ། མེ་རི་ལྟ་བུ་དང་། རོང་བློན་ག་དར་ཕྱིང་སྔོན་ལ། བྱང་སྔོན། སྤྱང་སྔོན། བདུད་རུ་ཏྲ་ལ་ཡང་། རུ་ཊ། རཱུ་ཏྲ་ལྟ་བུ་དང་། དགྲ་བླ་ལ་དགྲ་ལྷ་ལྟ་བུ་སོགས་མིང་ཚིག་རེ་རེ་ལ་འབྲི་སྟངས་མི་འདྲ་བ་སྣ་ཁ་འདྲ་མིན་ཤིན་ཏུ་མང་པོ་འདུག །འདིར་ང་ཚོས་གོང་དུ་བཤད་པ་ལྟར་གསུང་མཁན་རང་རང་གི་བཞེད་ལུགས་ལ་བརྩི་འཇོག་དང་། རྡོ་རྗེའི་བཀའ་གསུང་གི་ཡིག་འབྲུ་རེ་རེ་ལ་གསང་བ་བསམ་མི་ཁྱབ་པའི་བྱིན་རླབས་ཁྱད་པར་བའི་ནུས་པ་རེ་ཡོད་སྙམ་པའི་དག་དྲན། དུས་རབས་བཅུ་གཅིག་པའི་ནང་ཚུན་ལ་བོད་ཀྱི་ས་གནས་སོ་སོར་གླིང་གེ་སར་རིག་པའི་མིང་བརྡ་ཐ་སྙད་ཀྱི་རྐང་ཇི་ལྟར་ཚུགས་མིན་དང་། འགྱུར་བ་ག་འདྲ་འདུག་པའི་དཔྱད་གཞིའི་རིན་ཐང་སོགས་ལ་བསམས་ཏེ། གསུང་ཆོས་སྤྱིའི་ཆ་ནས་རང་རང་གི་མ་དཔེ་དང་བསྡུར་ཅི་ཐུབ་གང་ཐུབ་ཀྱིས་མིང་ཚིག་ཕལ་ཆེ་བ་རང་སོར་བཞག་ཡོད། གཞན་རིག་གསར་གོད་ཆག་སོགས་ཀྱི་གནས་བབ་འོག་ནས་ས་ཞབས་དང་ཆུ་ཆར་གྱིས་སྐྱོན་ཤོར་བའི་སྐོར། དཔེར་ན་གཡག་ཟེ་གཏེར་རྒན་ཐེག་མཆོག་གླིང་བའི་གསུང་ལྟ་བུའི་དཔེ་རྙིང་མ་དཔེ་གཅིག་མ་གཏོགས་གཏན་ནས་རྙེད་ཐབས་མ་བྱུང་བ་དག་གི་ནང་དུ། མ་དཔེ་ཁ་མི་ཚང་ས་དང་། ཚིག་རྐང་མི་གསལ་ས། དོགས་པ་ཅན་གྱི་རིགས་ལ་འོལ་ཚོད་ཀྱིས་ཐག་ཆོད་མ་བྱས་པར་ཆད་སྐྱོན་དང་མི་གསལ་བ། ཡང་ན་ཡི་གེ་གསལ་བོ་ཡིན་ཡང་ཡིག་ནོར་སོགས་ཀྱིས་ནང་དོན་བསྒྲིབས་ཏེ། འབྲེལ་མི་ཆགས་པའམ་གོ་བ་ལོན་དཀའ་བའི་རིགས་རྣམས་རེ་རེ་བཞིན་རྟགས༼ ༽འདིའི་ནང་དུ་བླངས་ནས་དཔྱད་གཞིར་བཀོད་ཡོད་པ་དང་། ཡང་འགའ་ཞིག་ལ་ཟུར་དུ་ཡོ་བཅོས་དང་གསལ་བཤད་ཀྱི་མཆན་བཏབ་ཁུལ་ཡང་བྱས་ཡོད། དེ་བཞིན་དུ་བོན་གཏེར་སྟོན་ཧཱུཾ་ཆེན་འགྲོ་འདུལ་བའི་གསུང་སྐོར་ལྟ་བུ་ལ་མཚོན་ན་ཆ་རྒྱུས་མེད་པའི་ཐ་སྙད་ཀྱི་སྒྲོམ་ཧ་ཅང་ཆེ་ཕྱིར། ནོར་འཁྲུལ་མི་འབྱུང་བའི་ཆེད་མ་དཔེ་འདྲ་པར་ལ་བཏབ་ནས་ཇི་མ་ཇི་བཞིན་དུ་བཀོད་ཡོད་པ་ལྟ་བུ་ཡིན། ད་དུང་གཞན་ཞིག་ནི་གཏེར་ཚེག་རིགས་གཉིས་ཏེ། དཔེར་ན་༔འདི་དངཿའདི་གཉིས་རིམ་བཞིན་གཏེར་ཆེན་དང་གཏེར་ཕྲན་གྱི་ཁྱད་པར་ཞེས་གཏེར་སྟོན་ཆོས་བདག་རྣམས་ཀྱི་ཞལ་སྒྲོས་སུ་འདུག་པས་དེ་ལྟར་རང་སོར་བཞག་པ་ལས་གཅིག་གྱུར་བྱས་མེད། གསུམ་པ། དཀར་ཆག་གི་གོ་རིམ་སྒྲིག་སྟངས་ནི། སྤྱིར་བོད་ཀྱི་བན་བོན་ཆོས་ལུགས་གཉིས་པོ་སོ་སོར་ཁག་གཉིས་སུ་བསྒྲིགས་ཡོད་པ་དང་། བྱེ་བྲག་ཏུ་ཁག་དང་པོ་ལ་མཚོན་ན་ཆོས་ལུགས་རང་ཁོངས་ཀྱི་གྲུབ་མཐའ་རྣམས་སོ་སོར་བཀར་ཏེ། དཔེར་ན། དཔེ་ཚོགས་འདིའི་ནང་འཁོད་གླིང་རྗེ་གེ་སར་ལ་མཆོད་སྒྲུབ་གསུང་མཁན་སྤྱིའི་ནང་ནས་ད་ཐེངས་འདིར་ལག་སོན་བྱུང་བ་ཆེས་སྔ་ཤོས་ནི་བོད་རབ་བྱུང་གསུམ་པའི་ཤིང་བྱི༡༢༠༤ལོར་འཁྲུངས་པའི་ཀརྨ་པཀྵི་མཆོག་གཙོ་བོ་བྱས་ཏེ་བཀའ་བརྒྱུད་པའི་བླ་མ་ཡོངས་རྫོགས་ཕྱོགས་གཅིག་ཏུ་རང་རང་གི་འཁྲུངས་ལོའི་སྔ་ཕྱི་ལྟར་བསྒྲིགས་ཡོད་པ་དང་། རིམ་བཞིན་སྔ་འགྱུར་རྙིང་མ་པ། རི་བོ་དགེ་ལྡན་པ། དཔལ་ལྡན་ས་སྐྱ་པ། རྒྱལ་བ་ཇོ་ནང་པ་རྣམས་རང་རང་གི་གྲུབ་མཐའི་ཁྲོད་ནས་འཁྲུངས་ལོ་ཆེས་སྔ་ཤོས་རེའི་འཕྲོས་སུ་དུས་ཀྱི་རིམ་པ་ལྟར་བསྒྲིགས་ཡོད་ལ། དེབ་རེ་རེའི་དཀར་ཆག་གི་ཟུར་དུ་གསུང་མཁན་རང་རང་གི་འཁྲུངས་ལོ་ངོ་སྤྲོད་མཚོན་ཙམ་རེ་དཔྱད་གཞིར་བཀོད་ཡོད་ལ། རྒན་མཛོད་ཚ་པ་ལགས་ཀྱི་ཐུགས་བཞེད་བཞིན་ཕྱི་རབས་ལོ་རྒྱུས་པ་དག་གིས་ལོ་ཚིགས་ནོར་འབྱམས་སུ་མི་གཏོང་བར་དཔྱད་བསྡུར་ནན་མོ་གཏོང་ཆེད། གསུང་མཁན་རང་རང་གི་འདས་ལོའི་ལོ་ཁམས་ཆེད་དུ་མི་གསལ་བར་བྱས་ཡོད་པ་ནི་དམིགས་བསལ་ཡིན། དེ་ལས་ཀྱང་འདིར་ཆེད་དུ་ཞུ་དགོས་པ་ཞིག་ནི་དཔེ་ཚོགས་འདིའི་མ་ཕྱི་སྐོར་ཞིག་ཧ་ཅང་རྙིང་རུལ་ཡིན་པ་དང་། ཕལ་ཆེ་བ་ཡིག་གཟུགས་ཞན་ཞིང་དག་ཐོབ་མེད་པའི་དབུ་མེད་ལག་བྲིས་རབ་རིབ་ཀྱི་རྣམ་པ་ཅན་ཁོ་ན་ཡིན་པ། ཡུལ་ལུང་མི་འདྲ་བ་དུ་མའི་སྐད་ཀྱིས་བསླད་པ་མང་ཕྱིར། དཔེ་བསྡུར་གྱིས་མ་འདང་ས་དང་། ཚིག་ཕྲད་བྱ་ཚིག་སོགས་ཞུ་དག་ཚུལ་བཞིན་དུ་མ་འཁྱོངས་པ། གཏེར་སྟོན་སོ་སོའི་རང་ལུགས་ཀྱི་དབུ་ཁྱུད་དང་མཁའ་འགྲོའི་བརྡ་ཡིག་སོགས་རང་སོར་མ་ཞོག་པ་དང་ཆད་ལྷག་ཤོར་བ། དཔེ་ཚོགས་ཀྱི་སྒྲིག་སྟངས་དང་དཀར་ཆག་འགོད་སྟངས་སྐོར་ནས་ལེགས་པོ་མ་ཐོན་ས། རྩོམ་མཁན་སོ་སོའི་འཁྲུངས་ལོའི་ལོ་ཚིགས་ཐད་ནོར་འཁྲུལ་ཤོར་ཡོད་པ་སོགས་ཕྱོགས་ཡོངས་ཀྱི་ཆ་ནས་འགལ་འཛོལ་མི་ཉུང་བ་ཤོར་ཡོད་སྲིད་པ་དང་། སྤུས་ཚད་ཀྱི་མ་འདང་ས་མང་བ་ནི་གཡོལ་ཐབས་མེད་པ་ཞིག་ཡིན་པས། འདིར་དབྱིངས་བཞུགས་རྩ་གསུམ་དགྲ་བླ་ཝེར་མའི་ཚོགས་དང་། རྒྱ་ཆེའི་དོན་གཉེར་གཟིགས་མཁན་རྣམ་པར་སྙིང་ནས་བཟོད་གསོལ་ཞུ་བ་དང་ཆབས་ཅིག །རྣམ་པ་ཚོས་དཔྱད་གཞིའི་དེབ་ཕྲེང་འདི་དག་དམིགས་སུ་བཟུང་ནས་ཡོ་བཅོས་དང་དགོངས་འཆར་གནང་རོགས་ཞུ་ཞེས་ཟོལ་ཟོག་མེད་པར་གསོལ་བ་བཏབ་པ་ཡིན་ནོ། ། ཞེས་གླིང་རྗེ་གེ་སར་དང་འབྲེལ་བའི་ཟབ་གཏེར་ཆོས་སྡེ་སྡུད་སྒྲིག་ལ་རྟེན་འབྲེལ་གྱི་སྒོ་མི་དམན་པར་རློམ་པའི་རང་སྣང་ཅན་སྨིན་དབུས་ཨ་དཀར་པོས་རབ་བྱུང༡༧པའི་ཤིང་རྟ་ལོའི་རྒྱལ་ཟླ་བའི་ཚེས༡༥སྟེ་གླིང་རྗེ་གེ་སར་འཁྲུངས་སྐར་ཉིན་བྲིས།


བཅུ་གཅིག་པ། ཇོ་བོ་རྗེ་རྣམ་ཐར་ལས་བཀའ་བསྟན་ཕབ་བསྒྱུར་ཇི་ལྟར་མཛད་པའི་སྐོར། -གངས་ལྗོངས་ཤེས་རིག་ནོར་བུའི་སློབ་གླིང་།»བརྩམས་ཆོས་པར་འདེབ་པར་ངོས།\n༡༢ ལས་ཀྱི་སྒྲུབ་པ་ཐམས་ཅད་རྒྱུན་གཅོད་པར་བྱེད་པའི་གཟུངས་རྣམ་འབྱོར་གྱི་རྒྱུད་དུ་དགོངས་པ་བཀྲལ་བ་མི་འཁྲུགས་པའི་སྒྲུབ་ཐབས་ཞེས་བྱ་བ་རྒྱས་པ་དང་། མི་འཁྲུགས་པའི་སྒྲུབ་ཐབས་བསྡུས་པ།\nརྒྱ་གར་གྱི་མཁས་པ་དེ་ཉིད་དང་། ཞུས་ཆེན་གྱི་ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་ར་ས་འཕྲུལ་སྣང་གཙུག་ལག་ཁང་དུ་བསྒྱུར་ཅིང་ཞུས་ཏེ་གཏན་ལ་ཕབ་པའོ། །\nརྒྱ་གར་གྱི་མཁས་པ་ཆེན་པོ་དེ་ཉིད་དང་། ཞུས་ཆེན་གྱི་ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །\nརྒྱ་གར་གྱི་པཎྜིཏ་དེ་ཉིད་དང་། ཞུས་ཆེན་གྱི་ལོ་ཙཱ་བ་རྒྱ་བརྩོན་འགྲུས་སེང་གེས་བྲི་ཀ་མ་ལ་ཤཱི་ལའི་གཙུག་ལག་ཁང་དུ་བསྒྱུར་སླད་ནས་བླ་མ་དེ་ཉིད་དང་ལོ་ཙཱ་བ་ཚུལ་ཁྲིམས་རྒྱལ་བས་བཅོས་ཤིང་གཏན་ལ་ཕབ་པའོ། །\n73 རྡོ་རྗེ་ཐེག་པའི་རྩ་བའི་ལྟུང་བའི་རྒྱ་ཆེར་འགྲེལ་བ་ལམ་གྱི་སྒྲོན་མ་ཞེས་བྱ་བ། འཇམ་དཔལ་གྲགས་པས་མཛད་པ།\n80 གུར་གུམ་གཞོན་ནུའི་བསྟོད་པ།སློབ་དཔོན་སེང་གེ་མི་གཡོ་བས་མཛད་པ་རྣམས། རྒྱ་གར་གྱི་མཁས་པ་དཔལ་མར་མེ་མཛད་ཡེ་ཤེས་དང་ལོ་ཙཱ་བ་ནག་ཚོ་ཚུལ་ཁྲིམས་རྒྱལ་བས་བསྒྱུར།\n81 འཕགས་སྤྱན་རས་གཟིགས་ཕྱག་སྟོང་སྤྱན་སྟོང་གི་སྒྲུབ་ཐབས། སློབ་དཔོན་ཀླུ་སྒྲུབ་ཀྱིས་མཛད་པ། རྒྱ་གར་གྱི་མཁས་པ་དཔལ་མར་མེ་མཛད་ཡེ་ཤེས་དང་ཞུ་ཆེན་གྱི་ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར།\n82. འཕགས་པ་ཡི་གེ་དྲུག་པའི་སྒྲུབ་ཐབས། སློབ་དཔོན་པཱུ་ཛ་བཛྲས་མཛད་པ།\n83. ཕྱག་ན་རྡོ་རྗེའི་སྒྲུབ་ཐབས་ཞེས་བྱ་བ། སློབ་དཔོན་ཆེན་པོ་ཤྲདྷ་ཀ་ར་ཝརྨས་མཛད་པ། གཞན་ཡང་རྟེན་འབྲེལ་གྱི་བསྲུང་བ་རྣམས་ཇོ་བོ་རྗེ་དང་རྒྱ་བརྩོན་འགྲུས་སེང་གེས་བསྒྱུར།\n84 འཕགས་པ་མི་གཡོ་བའི་སྒྲུབ་ཐབས་ཞེས་བྱ་བ། བླ་མ་གསེར་གླིང་པས་མཛད་པ། སློབ་དཔོན་དཔལ་མར་མེ་མཛད་ཡེ་ཤེས་ནས་རང་འགྱུར་དུ་མཛད་ནས་དགེ་སློང་དབང་ཕྱུག་རྒྱལ་མཚན་ལ་གནང་བ།\n85 དེ་ཁོ་ན་ཉིད་གྲུབ་པ་ཞེས་བྱ་བ་རབ་ཏུ་བྱེད་པ། སློབ་དཔོན་ཞི་བ་འཚོས་མཛད་པ། སློབ་དཔོན་དཔལ་མར་མེ་མཛད་པ་ཡེ་ཤེས་དང་ཞུ་ཆེན་གྱི་ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར།\n86 ཚོགས་ཀྱི་བདག་པོ་སྤྲིན་གྱི་སྒྲོན་མེའི་སྒྲུབ་ཐབས། བྲམ་ཟེ་རིན་ཆེན་རྡོ་རྗེས་མཛད་པ། རྒྱ་གར་གྱི་མཁན་པོ་དཔལ་མར་མེ་མཛད་ཡེ་ཤེས་དང་ནག་ཚོ་ལོ་ཙཱ་བ་ཚུལ་ཁྲིམས་རྒྱལ་བས་བསྒྱུར།\n89 འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་པ་བརྒྱད་སྟོང་པའི་བཤད་པ་མངོན་པར་རྟོགས་པའི་རྒྱན་གྱི་སྣང་བ་ཞེས་བྱ་བ། རྒྱ་གར་གྱི་སློབ་དཔོན་སེང་གེ་བཟང་པོས་མཛད་པ། ཤོ་ལོ་ཀ་སྟོང་ཕྲག་བརྒྱ་པ། རྒྱ་གར་གྱི་མཁན་པོ་པུ་བྷཱ་ཥིཾ་ཏ་དང་།ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར། སླད་རྒྱ་གར་གྱི་པཎྜིཏ་དཔལ་མར་མེ་མཛད་ཡེ་ཤེས་དང་ཞུ་ཆེན་གྱི་ལོ་ཙཱ་བ་རིན་ཆེན་བཟང་པོས་ཡུལ་དབུས་ཀྱི་དཔེ་དང་གཏུགས་ནས་བཅོས།\n90 ཤེས་རབ་ཀྱི་ཕ་རོལ་དུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་ཞེས་བྱ་བའི་འགྲེལ་བ་རྟོགས་པར་དཀའ་བའི་སྣང་བ་ཞེས་བྱ་བའི་འགྲེལ་བཤད། སློབ་དཔོན་གསེར་གླིང་པ་ཆོས་ཀྱི་གྲགས་པའི་མཛད་པ།རྒྱ་གར་ཀྱི་པཎྜི་ཏ་དཔལ་མར་མེ་མཛད་ཡེ་ཤེས་དང་ཞུ་ཆེན་གྱི་ལོ་ཙཱ་བ་རིན་ཆེན་བཟང་པོས་བསྒྱུར།\n92 དབུ་མ་སྙིང་པོའི་འགྲེལ་པ་རྟོག་གེ་འབར་བ། སློབ་དཔོན་ཆེན་པོ་བྷ་བྱས་མཛད་པ། བམ་པོ་ཉི་ཤུ་རྩ་བདུན།\n95ཕུང་པོ་ལྔའི་རབ་ཏུ་འབྱེད་པ། སློབ་དཔོན་ཟླ་བ་གྲགས་པས་མཛད་པ་བཅས། རྒྱ་གར་གྱི་པཎྜིཏ་དཔལ་མར་མེ་མཛད་ཡེ་ཤེས་དང་ནག་ཚོ་ལོ་ཙཱ་བ་ཚུལ་ཁྲིམས་རྒྱལ་བས་དཔལ་ཚངས་པའི་འབྱུང་གནས་གཙུག་ལག་ཁང་དུ་ལེགས་པར་བསྒྱུར།\n96 བྱང་ཆུབ་སེམས་དཔའི་སྤྱོད་པ་ལ་གཙོ་བོའི་དོན་བཅུ་གཅིག་ཏུ་བསྡུས་པ། སློབ་མ་ཀ་མ་ལ་རཀྵི་ཏ་དང་ཇོ་བོ་རྗེས་གསོལ་བ་བཏབ་པ་ལ་རྟེན་ནས་གསེར་གླིང་གི་བླ་མ་ཆོས་སྐྱོང་གིས་མཛད་པ། རྒྱ་གར་གྱི་པཎྜིཏ་དཔལ་མར་མེ་མཛད་ཡེ་ཤེས་དང་ནག་ཚོ་ལོ་ཙཱ་བ་ཚུལ་ཁྲིམས་རྒྱལ་བས་བསྒྱུར།\n97 བསླབ་པ་ཀུན་ལས་བཏུས་པའི་མངོན་པར་རྟོགས་པ་ཞེས་བྱ་བ། བླ་མ་གསེར་གླིང་པས་མཛད་པ།\nབརྒྱད་སྟོད་པ།བམ་པོ་ཉེར་བཞི།ལེའུ་སོ་གཉིས།རྒྱ་གར་གྱི་མཁས་པ་ཤཱཀྱ་སེ་ན་དང་ཛྙཱ་ན་སི་དྷི་དང་ཞུ་ཆེན་གྱི་ལོ་ཙཱ་བ་བདྣེ་དྷརྨ་ཏཱ་ཤཱི་ལ་སོགས་ཀྱི་བསྒྱུར་ཅིང་ཞུས་ཏེ་གཏན་ལ་ཕབ།སླད་ཀྱིས་དབང་ཕྱུག་དམ་པའི་མངའ་བདག་བོད་ཀྱི་དཔལ་ལྷ་བཙན་པོ་བཀྲ་ཤིས་ལྷ་ལྡེ་བཙན་གྱི་བཀས་རྒྱ་གར་གྱི་མཁན་པོ་སུ་བྷ་ཥ་ཏ་དང་།སྒྲ་བསྒྱུར་གྱི་ལོ་ཙཱ་བ་དགེ་སློང་རིན་ཆེན་བཟང་པོས་འགྲེལ་བ་དང་མཐུན་པར་བསྒྱུར།སླད་ན་རྒྱ་གར་མཁན་པོ་པཎྜིཏ་ཆེན་པོ་དྲི་པཾ་ཀ་ར་ཤྲི་ཛྙཱ་ན་དང་།ཞུ་ཆེན་གྱི་ལོ་ཙཱ་བ་དགེ་སློང་རིན་ཆེན་བཟང་པོས་ཡུལ་དབུས་ཀྱི་འགྲེལ་པ་ལ་གཏུགས་ནས་བཅོས་ཤིང་ཞུས་ཏེ་གཏན་ལ་ཕབ།ཡང་སླད་ན་སྐྱིད་སྨད་སྙེ་ཐང་ན་མོ་ཆེར་པཎྜི་ཏ་ཆེན་པོ་དཱི་པཾ་ཀ་ར་ཤྲི་ཛྙཱ་ན་དང་། ལོ་ཙཱ་བ་འབྲོམ་རྒྱལ་བའི་འབྱུང་གནས་གཉིས་ཀྱིས་བརྒྱད་སྟོང་པ་བཤད་པའི་དུས་སུ་ཆེ་ལོང་ཞིག་གཏན་ལ་ཕབ། ཕྱིས་ར་སྒྲེང་གི་གཙུག་ལག་ཁང་དུ་ལོ་ཙཱ་བ་འབྲོམ་སྟོན་རྒྱལ་བའི་འབྱུང་གནས་ཀྱིས་རྒྱ་གར་གྱི་མདོ་གསུམ་ལ་གཏུགས་ནས་ལན་གཉིས་གཏན་ལ་ཕབ། ཕྱིས་ཡང་ལོ་ཙཱ་བ་དེ་ཉིད་ཀྱིས་བཤད་པ་མཛད་ཅིང་ཕྲན་ཆེགས་ཀྱང་གཏན་ལ་ཕབ། སླད་ན་ལོ་ཙཱ་བ་ཆེན་པོ་ཤཱཀྱའི་དགེ་སློང་བློ་ལྡན་ཤེས་རབ་ཀྱིས་ཁ་ཆེའི་དཔེ་དང་ཡུལ་དབུས་ཀྱི་དཔེ་དུ་མ་བསགས་ནས་གཏན་ལ་ཕབ། དེ་རྗེས་སྙིགས་དུས་ཀྱི་ཐམས་ཅད་མཁྱེན་པ་ཆེན་པོ་ཞྭ་ལུ་ལོ་ཙཱ་བ་དཔལ་རིན་ཆེན་ཆོས་སྐྱོང་དཔལ་བཟང་པོས་རྒྱ་བོད་ཀྱི་དཔེ་དུ་མ་དང་བསྟུན་ནས་ཤིན་ཏུ་རྣམ་པར་དག་པར་མཛད་པའི་མ་ཕྱི་ལས་སླར་ཡང་ཞུས་ཏེ་གཏན་ལ་ཕབ་པ་ཤོག་གྲངས་བཞི་བརྒྱ་དང་ལྔ་བཅུ།\n110ལག་ན་རྡོ་རྗེ་གོས་སྔོན་ཅན་རྡོ་རྗེ་ས་འོག་གི་རྒྱུད། ལེའུ་བདུན་པ། རྒྱ་གར་གྱི་མཁས་པ་ཆེན་པོ་དཱི་པཾ་ཀ་ར་ཤྲི་ཛྙཱ་ན་དང\n116 སྤྱན་རས་གཟིགས་དབང་ཕྱུག་གིས་ཞུས་པའི་ཆོས་བདུན་པའི་མདོ། རྒྱ་གར་གྱི་མཁས་པ་ཆེན་པོ་དཱི་པཾ་ཀ་ར་ཤྲི་ཛྙཱ་ན་དང་ལོ་ཙཱ་བ་དགེ་སློང་དགེ་བའི་བློ་གྲོས་ཀྱིས་བསྒྱུར། གཞན་ཡང་མར་མེའི་སྨོན་ལམ་སོགས་མདོ་སྔགས་ཀྱི་བསྟན་བཅོས་མཐའ་ཡས་པ་མཛད་དོ།།\nརྩོམ་སྒྲིག་པ།: བན་ཤུལ་འཇམ་དབྱངས། སྤེལ་དུས: 2019-02-02 ལྟ་ཀློག (1466)


༄༅།།ཆུ་ཆེན་ཕྱོགས་སུ་གཡུལ་འཁྲུག་ཐེངས་གཉིས་བྱུང་བའི་ལོ་རྒྱུས་རྒྱབ་ལྗོངས་ལ་དཔྱད་པ། - 藏学研究室 - 阿坝州编译局 | 阿坝编译提供藏文用字、藏文编译服务！\n【ནང་དོན་གནད་བསྡུས】ཆུ་ཆེན་དམག་འཁྲུག་ནི་བོད་ཁུལ་གྱི་ལོ་རྒྱུས་སྟེང་གི་གནད་དོན་གལ་ཆེན་ཡིན་ཞིང་། དེའི་འབྱུང་རྐྱེན་དང་མཇུག་འབྲས། ཕྱི་རབས་ཀྱི་ཤུགས་རྐྱེན་སྣ་ཚོགས་ལ་ལོ་རྒྱུས་རིག་པའི་ལམ་ནས་དཔྱད་རིན་ཤིན་ཏུ་ཆེ། དོན་གནད་འདིའི་སྐོར་ལ་བོད་ཡིག་གི་ལམ་ནས་དཔྱད་ཞིབ་བྱས་པའི་གྲུབ་འབྲས་ཤིན་ཏུ་དཀོན་པས་ན། རྩོམ་ཡིག་འདིར་དངོས་ཡོད་དཔྱད་གཞིའི་ཡིག་ཆ་གཞིར་བཟུང་ཐོག རྒྱལ་རོང་ཡུལ་གྱི་ས་གནས་དཔོན་རིམ་ཁག་གི་གནས་སྟངས་གཞིར་བྱས་པའི་ལོ་རྒྱུས་རྒྱབ་ལྗོངས་དང་། དམག་འཁྲུག་གི་འབྱུང་རྐྱེན། དེའི་བྱུང་རིམ། དེ་ལས་བྱུང་བའི་ཕྱི་བཞག་གི་ཤུགས་རྐྱེན་སོགས་ལ་ཁྱོན་ཡོངས་ནས་དངོས་དོན་དང་མཐུན་པར་དབྱེ་ཞིབ་བྱས་ཡོད།\n【བརྡ་ཆད་གཙོ་བོ】ཆུ་ཆེན་གཡུལ་འཁྲུག རྒྱལ་རོང་། གོང་མ་ཆན་ལུང་།\nཆུ་ཆེན་དམག་འཁྲུག་ནི་བོད་ཁུལ་གྱི་ལོ་རྒྱུས་སྟེང་གི་གནད་དོན་གལ་ཆེན་ཞིག་ཡིན་ཞིང་། དེའི་འབྱུང་རྐྱེན་དང་མཇུག་འབྲས། ཕྱི་རབས་ཀྱི་ཤུགས་རྐྱེན་སྣ་ཚོགས་ལ་ལོ་རྒྱུས་རིག་པའི་ལམ་ནས་དཔྱད་རིན་ཤིན་ཏུ་ཆེ། ཆུ་ཆེན་དམག་འཁྲུག་བྱུང་བ་དེས་བོད་ཁུལ་ཤར་རྒྱུད་ཀྱི་རྒྱལ་རོང་ས་ཆའི་གནས་བབས་ལ་གཡོ་འགུལ་ཆེན་པོ་ཐེབས་ཡོད་པ་མ་ཟད། དེའི་ཤུགས་རྐྱེན་ལ་བརྟེན་ནས་གོང་མ་ཆན་ལུང་གིས་སི་ཁྲོན་བོད་ཁུལ་གྱི་སྲིད་ལུགས་ལ་ཡང་བསྒྱུར་བཅོས་མངོན་གསལ་ཅན་ཁག་ཅིག་བཏང་ཡོད་པས་ན། རྩོམ་ཡིག་འདིར་དེའི་སྐོར་གྱི་གནད་དོན་ཁག་ཅིག་ལ་དཔྱད་ཞིབ་བྱེད་འདོད་པ་ཡིན།\nརྒྱལ་རོང་ཞེས་པ་འདི་ཤར་རྒྱལ་མོ་ཚ་བ་རོང་ཞེས་པའི་བསྡུས་ཚིག་ཡིན་ཞིང་། བོད་ཀྱི་ལོ་རྒྱུས་ཡིག་ཚགས་《མདོ་སྨད་ཆོས་འབྱུང》དང་《རྡོ་རིང་པཎྚིཏའི་རྣམ་ཐར》《རིག་འཛིན་ཚངས་དབྱངས་རྒྱ་མཚོའི་གསང་བའི་རྣམ་ཐར》ཀུན་གྲོལ་གྲགས་པས་མཛད་པའི་《བོན་གྱི་བསྟན་འབྱུང》སོགས་སུ་ཚ་ཁོ་ཞེས་བཀོད་ཡོད། 《བཀའ་ཆེམས་ཀ་ཁོལ་མ》ཡི་ཁྲོད་དུ་བློན་ཆེན་མགར་རྒྱ་ནག་ནས་བོད་ལ་ཡོང་བའི་ལམ་བར་དུ་རྒྱལ་རོང་ལ་སླེབས་ཚུལ་གླེང་སྐབས་དང་། ཐུའུ་བཀྭན་ཆོས་ཀྱི་ཉི་མས་མཛད་པའི་《ལྕང་སྐྱ་རོལ་བའི་རྡོ་རྗེའི་རྣམ་ཐར》དང་ཉང་ཉི་མ་འོད་ཟེར་གྱིས་བརྩམས་པའི་《ཆོས་འབྱུང་མེ་ཏོག་སྙིང་པོ་སྦྲང་རྩིའི་བཅུད》སོགས་སུ་རྒྱལ་མོ་ཚ་བ་རོང་ཞེས་བྱུང་བ་སོགས་དོན་ལ་དེ་གཉིས་ས་ཆ་གཅིག་ཏུ་གོ་བ་ཡིན། ཐ་སྙད་རིག་པའི་ལམ་ནས་དབྱེ་བསྡུར་བྱས་ན། རྒྱལ་མོ་ཚ་བ་རོང་ཞེས་པའི་ཐ་སྙད་ཁྲོད་ཀྱི་ཚ་བ་རོང་དང་ཚ་ཁོ་ཞེས་པའི་ཚ་ཡིག་གཉིས་ནང་དོན་གཅིག་ཏུ་འགྲོ་ཞིང་། གཉིས་ཀས་ཚ་བ་རོང་སྟེ་ཞིང་ལས་གཙོ་བོར་བྱེད་པའི་བོད་ཤར་རྒྱུད་ཀྱི་ཚ་བ་ཅུང་ཆེ་བའི་རོང་ཁུལ་བསྟན་པ་ཡིན། ཚ་ཁོ་ཞེས་པའི་ཁོ་ཡིག་འདི་སྲོལ་རྒྱུན་ལོ་རྒྱུས་སྨྲ་བ་རྣམས་ཀྱི་ལྟར་ན། ལོ་རྒྱུས་མི་སྣ་ཁོ་འཕན་ཞེས་པའི་དཔོན་མིང་ཡུལ་སྡེ་ལ་ཐོགས་པ་ཡིན་པར་བཤད། ལོ་རྒྱུས་སྨྲ་བ་རྗེ་དམུ་དགེ་བསམ་གཏན་ལགས་ཀྱི་དགོངས་པ་ལྟར་ན། དུས་རབས་བདུན་པའི་སྐབས་སུ་ཆོས་རྒྱལ་སྲོང་བཙན་སྒམ་པོས་བློན་ཁོ་འཕན་ཞེས་པ་ཞིག་ས་འདིར་དམག་དཔོན་དུ་བཏང་སྟེ་གནས་གཞི་བཟུང་བ་ནས་བོད་རྒྱལ་གྱིས་བཀའ་གནང་ཚེ། རྒྱལ་མོ་ཚ་བ་རོང་གི་ཁོ་འཕན་ལ་ཞེས་བཀའ་ཤོག་གནང་བར་བྱེད། ཕྱིས་ཚིག་སྡུད་བྱས་ཏེ་ཚ་རོང་ཁོ་འཕན་ལ་ཞེས་ཆབ་ཤོག་བསྐུར། དེའང་ཚིག་སྡུད་བྱས་ཏེ་ཚ་ཁོ་ལ་ཞེས་ཆབ་ཤོག་བསྐུར་བ་སོགས་ཀྱི་དབང་གིས། ཡུལ་སྡེ་ལའང་ཚ་ཁོ་ཞེས་མིང་ཆགས་ཏེ། དེང་སང་གི་བར་ཚ་ཁོ་ཞེས་འབོད་པ་དེ་ལྟ་བུ་རེད་ཅེས་གསུངས། རྒྱལ་མོ་ཚ་བ་རོང་ཞེས་པའི་རྒྱལ་མོ་ཞེས་པ་འདི་དེང་གི་བོད་རིག་པའི་གླེང་སྟེགས་སྟེང་བཤད་ཚུལ་སྣ་ཚོགས་པ་ཡོད་ཅིང་། ཁ་ཅིག་གིས་《ཐང་ཡིག་རྙིང་བ་ལས་ཤར་ཕྱོགས་བུད་མེད་ཀྱི་རྒྱལ་ཁབ》སོགས་རྒྱ་ནག་གི་སྔ་རབས་ཡིག་ཆའི་ཁུངས་དེད་ནས་ཤར་ཕྱོགས་བུད་མེད་ཀྱི་རྒྱལ་ཁབ་ཞེས་པ་དེ་ཉིད་དེང་གི་སི་ཁྲོན་རྔ་ཁུལ་དང་དཀར་མཛེས་ཁུལ་གྱི་ཁོངས་སུ་གཏུག་ཅི་ཐུབ་བྱས་ཤིང་། དེ་དང་འབྲེལ་ནས་རྒྱལ་མོ་ཚ་བ་རོང་ཞེས་པའི་རྒྱལ་མོའམ་རྒྱ་མོ་ཞེས་པའི་ཐ་སྙད་ཀློག་འགྲེལ་ལ་བརྟེན་ནས་རྒྱལ་རོང་ས་ཆར་ངོས་འཛིན་བྱས་ཡོད། དེ་བཞིན་དེང་རབས་ཡུལ་སྐོར་རིག་གནས་ཀྱི་རྒྱབ་ལྗོངས་བྱས་པའི་ལོ་རྒྱུས་ཤུལ་བཞག་སྨྲ་བ་ཁག་ཅིག་གིས་རྒྱལ་མོ་རོང་ཞེས་པ་འདི་མི་ཉག་རྒྱལ་རབས་ཀྱི་ཆག་འཇིག་དང་འབྲེལ་ནས། ཡོན་རྒྱལ་རབས་ཀྱི་རྒྱལ་པོ་ཐོག་མ་ཇིང་གར་རྒྱལ་པོས་མི་ཉག་རྒྱལ་པོའི་ཕོ་བྲང་བཅོམ་པ་ལས་འཁོར་དུ་གཏོགས་པའི་བུད་མེད་རྣམས་དེང་གི་རྒྱལ་རོང་ས་ཆར་བྲོས་བྱོལ་བྱས་པ་ལས་བྱུང་བར་བཤད། བོད་ཀྱི་སྲོལ་རྒྱུན་ལོ་རྒྱུས་སྨྲ་བ་རྣམས་ཀྱིས་ཐ་སྙད་འདིར་ངེས་གཏན་གྱི་ཀློག་འགྲེལ་ཟབ་མོ་བྱས་པའི་ཡིག་ཆ་རྙིང་གྲས་ད་དུང་མ་མཐོང་ན་ཡང་། ཆོས་གཞུང་དང་འབྲེལ་བའི་ལོ་རྒྱུས་འཕེལ་འགྱུར་རིག་ལམ་དང་བསྡེབས་ན། རྒྱལ་མོ་ཞེས་པ་འདི་ས་ཆ་དེ་ན་ཡོད་པའི་བོན་གྱི་གནས་རི་རྒྱལ་མོ་དམུ་རྡོ་ཞེས་པ་དང་འབྲེལ་བ་ཡོད་པ་མངོན་གསལ་དུ་སྣང་། དེའི་སྐོར་ལ་རྗེ་དམུ་དགེ་བསམ་གཏན་རྒྱ་མཚོས་ཀྱང་ཐུགས་མོས་བྱས་པའི་དཔྱད་འབྲས་དུམ་བུ་ཞིག་གསུང་འབུམ་ན་གསལ།\nརོང་སྟོན་ཤེས་བྱ་ཀུན་རིག་གི་དངོས་སློབ་ཏུ་གྱུར་བ། བོན་གྱི་རྗེ་བཙུན་དམ་པ་མཉམ་མེད་ཤེས་རབ་རྒྱལ་མཚན་དེ་ཉིད་ཀྱི་རྣམ་ཐར་ལས་“དང་པོ་སྐྱེ་བ་བཞེས་ཚུལ་ནི། །འཁྲུངས་ཡུལ་ཤར་ཕྱོགས་རྒྱལ་མོ་རོང་། །དམུ་རྡོ་ལྷ་གཉན་ཉེ་བའི་གནས། །”ཞེས་བསྟན་པ་ལྟར། རྒྱལ་མོ་དམུ་རྡོ་ཞེས་པའི་བོན་གྱི་སྲིད་པའི་ལྷ་གཉན་པོ་མཐོ་ཞིང་བརྗིད་པ་དེ་ཉིད་ཀྱི་རི་རྒྱུད་དང་བཅས་པའི་ཡུལ་ལུང་ཆེན་པོ་དེའི་མིང་ཡུལ་ཕྱོགས་ཀྱི་མིང་གི་ཐོག་མར་བྱུང་བ་ཁོ་ན་ཡིན་འདུག རོང་ཞེས་པ་ནི་རོང་བ་ཞེས་པའི་བསྡུས་ཚིག་སྟེ། བོད་ཀྱི་ཡུལ་ཁམས་སྤྱི་རོང་འབྲོག་གཉིས་སུ་ཕྱེ་བའི་ནང་གི་ཞིང་ལས་སམ་ཚ་བ་ཅུང་ཆེ་བའི་ས་ཁུལ་དུ་འཚོ་སྡོད་བྱེད་མཁན་རྣམས་ལ་རོང་ཞེས་པའི་འདོད་རྒྱལ་གྱི་མིང་འདི་ཐོགས་པ་ཡིན་ལ། བོད་ཀྱི་རོང་ཁུལ་ནས་གྲོ་ནས་སྲན་གསུམ་སོགས་འབྲུ་རིགས་སྣ་ཚོགས་འབྱུང་བཞིན་པས་ན། བོད་གངས་ཅན་གྱི་རོང་ཆེན་བཞི་ཟེར་སྲོལ་ཡོད་པ་སྟེ། ཤར་རྒྱལ་མོ་རོང་། ལྷོ་ཚ་བ་རོང་། ནུབ་ཀོང་པོ་རོང་། བྱང་ཨ་སྟག་རོང་ཞེས་རྒྱལ་མོ་ཚ་བ་རོང་ནི་བོད་དབུས་ལྷ་སའི་ཤར་རྒྱུད་དུ་ཡོད་པར་བསྟན་པ་དང་། དེ་བཞིན་མདོ་སྨད་ཀྱི་རོང་ཆེན་བཞི་སྟེ། རྒྱལ་རོང་། ཐེ་རོང་། དགུ་རོང་། རོང་བོ་རེབ་གོང་ཞེས་པའི་ནང་གི་རྒྱལ་རོང་ཞེས་པ་རྒྱལ་མོ་ཚ་བ་རོང་ཞེས་པའི་བསྡུས་འབྲི་ཡིན་པ་མ་ཟད། མདོ་སྨད་ཀྱི་རོང་ཆེན་གསུམ་དུ་གྲགས་པའི་རྒྱལ་རོང་དང་། ཐེ་རོང་། དགུ་རོང་ནང་གི་རྒྱལ་རོང་ཡང་རྒྱལ་མོ་ཚ་བ་རོང་ཡིན་ནོ༎\nདེ་བཞིན་རྒྱལ་རོང་རྒྱལ་ཁག་བཅོ་བརྒྱད་ཞེས་པ་ཡང་རྒྱལ་མོ་ཚ་བ་རོང་གི་ཁོ་འཕན་གྱིས་ཕྱིས་སུ་ཁག་བགོས་ནས་མཐའ་མཚམས་སྲུང་སྐྱོབ་བྱས་པ་ལས་གཏན་སྡོད་ས་གནས་བཅོ་བརྒྱད་དུ་ཆགས་པ་ཡིན་ཞིང་། ས་སྐྱའི་སྲིད་དབང་གི་དུས་འགོར་ཡོན་རྒྱལ་རབས་ཀྱིས་༡༢༦༤ལོར་བོད་སྐྱོང་ཤོན་ཀྲིན་ཡོན་ཞེས་པ་བཙུགས་ཕྱིན་ལོ་རྒྱུས་སྟེང་སྔར་ཡོད་ཀྱི་དཔོན་ཤུལ་འཛིན་མཁན་ས་གནས་བཅོ་བརྒྱད་ལ་གཏོགས་པའི་བདག་དབང་དེར་སྔར་ལས་ལྷག་པའི་དབང་ནུས་ཐོན་ཡོད་ཅིང་། དེའི་ཤུགས་རྐྱེན་ལ་བརྟེན་ནས་རོང་ཁུལ་འདི་དག་ན་ཡང་ཆོས་སྲིད་ཟུང་འབྲེལ་བྱས་པའི་ལམ་ལུགས་ཀྱི་སྟོབས་ཤུགས་ཇེ་ཆེ་ནས་ཇེ་ཆེར་གྱུར་བ་རེད། ས་སྐྱའི་སྲིད་དབང་གི་ཤུགས་རྐྱེན་དང་། དེ་ཕྱིན་གྱི་མིང་དང་ཆིང་སྲིད་གཞུང་གི་བོད་སྐྱོང་ལམ་ལུགས་ལ་འགྱུར་བ་བྱུང་བ་ནས་རྒྱལ་རོང་གི་རྒྱལ་ཁག་བགོ་བའི་ཡུལ་ལུང་བཅད་བཟུང་གི་སྲིད་སྐྱོང་ལམ་ལུགས་ལ་རྒྱ་ནག་གོང་མའི་རོགས་འདེགས་ཆེན་པོ་བྱས་ཤིང་། དེང་གི་ཟུང་ཆུ་དང་། ཡན། ཏེའེ། ཝེ། མའོ་སོགས་སུ་དམག་དམངས་འགོ་དཔོན་ཨན་ཧྥུ་སི་བྱ་བ་བཙུགས་པ་དང་། དེ་ལ་ཡོན་གོང་མའི་དཔོན་རིམ་གསུམ་པའི་ཐོབ་ཐང་སྤྲད་པ་མ་ཟད། སྲིད་འཛིན་གཏན་འཁེལ་གནས་ཡུལ་ཟུང་ཆུར་བཙུགས་ནས་གཞུང་དཔོན་དང་ཡུལ་དཔོན་མཉམ་སྤྱོད་ཀྱི་ཐབས་བཀོད་སྤྱད་པས། ས་གནས་དབང་འཛིན་གྱི་ཆོ་ལོ་རབ་དང་རིམ་པ་བཟོས་པ་ལ་བརྟེན་ནས་རིམ་གྱིས་དུས་འགྱུར་ལྟར་བོད་སྐད་ཀྱི་ནང་དུ་ས་གནས་ཀྱི་བདག་དབང་ཡོད་པའི་རྒྱལ་པོ་ཞེས་པའི་ཐ་སྙད་ཐོགས་ཏེ་རྒྱལ་ཕྲན་བཅོ་བརྒྱད་དུ་གྱེས་པ་དང་། ས་གནས་ཁག་གི་དཔོན་པོ་ལ་དེའི་ཕྱོགས་ཀྱི་རྒྱལ་པོ་ཞེས་པའི་འབོད་སྟངས་འདི་རྒྱུན་འབྱམས་སུ་ཆགས་པ་ཡིན། “དེའི་ས་ཁྱོན་ནི་དུས་ཕྱིས་ཀྱི་ས་མིང་བཀན་ཤན་(དེང་སང་སི་ཁྲོན་ཞིང་ཆེན་གྱི་ཏུའུ་ཅིང་ཡན་)གྱི་ལུང་དགུ་རྒྱལ་པོ་ནས་ཁམས་ཀྱི་ལྕགས་ལ་རྒྱལ་པོའི་བར་གྱི་རྒྱལ་ཕྲན་རྣམས་ཡིན”ཞེས་མདོ་སྨད་ཆོས་འབྱུང་དང་ཕྱིས་བྱུང་བོད་ཀྱི་ལོ་རྒྱུས་སྨྲ་བ་རྣམས་ཀྱིས་འདོད་ཡོད།\nརྒྱལ་རོང་རྒྱལ་ཁག་བཅོ་བརྒྱད་ཞེས་པ་ནི། ༡.ལྕགས་ལ། ༢.མགོ་སྨད་དམ་ཀ་ལ། ༣.མགོ་སྟོད། ༤.དགེ་ཤིས་ཙ། ༥.པ་ཝམ། ༦.བྲག་སྟེང་། ༧.མུ་ཕྱི། ༨.མདའ་མདོ། ༩.བཙན་ལྷ། ༡༠.འོག་གཞི། ༡༡.ལུང་དགུ མདོ་གླིང་ཡང་ཟེར། ༡༢.རྒྱལ་ཁ། ༡༣.སོ་མང་། ༡༤.ཅོག་ཙེ། ༡༥.རྫི་འགག ༡༦.དམ་པ། ༡༧.ཁྲོ་སྐྱབས། ༡༨.ཆུ་ཆེན་སྟེ་བཅོ་བརྒྱད་དོ༎ དེ་དག་ལ་རྒྱ་སྐད་དུ་མིང་རེ་རེ་གཏན་འཁེལ་བྱས་ཡོད་པ་ནི། 康定明正宣慰司、天泉长官司、冷边长官司、额什杂安抚司、巴旺宣慰司、巴地宣慰司、穆平宣慰司、丹东安抚司、小金安抚司、鄂克什安抚司、瓦寺宣慰司、杂谷安抚司、梭磨宣慰司、卓克基长官司、松岗长官司、党坝长官司、绰斯甲安抚司、大金安抚司 ཞེས་ཟེར་བ་དང་། ཆོ་ལོའི་མིང་དེ་དག་གིས་ཐོགས་དོན་དང་འབྲེལ་ནས་གོང་མའི་སྲིད་གཞུང་གི་དབང་ཆ་ངེས་ཅན་ཞིག་ས་གནས་ཀྱི་དཔོན་རིམ་མི་འདྲ་བའི་བར་ལ་ཐོབ་བཞིན་ཡོད་པ་དང་། དེའི་དཔུང་ཤེད་ལ་བརྟེན་ནས་རྒྱལ་པོ་རང་རང་གི་སྲིད་ཀྱི་ཁྱབ་ཁོངས་དབང་བསྒྱུར་དང་། འབངས་ཀྱི་དཔལ་འབྱོར་ལ་ཕོག་ཐུགས་བྱེད་བཞིན་ཡོད་པ་རེད། དེ་དག་ལ་ལོ་རྒྱུས་འགྱུར་རིམ་བཞིན་བོད་སྐད་ཐོག་ཏུ་རྒྱལ་པོ་ཞེས་པའི་ཐ་སྙད་སྤྱོད་ཅི་ཐུབ་ཀྱིས་སོ་མང་རྒྱལ་པོ་དང་། དམ་པ་རྒྱལ་པོ་སོགས་རྒྱ་ཁྱབ་ཏུ་བྲིས་འདུག་གོ །\nརྒྱལ་རོང་གི་མི་རྒྱུད་འབྱུང་ཁུངས་ཐད་བཤད་སྲོལ་གཉིས་བྱུང་བ་སྟེ། བོད་ཀྱི་ལོ་རྒྱུས་《མདོ་སྨད་ཆོས་འབྱུང》དང་། ལོ་རྒྱུས་སྨྲ་བ་རྗེ་དམུ་དགེ་བསམ་གཏན་སོགས་ཀྱི་འདོད་སྟངས་ལ། རྒྱལ་རོང་རྒྱལ་ཁག་རྣམས་ཀྱི་རུས་ནི་སྦྲ་ཡིན་པར་འདོད་པ་དང་། དེ་《བོད་ཀྱི་རུས་མཛོད་ཆེན་མོ》དང་། 《མགོ་ལོག་ཨ་སྐྱོང་གི་རུས་མཛོད》སོགས་ལས་བོད་ཀྱི་རུས་བསེ། རྨུ། ལྡོང་། སྟོང་བཞི་ཕྱེ་བ་ལས་བསེ་ཆུང་སྦྲ་ཞེས་བསེ་ལས་མཆེད་པའམ་རུས་བསེ་ལས་བྱུང་བའི་རིགས་བཟང་རྣམས་ལ་སྦྲ་ཞེས་ཐོགས་པར་བཤད་ཡོད། དེ་ལྟར་ན། རྒྱལ་རོང་བ་རྣམས་བསེ་རུས་སུ་གཏོགས་པར་གྱུར་ལ། དེ་ལ་ད་ལྟའི་རྒྱལ་རོང་བ་རྣམས་ཀྱིས་རང་སྐད་དུ་ང་ཤྩི་ཟེར། བོན་གྱི་ཡིག་རྙིང་《མགོ་ནག་མིའི་འདྲ་ཆགས》ཞེས་པའི་གཞུང་ལྟར་ན། བོད་ཀྱི་རུས་ཆེན་བཞིའི་གོང་དུ་སྲིད་པ་སྐོས་དྲུག་ཞེས་ཕྱྭ་དང་། དམུ་དང་། གཙུག་དང་། གཉན་དང་། ཡེ་དང་། ངམ་ཞེས་དྲུག་བྱུང་ཡོད་པར་གྲགས་ལ། དེ་ལས་བརྒྱུད་དེ་བོད་ཀྱི་རུས་ཆེན་བཞི་འཕེལ་བ་ལས་དམུ་རུས་ཁྱབ་ཆེ་ཤོས་ཡིན་པས་ན་རུས་ཁོངས་མང་པོ་ཞིག་དེ་ནས་ཆད་པར་བཤད་ཡོད། གཞན་དུ་《ཁྱུང་པོའི་རྒྱལ་རྒྱུད་དབུ་ཕྱོགས་བཞུགས་སོ》(བསྡུས་མིང་ལ་ཁྱུང་རབས་)ཞེས་པ་ལས་རྒྱལ་རོང་བ་རྣམས་ཀྱི་རུས་རྒྱུད་ཞང་ཞུང་ལོ་རྒྱུས་སུ་བྱུང་བའི་ཁྱུང་གི་རྒྱུད་པ་ཡིན་པར་བསྟན་ཡོད་ལ། ཁྱུང་དེ་ལ་ཁྱུང་པོ་དཀར་ནག་ཁྲ་གསུམ་མམ་ཁྱུང་པོ་དཀར་ནག་སེར་ཁྲ་བཞི་བྱུང་བ་ལས། “ཁྱུང་འཕགས་ཁྲ་མོ་ཞེས་པའམ་ཐ་སྟག་ཁྱུང་འཕགས་ཁྲ་མོ་ཞེས་པ་ཐ་ཆུང་དེ་ཉིད་ཤར་རྒྱལ་མོ་ཚ་བ་རོང་དུ་བྱོན་ནས་བུ་འབོར་གཡུང་དྲུང་བུ་ཚ་བཞི་ལ་སོགས་པའི་གདུང་རྒྱུད་གྲོལ་བ་”ལས་རྒྱལ་རོང་གི་མི་རྒྱུད་དང་བཅས་པ་འཕེལ་བར་བཤད། ཁྱུང་གི་རྒྱུད་དང་ཁྱུང་གི་བྱུང་རབས་ལ་ད་ཡོད་བོད་རིག་པའི་ཞིབ་འཇུག་ཁྲོད་ད་དུང་གསལ་བཤད་ཡང་དག་བྱེད་མ་ཐུབ་པས་ལྷ་བྱ་ཞིག་གི་གཏམ་རྒྱུད་དུ་སྦྱར་ཅི་ཐུབ་བྱས་ཡོད་ན་ཡང་། 《དམུ་རིགས་ཀྱི་བསྟན་འབྱུང་ལོ་རྒྱུས》སོགས་ནས་དེ་ནི་བོད་དམ་ཞང་ཞུང་གི་ཆེས་སྔ་རབས་ཀྱི་རིགས་རུས་གཅིག་ཡིན་པ་ལས་རིམ་གྱིས་བོད་དང་རྒྱ་གར་ཤཱཀྱའི་རྒྱུད་དུ་ཐིམས་ཚུལ་སོགས་ད་དུང་ཞིབ་ཏུ་ཕྲལ་རྒྱུ་ཡོད་དོ༎\nརྒྱལ་རོང་ཆུ་ཆེན་དམག་འཁྲུག་ནི་མན་ཆིང་གོང་མའི་སྐབས་ཏེ་༡༧༤༧ལོ་ནས་༡༧༧༦བར་དམག་འཁྲུག་ཐེངས་གཉིས་བྱུང་བ་དེ་ལ་ཟེར་ཞིང་། དམག་འཁྲུག་བྱུང་བའི་ས་ཆ་ནི་རྒྱལ་རོང་རྒྱལ་ཁག་བཅོ་བརྒྱད་ཀྱི་ཁོངས་གཏོགས་སུ་ཡོད་པའི་བཙན་ལྷ་དང་། ཆུ་ཆེན་སོགས་ཀྱི་གནས་ཡུལ་རྣམས་ཡིན་ཞིང་། ཕྱིས་ཀྱི་རྒྱལ་རོང་བ་རྣམས་ཀྱིས་ས་ཁུལ་འདི་དག་ལ་སྤྱི་ཁྱབ་ཏུ་སླེ་རུ་ཞེས་པའི་བརྡ་སྦྱོར་བཞིན་པ་ལ་དམངས་ཁྲོད་ནས་བོད་མི་ཞེས་པའི་དོན་དུ་འགྲེལ་བཞིན་ཡོད་ཅིང་། རྒྱལ་རོང་གི་ལོ་རྒྱུས་སྨྲ་བ་ཁག་ཅིག་གིས་བརྡ་ཆད་འདི་སྤུར་རྒྱལ་སྐབས་ཀྱི་དམག་དཔོན་ཞིག་གི་མིང་དུ་འདོད་ཡོད། ས་ཁུལ་དེ་དག་དེང་གི་སི་ཁྲོན་ཞིང་ཆེན་རྔ་བ་ཁུལ་དང་དཀར་མཛེས་ཁུལ་གཉིས་ཀྱི་འདྲེས་མཚམས་རྣམས་སུ་གཏོགས་ལ། མགོ་སྨད་རྒྱལ་པོ་དང་མུ་ཕྱི་རྒྱལ་པོ་གཉིས་ནི་དེང་གི་གཡག་རྔ་ས་ཁུལ་གྱི་ཁོངས་སུ་འདུས་ཡོད། ཆུ་ཆེན་དམག་འཁྲུག་གི་ཐོག་མའི་རྒྱུ་རྐྱེན་དེ་ས་གནས་དཔོན་རིམ་བར་གྱི་འགལ་ཟླ་དང་འབྲེལ་བ་ཡོད་ཅིང་། དེ་ལ་ཡང་གཤམ་དུ་བཀོད་པའི་རྒྱལ་ཁག་དེ་རྣམས་བར་གྱི་འགལ་ཟླ་དང་། དེ་མིན་ས་གནས་དཔོན་རིམ་གཞན་བར་གྱི་འགལ་ཟླ་ཆུང་བ་ནས་ཆེ་བར་འཕེལ་བ་ལས་བྱུང་བ་གསལ། 《དཀར་མཛེས་ཉིན་རེའི་ཚགས་པར》དུ་བཀོད་པ་དང་རྒྱལ་རོང་གི་རིག་གནས་མཁས་ཆེན་བཙན་ལྷ་ངག་དབང་ཚུལ་ཁྲིམས་སོགས་ཀྱིས་གསུང་བ་ལྟར་ན། བཅོ་བརྒྱད་དུ་བགྲང་བ་འདི་བོན་གྱི་རྟེན་འབྲེལ་མཚོན་པའི་གྲངས་གནས་ཙམ་གྱིས་ཐོགས་པ་ཙམ་མ་གཏོགས། རྒྱལ་རོང་དུ་ས་གནས་དཔོན་པོའམ་རྒྱལ་པོ་ཉི་ཤུ་ལྷག་ཅིག་བྱུང་ཡོད་པ་མ་ཟད། ས་གནས་ཀྱང་དེང་གི་ཝུན་ཁྲོན་ནས་དར་རྩེ་མདོ་དང་གཡག་རྔ་བར་ཡིན་པར་བཤད་འདུག དཔྱད་ཞིབ་བྱས་པ་ལྟར་ན། ཆུ་ཆེན་དམག་འཁྲུག་དང་སྔ་གཞུག་ཏུ་འབྲེལ་བ་ཅུང་དམ་ཟབ་ཡོད་པའི་རྒྱལ་རོང་རྒྱལ་ཁག་ཕལ་ཆེར་བརྒྱད་ཙམ་ཡོད་ཅིང་། དེ་རྣམས་ཀྱི་གནས་ཚུལ་རགས་བསྡུས་ནི།\n1. ཆུ་ཆེན་རབ་བརྟན་རྒྱལ་བོ། (齐钦然登土司)གོང་མ་ཆན་ལུང་གིས་ཕམ་བཅུག་པའི་བསོད་ནམས་དབང་རྒྱལ་གྱི་བར་དུ་རྒྱལ་རབས་ཞེ་ལྔ་བྱུང་ཡོད་ལ། བོད་བཙན་པོའི་རུས་རྒྱུད་དུ་གཏོགས། ལོ་རྒྱུས་ཁ་ཤས་ཐོག་རྒྱལ་རབས་ལྔ་བཅུ་ང་དགུ་ཞེས་ཀྱང་བཀོད་འདུག འདིའི་རྒྱལ་ས་ནི་ལྷ་སྟེང་སྟེ་དེང་སང་རྔ་བ་ཁུལ་གྱི་ཆུ་ཆེན་རྫོང་ཁོངས་སུ་ཡོད།\n2. བཙན་ལྷ་བདག་ཆེན་རྒྱལ་བོ། (赞拉土司) 《མདོ་སྨད་ཆོས་འབྱུང》དུ་བཀོད་པ་ལྟར་ན། ཆུ་ཆེན་གྱི་ཉིན་ངོས་སུ་དམ་པ་དང་རབ་བརྟན། བཙན་ལྷ་རྣམས་ཀྱི་རྒྱལ་ས་ཡོད་པར་གྲགས། རབ་བརྟན་དང་བཙན་ལྷ་གཉིས་ནི་སྟོབས་དང་དཔའ་རྩལ་ཆེ་བས་ཧོར་རྒྱལ་བོའི་དུས་མངའ་ཞབས་སུ་མ་ཆུགས་པར་གྲགས་ཞེས་གསུངས་པ་དང་། མ་གཞི་བཙན་ལྷ་དང་རབ་བརྟན་རྒྱལ་བོ་གཉིས་ནི་རྒྱལ་བོ་གཅིག་གི་རུས་རྒྱུད་ལས་ཆད་པ་ཡིན། རྒྱལ་ས་ནི་དེང་སང་གི་བཙན་ལྷ་རྫོང་ཁོངས་སུ་ཆགས་ཡོད།\n3. ཁྲོ་སྐྱབས་རྒྱལ་བོ། (卓斯甲土司)ཚ་རོང་ཁོ་འཕན་ཟེར་བ་ནས་ཡུན་མི་རིང་ཙམ་ན་ཁོང་གི་གདུང་རྒྱུད་དུ་རྒྱལ་བོ་ཁྲོ་བོ་སྐྱབས་ཟེར་བ་བྱུང་ཞིང་དེས་ཕོ་བྲང་བརྩིགས་ཤིང་སྲིད་བསྐྱངས་པ་ནས་ཁྲོ་སྐྱབས་རྒྱལ་བོ་ཐོགས། ཁོ་འཕན་ནས་རྟིང་མའི་རྒྱལ་བོ་རྒྱལ་མཚན་བར་དུ་རྒྱལ་རབས་ཞེ་གཅིག་ཙམ་བྱུང་ཡོད། རྒྱལ་ས་ནི་དེང་ཆུ་ཆེན་རྗོང་ཁོངས་སུ་ཡོད།\n4. དམ་པ་རྒྱལ་བོ། (党坝土司)དེབ་ཐེར་དུ་བཀོད་པ་ལྟར་ན། དེའི་རྒྱལ་པོའི་ཐོག་མ་དགེ་ལེགས་ཞེས་པ་ནས་བསོན་ནམས་དབང་མོའི་བར་ཏེ་སྤྱི་ལོ་1658ནས་བཅིངས་འགྲོལ་བཏང་བའི་བར་རྒྱལ་རབས་བཅུ་གཉིས་ཙམ་བྱུང་ཡོད་ལ། རྒྱལ་ས་ནི་དེང་སང་འབར་ཁམས་རྫོང་གི་མངའ་ཁོངས་སུ་ཡོད།\n5. རྒྱལ་ཁ་རྒྱལ་བོ། 杂谷土司)འདི་ལ་བྲག་སྒམ་རྒྱལ་བོ་དང་། ཁོག་སྲུང་རྒྱལ་བོ། རྒྱལ་ཁ་རྒྱལ་བོ་སོགས་སུ་འབོད་ལ། འདིའི་རྒྱལ་རབས་གསལ་ཆ་ཅན་ཡིག་ཆར་མི་འདུག་ཀྱང་། རྫོང་འགག་རྒྱལ་བོའི་རྒྱལ་རྒྱུད་དང་འདྲ་ཟེར། མིང་རྒྱལ་རབས་ཡན་ནས་རྒྱལ་རབས་དུ་མ་ཞིག་སོང་ཡོད་པ་སོགས་ལ་གཞིགས་ན་ལོ་རྒྱུས་རིང་བ་ཚོད་ལེན་བྱེད་ཐུབ། རྒྱལ་ས་ནི་དེང་སང་རྔ་བ་ཁུལ་ལིས་རྫོང་ཁོངས་ན་ཡོད།\n6. འོག་གཞི་རྒྱལ་བོ། (沃日土司) འདི་ལ་དུས་ཡུན་ཤིན་ཏུ་རིང་བའི་ལོ་རྒྱུས་ཡོད་མོད་ཀྱང་རྒྱལ་རབས་ཀྱི་ཡིག་ཆ་ལག་ཏུ་མ་སོན་པས་གནས་སྐབས་རྒྱལ་རབས་ཀྱི་གྲངས་བགྲང་མི་ནུས། རྒྱལ་ས་ནི་རྔ་བ་ཁུལ་བཙན་ལྷ་རྫོང་ཁོངས་སུ་ཡོད་ལ། ཕོ་བྲང་གི་ཤུལ་ཡང་དེང་སང་བསྐྱར་གསོ་ཡང་དག་བྱས་ཡོད།\n7. དགེ་ཤིས་ཙ་རྒྱལ་བོ། (革什杂土司) འདི་ལ་དེང་གི་ཡིག་ཆ་ཁ་ཤས་སུ་མདའ་མདོ་དང་ཁ་ཁར་བགྲངས་ནས་བཀོད་འདུག་ཀྱང་རྒྱལ་ས་སྔར་མདའ་མདོར་ཡོད་པ་དང་རྗེས་སུ་དགེ་ཤིས་ཙར་སྤོས་པ་སྟེ་དེ་གཉིས་ནི་རྒྱལ་ཁབ་གཅིག་གི་མིང་ཡིན། སྤྱི་ལོ་1269ལོ་ཡན་གྱི་ལོ་རྒྱུས་ཡིག་ཆར་མི་གསལ་ཞིང་། བདེ་ཆེན་འབྱུང་གནས་ནས་དབང་རྒྱལ་བར་ཏེ་སྤྱི་ལོ་1269ནས་བཅིངས་འགྲོལ་བཏང་བའི་བར་རྒྱལ་རབས་ཉེར་ལྔ་ཙམ་བྱུང་ཡོད་ལ། རྒྱལ་ས་ནི་དེང་སང་དཀར་མཛེས་ཁུལ་གྱི་རོང་བྲག་རྫོང་ཁོངས་སུ་ཡོད།\n8. བྲག་སྟེང་རྒྱལ་བོ། (巴底土司)ཡིག་ཆར་འགོད་ཐུབ་པ་ཀུན་དགའ་ནོར་བུ་ནས་ཉི་མ་དབང་འདུས་བར་ཏེ་ཕལ་ཆེར་དུས་རབས་བཅུ་གསུམ་པ་ཡས་མས་ནས་བཅིངས་འགྲོལ་བཏང་བའི་བར་རྒྱལ་རབས་ཉེར་གཉིས་ཙམ་བྱུང་ཡོད་ལ། རྒྱལ་ས་དཀར་མཛེས་ཁུལ་གྱི་རོང་བྲག་རྫོང་ཁོངས་སུ་ཡོད།\n༡༧༤༧ལོ་སྟེ་གོང་མ་ཆན་ལུང་གི་ཁྲི་ལོ་བཅུ་གཉིས་པའི་ཟླ་བ་གཉིས་པ་ནས་༡༧༤༩ལོ་སྟེ་གོང་མ་ཆན་ལུང་གི་ཁྲི་ལོ་བཅུ་བཞི་བའི་ཟླ་བ་དང་པོའི་བར་མན་ཆིང་སྲིད་གཞུང་གིས་ཐེངས་དང་པོར་རྒྱལ་རོང་ཆུ་ཆེན་ཕྱོགས་སུ་དམག་འཁྲུག་བྱས་པ་དང་། དེ་རྗེས་སྤྱི་ལོ་༡༧༧༡ལོ་སྟེ་གོང་མ་ཆན་ལུང་གི་ཁྲི་ལོ་སུམ་ཅུ་སོ་དྲུག་པའི་ཟླ་བ་དྲུག་པ་ནས་སྤྱི་ལོ་༡༧༧༥ལོ་སྟེ་གོང་མ་ཆན་ལུང་གི་ཁྲི་ལོ་བཞི་བཅུ་བའི་བར་དུ་དམག་འཁྲུག་ཐེངས་གཉིས་པ་བྱས། དེ་སྔ་ཡུལ་འདི་ལ་ས་ཁྱོན་སྤྱི་ལེ་ལྔ་བརྒྱར་མ་ཟིན་ཅིང་། མི་གྲངས་ཁྲི་ཕྲག་གསུམ་ལས་བརྒལ་མེད་ན་ཡང་། གོང་མ་ཆན་ལུང་གིས་དམག་འཁྲུག་ཐེངས་དང་པོར་དམག་གི་དཔུང་སྡེ་དྲུག་ཁྲི་ཉིས་སྟོང་ལྔ་བརྒྱ་ལྷག་ཙམ་བཏང་བ་དང་། འགྲོ་སོང་དངུལ་རྩ་ཁྲི་བདུན་བརྒྱ་དྲུག་ཅུ་དང་བཞི་སྟོང་བརྒྱད་བརྒྱ་ལྷག་ཙམ་གཏོང་དགོས་བྱུང་བ་དང་། ཐེངས་གཉིས་པའི་དམག་འཁྲུག་ནང་དམག་མི་ཁྲི་བཅུ་གཉིས་དང་དགུ་སྟོང་ལྔ་བརྒྱ་དང་། འགྲོ་སོང་དངུལ་རྩ་ཁྲི་དྲུག་སྟོང་ཆིག་བརྒྱ་དྲུག་ཅུ་ལྷག་ཙམ་གཏོང་དགོས་བྱུང་བ་དང་། དེ་ལ་ཆན་ལུང་གི་འབྲེལ་ཡོད་ལོ་རྒྱུས་ཐམས་ཅད་ཀྱི་ནང་དུ་ཆན་ལུང་རྒྱལ་པོའི་“གཡུལ་རྒྱལ་ཐེངས་བཅུ་”ཞེས་པའི་ནང་གི་གྲུབ་ཆ་གལ་ཆེན་ཞིག་ཏུ་ངོས་བཟུང་ཡོད། དམག་འཁྲུག་གི་དུས་ཡུན་སྔ་ཕྱི་ལོ་༣༨ཙམ་ལ་མཚམས་འཇོག་མ་ཐུབ་པ་དེས། ཀྲུང་ཧྭ་མེས་རྒྱལ་གྱི་ལྷོ་ནུབ་རྒྱུད་ཀྱི་གཅིག་གྱུར་སྲ་བརྟན་དང་། འཕེལ་རྒྱས་ལ་ཤུགས་རྐྱེན་ཆེན་པོ་ཕོག་ཡོད་པ་མ་ཟད། དེ་བཞིན་གྱིས་ས་གནས་མང་ཚོགས་ལ་འཚོ་བའི་དཀའ་ཁག་དང་། འཁྲུག་ཉེས་ཀྱི་འཇིགས་སྣང་རབ་དང་རིམ་པ་བྱུང་ཡོད་པ་ནི་མངོན་གསལ་གྱི་དོན་དུ་གྱུར་ཡོད། དེ་ཡི་ཕྱིར་ན། ཆུ་ཆེན་དམག་འཁྲུག་འདི་ཉིད་ལོ་རྒྱུས་ཀྱི་དོན་གནད་ཆེན་པོ་ཞིག་ཏུ་གྱུར་ཡོད་ཅིང་། དེའི་ཞིབ་འཇུག་གི་འབྲས་བུ་ལ་བརྟེན་ནས་ལོ་རྒྱུས་ཕྱིར་དྲན་དང་། དེང་ཕྱིན་སྐྱོ་སྣང་གི་འདས་སོང་སླར་མི་འབྱུང་བའི་གནད་འཛིན་རྒྱུ་ཡང་ལོ་རྒྱུས་རིག་གནས་སློབ་གཉེར་དང་ཞིབ་འཇུག་གི་དགོས་ཉག་ཏུ་གྱུར་ཡོད།\nགོང་དུ་གླེང་ཟིན་པ་བཞིན་དུས་རབས་བདུན་པ་ནས་བརྒྱུད་པའི་དམག་དཔོན་གྱི་རུས་རྒྱུད་རྣམས་རྒྱལ་རོང་ས་ཆར་གཞིས་ཆགས་ཏེ་ཕལ་ཆེར་ལོ་འཁོར་ལྔ་བརྒྱ་ནས་དྲུག་བརྒྱ་འདས་རྗེས་སུ། དེ་དག་གི་ཕྱི་རབས་པ་རྣམས་ནི་ས་གནས་ཀྱི་མང་ཚོགས་སྤྱི་ནས་བདག་དབང་ངེས་ཅན་ཡོད་པའི་དཔོན་རིམ་དུ་བཀུར་ཟིན་པ་དང་། དེ་དག་གིས་ཀྱང་རང་གི་ཨ་མེས་ཡང་མེས་ནས་བརྒྱུད་པའི་དཔོན་རིམ་དེ་སྲོལ་རྒྱུན་གྱི་རྣམ་པ་ལྟར་རྒྱུན་སྤེལ་བྱེད་བཞིན་པ་ལོ་རྒྱུས་ཡོངས་གྲགས་ལྟར་དང་། ༡༢༦༤ལོར་སླེབས་སྐབས། ཡོན་གོང་མའི་བོད་ཁུལ་གཅིག་གྱུར་གྱི་དོ་དམ་ལམ་ལུགས་གསར་ཏུ་བཙུགས་པ་ནས། ནང་བསྟན་ཆོས་རྒྱུན་འཛིན་མཁན་གྱི་བླ་དཔོན་དང་། ས་གནས་ཀྱི་མི་དཔོན་མང་པོ་ཞིག་ལ་བདག་དབང་གི་ཆོ་ལོ་རབ་དང་རིམ་པ་གནང་བ་ལ་བརྟེན་ནས་སྤྲུལ་སྐུ་ངོས་འཛིན་ལམ་ལུགས་དང་། བུ་རབས་ཚ་རྒྱུད་འདེད་པའི་དཔོན་རིམ་སྣ་ཚོགས་བྱུང་བ་ལ་བརྟེན་ནས། ཆོས་སྲིད་ཟུང་འབྲེལ་གྱི་སྟོབས་ཤུགས་རྒྱ་བསྐྱེད་ཆེན་པོ་བྱུང་བ་ནས། དེང་གི་“སི་ཁྲོན་ས་ཁུལ་དུ་གཏོགས་པའི་བོད་ཀྱི་ས་ཆ་རྣམས་ལ་གོང་མའི་ཆོ་ལོ་ཐོབ་པའི་ས་གནས་ཀྱི་རྒྱལ་པོ་སྣ་ཚོགས་བྱུང་བ་ཡིན།”\nཡུལ་ལུང་བཅད་བཟུང་བྱས་པའི་སྤྱི་ཚོགས་ཀྱི་སྒྲིག་གཞི་ལ་ནི་གཅིག་གིས་གཅིག་བཙན་བཟུང་བྱེད་པའི་གདུག་རྩུབ་ཀྱི་ཆ་ངེས་ཅན་ཞིག་ཡོད་པ་འདི་ནི་མིའི་རིགས་ཀྱི་ལོ་རྒྱུས་འཕེལ་རྒྱས་སྟེང་སྣང་ཚུལ་ཞིག་ཡིན་པས་ན། ཆོས་སྲིད་ཟུང་འབྲེལ་གྱི་ལམ་ལུགས་དེ་རྒྱལ་རོང་གི་ཕྱོགས་སུ་འཕེལ་རྒྱས་བྱུང་བ་བཞིན་ཡུལ་ལུང་གི་དཔོན་རིམ་རེ་རེའི་རང་རང་གི་སྟོབས་ཤུགས་ཆེར་སྐྱེད་ཀྱི་དགོས་དབང་ལ་དམིགས་ནས་གོང་མའི་སྲིད་གཞུང་ལ་འབྲེལ་འདྲེས་བྱེད་སྟངས་ཀྱི་རྣམ་པ་ཡང་སྣ་ཚོགས་ཐོན་ཏེ། མཐར་གོང་མའི་ཆོ་ལོ་སྤྲད་པའི་ཐབས་ཀྱིས་ས་གནས་དཔོན་རིམ་རྣམས་དོ་དམ་བྱས་ན་ཡང་། དེ་ཡིས་དཔོན་རིམ་ནང་ཁུལ་དུ་འགྲིག་མཐུན་ལ་རྩོད་ཉོག་གི་གཞི་མང་པོ་བསླངས་པ་འདི་ཆུ་ཆེན་དམག་འཁྲུག་ལངས་རྐྱེན་དུ་གྱུར་ཡོད་པ་དང་། དེའི་སྐོར་ལ་ལིས་ཡོན་ཞེས་པའི་ཞིབ་འཇུག་པ་དེས་༡༩༩༣ལོར་《ཀྲུང་གོའི་བོད་རིག་པ》ཞེས་པའི་དུས་དེབ་སྟེང་སྤེལ་བའི་“ཆིན་རྒྱལ་རབས་ཀྱི་ཡིག་ཚགས་གཞིར་བྱས་ནས་ཆིན་སྲིད་གཞུང་གིས་ཆུ་ཆེན་ཕྱོགས་ཀྱི་ས་གནས་དཔོན་པོ་རྣམས་ལ་སྤྱད་པའི་སྲིད་ལུགས་”ཞེས་པ་སོགས་རྒྱ་ཡིག་སྟེང་སྤེལ་བའི་དཔྱད་གཞི་ཤིན་ཏུ་མང་པོ་ཞིག་གིས་དགོངས་དོན་ཞིབ་ཏུ་ཕྲལ་བས་རྟོགས་ཐུབ།\nདེ་ལས་གཞན་པའི་རྒྱུ་རྐྱེན་གལ་ཆེན་ཞིག་ནི། ཡུང་ཀྲིན་ཁྲི་ལོ་དང་པོར་ཆིང་སྲིད་གཞུང་གིས་ཆུ་ཆེན་དང་བཙན་ལྷའི་ཕྱོགས་ཀྱི་བདག་དབང་ལ་ཐེ་གཏོགས་ཤུགས་ཆེར་བྱས་ཏེ། ས་ཁུལ་གཉིས་ཀྱི་སྲིད་དབང་དབྱེ་བགོ་བྱས་ཤིང་། སྔར་ཡོད་ཀྱི་སྒྲིག་གཞི་ལས་འདས་པའི་དཔྱ་ཁྲལ་གྱི་ལམ་ལུགས་བཙུགས་པ་ལ། ས་གནས་དཔོན་རིམ་ཁག་དང་འབངས་མི་སེར་ནང་ཁུལ་དུ་འདོད་མོས་མ་བྱུང་བ་དང་། དེའི་བརྒྱུད་རིམ་ནང་དུ་དཔོན་རིམ་བར་དང་། ས་གནས་མང་ཚོགས་བར་ལ་འགལ་ཟླའི་གནས་ཚུལ་ཚབས་ཆེན་བྱུང་སྟེ། ཞི་འཇགས་ཀྱི་གནས་བབས་སྐད་ཅིག་ཉིད་ལ་དགྲ་ཟླའི་ངོ་བོར་གྱུར་བས། རིམ་གྱིས་ཆུ་ཆེན་དང་བཙན་ལྷའི་དཔོན་རིམ་བར་འགལ་ཟླ་རྣམ་པ་སྣ་ཚོགས་པ་བྱུང་བ་ལ་བརྟེན་ནས། ཆིན་སྲིད་གཞུང་གིས་དམག་གི་དཔུང་སྡེ་ཆེན་པོ་ཞིག་ཞི་འཇགས་ཀྱི་དོན་ལ་བཀོད་སྒྲིག་མི་བྱེད་ཐུ་མེད་བྱུང་ན་ཡང་། དེའི་མཇུག་འབྲས་ནི་ས་གནས་དཔོན་རིམ་གྱི་འགལ་ཟླ་དེ་རིམ་གྱིས་གོང་མ་སྲིད་གཞུང་དང་རྒྱལ་རོང་ཆུ་ཆེན་ཕྱོགས་ཀྱི་དམག་འཁྲུག་གི་སློང་རྐྱེན་གཙོ་བོར་གྱུར་བ་རེད།\nད་དུང་རྒྱུ་རྐྱེན་གལ་ཆེན་ཞིག་ཡོད་པ་ནི། 《ལྕང་སྐྱ་རོལ་བའི་རྡོ་རྗེའི་རྣམ་ཐར》སོགས་སུ་བཀོད་པ་བཞིན། “ཤར་རྒྱལ་མོ་རོང་གི་ཁམས་པའི་སྡེ་རྒྱ་མི་ཆུང་ཙམ་ལ་དབང་བྱེད་པའི་སྡེ་དཔོན་ཁོ་རང་གི་འབངས་རྣམས་ཀྱིས་རབ་བརྟན་རྒྱལ་པོ་ཞེས་འབོད་ཅིང་། སྡེ་རྣམས་དཔའ་རྩལ་དང་གཏུམ་དྲག་ཆེ་ཞིང་། ཡུལ་ཕྱོགས་རོང་ཤིན་ཏུ་དོག་ཅིང་རྩུབ་པ། ཆུ་བོ་རབ་མེད་ཀྱིས་འཁྱུད་པས་བགྲོད་ཤིན་ཏུ་དཀའ་བ། དགེ་ལུགས་པ་མ་གཏོགས་པའི་གྲུབ་མཐའ་ཐམས་ཅད་དར་ཞིང་མཆོད་གནས་གཙོ་བོ་བོན་ལ་བྱེད་པ་ཞིག་ཡོད་པ་དེ། ཉེ་འཁོར་གྱི་རྒྱའི་ས་ཆའི་དཔོན་འགའ་ཞིག་གིས་ཟ་འདོད་ཀྱིས་སྙད་གཙེར་ལ་བརྟེན་ནས་ངོ་ལོག་པ་ལ། གོང་ནས་དཔུང་འཇུག་རིམ་པས་མཛད་ཀྱང་ས་བརྩན་པ་སོགས་ཀྱིས་ལོ་རེ་ཞིག་བར་མ་ཐུབ།”ཞེས་བྱུང་བ་ལས་ཉེ་འཁོར་གྱི་བསྙད་གཙེས་པ་ལ་བརྟེན་ནས་འཁྲུག་རྐྱེན་བསླངས་པ་དང་། དེའི་ངོ་བོ་འཕེལ་བ་ལ་བརྟེན་ནས་ཆུ་ཆེན་དམག་འཁྲུག་ཞེས་པའི་ལོ་རྒྱུས་ཀྱི་གནད་དོན་དེ་ཉིད་བྱུང་བ་མངོན་གསལ་དུ་མཐོང་ཐུབ།\nདེའི་མ་ཟད་སྔ་རབས་བོད་མིའི་གཤིས་སྤྱོད་དང་ཡང་འབྲེལ་བ་ངེས་ཅན་ཡོད་པ་སྟེ། སྔོན་ཆད་རོང་ཁུལ་གྱི་མི་རྣམས་ནི་ས་ཕྱོགས་གཞན་དང་བལྟོས་བཅས་སུ་འབྲེལ་བ་ཉུང་ཞིང་། གཤིས་སྤྱོད་གཏུམ་དྲག་དང་ཨུ་ཚུགས་ཆེ་བའི་དབང་གིས་གྱོད་གཞི་ཆེ་ཆུང་གང་ཡིན་རུང་རང་བཞིན་གྱི་རྣམ་པའི་སྟེང་ནས་དང་ལེན་བྱེད་མི་སྲིད་པ་དེས་ཀྱང་འཁྲུག་ཆེན་གྱི་འབྱུང་རྐྱེན་བཟོས་ཡོད་པ་གདོན་མི་ཟ།\nདེ་བཞིན་གྱི་ལོ་རྒྱུས་འཕེལ་འགྱུར་གྱི་གོ་རིམ་དང་བསྟུན་པའི་རྒྱལ་རོང་གི་གནས་ཚུལ་དང་འཁྲུག་རྐྱེན་གྱི་རྒྱུ་འབའ་ཞིག་ཀྱང་ཡོད་སྲིད་པ་《ཚ་ཁོ་ངག་དབང་གྲགས་པའི་ལོ་རྒྱུས》དང་། 《བོན་གྱི་སློབ་དཔོན་ཤེས་རབ་རྒྱལ་མཚན་གྱི་རྣམ་ཐར》《རོང་སྟོན་ཤེས་བྱ་ཀུན་རིག་གི་རྣམ་ཐར》《རོང་སྟོན་བློ་བཟང་གྲགས་པའི་རྣམ་ཐར》《རྒྱལ་རོང་མཁྱེན་རབ་དབང་ཕྱུག་གི་རྣམ་ཐར》《དགའ་ལྡན་ཁྲི་ཐོག་དོན་བཞི་བ་བྱང་རྩེ་བློ་བཟང་ལྷུན་གྲུབ་ཀྱི་རྣམ་ཐར》《དགའ་ལྡན་ཁྲི་ཐོག་དོན་བརྒྱད་པ་རྒྱལ་རོང་ཡེ་ཤེས་ཆོས་འཕེལ་གྱི་རྣམ་ཐར》སོགས་ལ་བལྟས་པས་ངེས་ཤེས་གསལ་པོ་འབྱུང་ཐུབ་ལ། དེ་བཞིན་གྱི་《སློབ་དཔོན་བཻ་རོ་ཙ་ནའི་རྣམ་ཐར》དང་། 《ལྷོ་བྲག་ཆོས་འབྱུང》《སློབ་དཔོན་གཡུ་སྒྲ་སྙིང་པོའི་ལོ་རྒྱུས》《ཀུན་མཁྱེན་འཇིག་མེད་དབང་བོའི་རྣམ་ཐར》《གུང་ཐང་བསྟན་པའི་སྒྲོན་མེའི་རྣམ་ཐར》《ཀིརྟི་བསྟན་པའི་རྒྱལ་མཚན་གྱི་རྣམ་ཐར》ལ་སོགས་པ་ལ་ཞིབ་གཟིགས་བྱས་པས་རྒྱལ་རོང་གི་མི་རྒྱུད་དང་བཅས་པའི་གཤིས་ལུགས་དང་དོན་རྐྱེན་འབྱུང་རྐྱེན་དུ་གྱུར་བའི་གནད་མང་པོ་ཞིག་ལ་ངེས་ཤེས་ཇེ་གསལ་དུ་གྱུར་ཐུབ་བོ༎\n༡༧༤༧ལོར་ཆུ་ཆེན་རྒྱལ་པོ་བསོད་ནམས་དཔལ་འབུམ་ཞེས་པས་བཙན་ལྷའི་རྒྱལ་པོ་ཚེ་དབང་གི་སྤུན་ཆུང་བ་རྣམ་རྒྱལ་ཟེར་བ་དང་ངན་འབྲེལ་གྱི་ཐབས་ཇུས་བསྒྲིགས་ནས་བཙན་ལྷའི་རྒྱལ་བོ་ཚེ་དབང་དཔོན་འཁོར་བཅས་ཆམས་ལ་ཕབས་ཏེ་བཀའ་ཐམ་སོགས་འཕྲོག་པ་མ་ཟད། རྣམ་རྒྱལ་ལ་རྒྱལ་བོའི་གོ་ས་ཐོབ་པར་བྱས་ན་ཡང་། དུས་ཡུན་ངེས་ཅན་འདས་རྗེས་ཚེ་དབང་གི་རྒྱལ་པོའི་གོ་ས་སླར་ཕྱིར་སློག་བྱས། དེ་ལ་ལོ་རྒྱུས་ཡིག་ཆ་ཁ་ཤས་ནང་དུ་ས་འབྲུག་ལོའི་གཡུལ་འགྱེད་ཟེར། ༡༧༤༧ལོར་ཆུ་ཆེན་རྒྱལ་པོ་བསོད་ནམས་དཔལ་འབུམ་གྱིས་དེ་སྔའི་གྱོད་གཞི་བྱུང་རྐྱེན་སོགས་ལ་ཁག་བཞག་སྟེ་སླར་དམག་དཔུང་བསྒྲིགས་ནས་དགེ་ཤིས་ཙ་(དེང་སང་རོང་བྲག་རྗོང་གི་མངའ་ཁོངས་སུ་གཏོགས་)དང་། དམ་པ། དེང་འབར་ཁམས་རྗོང་དམ་པ་ཤང་གི་ཁོངས་སུ་གཏོགས་)ལྕགས་ལ། དེང་སང་དཀར་མཛེས་ཁུལ་དར་རྩེ་མདོ་རྗོང་གི་ཁོངས་སུ་གཏོགས་)འོག་གཞི་(དེང་རྔ་བ་ཁུལ་བཙན་ལྷ་རྗོང་གི་ཁོངས་སུ་གཏོགས་)སོགས་ཀྱི་རྒྱལ་པོའི་ཁོངས་གཏོགས་ཀྱི་ས་ཆར་རྩྭ་ས་རྩོད་གླེང་གི་གྱོད་གཞི་བཟོས་ཏེ་དཔུང་འཇུག་བྱས་ཤིང་། ས་ཆ་མང་པོ་ཞིག་བཙན་ཤེད་ཀྱི་དཔུང་ལ་བརྟེན་ནས་བདག་འཛིན་བྱས། བྲག་འགོ་ནི་རྒྱལ་ནང་དང་འབྲེལ་འདྲེས་ཀྱི་ས་སྒོ་དར་རྩེ་མདོ་དང་ཉིན་ཞག་གཉིས་ཀྱི་མཚམས་སུ་ཡོད་ཅིང་། དེའི་གནས་བབས་ལ་འཕོ་འགྱུར་ཆེན་པོ་བྱུང་བ་དེས་རྒྱལ་རོང་རྒྱལ་ཁག་སོ་སོ་དང་རྒྱ་ནག་གི་ལྷོ་ལམ་གྱི་འབྲེལ་བ་ལ་ཕོགས་ཐུག་ངེས་ཅན་ཞིག་ཐེབས་པ་ལ་ཁག་བཞག་ནས་ཆིང་སྲིད་གཞུང་གིས་སྐབས་དེའི་སི་ཁྲོན་ཁུལ་གྱི་དམག་དཔོན་ཅིན་ཧྲན་ལ་གནས་ཚུལ་རྟོགས་ཞིབ་བྱེད་དགོས་པའི་བརྡ་བཏང་བ་དང་། དེས་དམག་དཔོན་གཞོན་པ་ཀྲང་ཞིང་ཞེས་པ་དཔུང་དང་བཅས་པ་བྱང་ལམ་བརྒྱུད་ནས་མངག་བཀོད་ཀྱིས་“བར་འདུམ་”བྱེད་དུ་བཅུག་པའི་ཞོར་ནས། དམག་དཔོན་གཞོན་པ་ཧའོ་ཆི་ཞན་ཞེས་པ་ལྷོ་ལམ་བརྒྱུད་དེ་དར་མདོའི་བཀྲ་ཤིས་གླིང་སོགས་ཀྱི་ས་ཆ་ནས་ལྐོག་ཇུས་ལྟར་བརྟན་སྲུང་གི་ཆེད་དུ་མངག་པས་རྒྱལ་རོང་གི་ལྟེ་བ་ལྟ་བུར་ཆགས་ཡོད་པའི་ཆུ་ཆེན་ཕྱོགས་ལ་ལྷོ་བྱང་གཉིས་ནས་གཡུལ་འཁྲུག་སློང་རྐྱེན་གྱིས་དམག་གི་དཔུང་སྡེ་ཇེ་ཉེར་བྱུང་། སི་ཁྲོན་ཕྱོགས་ཀྱི་གོང་མའི་བཀའ་མངགས་སྲིད་བློན་ཆིན་ཧྥུ་ཡིས་“བོད་ཀྱིས་བོད་དོན་ཐག་ཆོད་དགོས་པ”ཡི་བཀོད་ཇུས་གོང་མ་ལ་ཞུས་ཏེ། དགེ་ཤིས་ཙ་དང་། པ་ཝམ། བཀྲ་ཤིས་གླིང་། སོ་མང་སོགས་ཀྱི་རྒྱལ་པོ་རྣམས་དཔུང་བསྒྲིགས་ནས་ཆུ་ཆེན་ལ་འཐབ་རྒྱུའི་གྲོས་འགོ་བསླངས་ན་ཡང་ཆུ་ཆེན་རྒྱལ་པོ་ལ་འཐབ་ཡ་མ་བྱུང་བ་མ་ཟད། ནང་ཁུལ་གྱི་འགལ་ཟླའི་ངོ་བོ་ཇེ་ཆེར་གྱུར། དེ་ནི་ལོ་རྒྱུས་སྟེང་གི་ཚ་ཁོའི་རྒྱལ་ཁག་བཞི་ཞེས་པའི་ཐ་སྙད་འབྱུང་རྐྱེན་གཙོ་བོ་ཡིན་ལ། མཐར་གོང་མའི་དམག་དཔུང་ཆུ་ཆེན་ཕྱོགས་སུ་བཏང་སྟེ་གཡུལ་འཁྲུག་ཛ་དྲག་ཆེན་པོ་ལངས་པ་དེས་ཀྱང་ཐག་མ་ཆོད། གོང་མས་སླར་དམག་དཔོན་ཆེན་མོ་ཀྲང་ཀོང་སིན་བྱ་བས་དམག་མི་ཁྲི་གསུམ་ལྷག་ཁྲིད་དེ་ཆུ་ཆེན་གྱི་གནད་དོན་ཐག་གཅོད་དུ་མངགས། ཀྲང་ཀོང་སིན་གྱིས་དམག་དཔུང་ལྷོ་ནུབ་གཉིས་སུ་བགོས་ཏེ་ཕར་རྒོལ་བྱས་པས། ཆུ་ཆེན་ཕྱོགས་ཀྱི་རྫོང་མང་པོ་གཏོར་བ་དང་། ཡུལ་དམག་མང་པོར་བསད་རྨས་ཚབས་ཆེན་ཐེབས་པ་མ་ཟད། ཉེས་མེད་འབངས་ཀྱི་སྡེ་ལ་ཡང་གཡུལ་འཁྲུག་གི་འཇིགས་ཉེན་དང་གྱོང་གུད་ཆེན་པོ་ཐེབས།\nསྤྱི་ཟླ་བརྒྱད་པ་ཡས་མས་ལ་ཆིང་དམག་ཆུ་ཆེན་རྒྱལ་པོའི་མཁར་རྫོང་གི་ཉེ་སར་སླེབས་པ་ན། རྒྱལ་པོ་བསོད་ནམས་དཔལ་འབུམ་གྱིས་མགོ་འདོགས་ཞུ་རྒྱུའི་ཕོ་ཉ་བཏང་ན་ཡང་ཆིང་དམག་གིས་དང་ལེན་མ་བྱས་པར་མུ་མཐུད་ནས་དཔུང་ཤུགས་བསྟན་པས་དམག་འཁྲུག་གི་རྣམ་པ་ཛ་དྲག་ཏུ་གྱུར། བསོད་ནམས་དཔལ་འབུམ་གྱིས་ཡུལ་དམག་བསྡུས་ཤིང་། རང་གི་མཁར་རྫོང་བརྟན་སྲུང་གི་དམ་བཅའ་བཟུང་ནས་ཕལ་རྒོལ་ཤུགས་ཆེན་བྱས་པས་ཆིང་དམག་ལ་ཡང་ཕམ་ཉེས་ཆེན་པོ་བྱུང་། དམག་དཔོན་ཀྲང་ཀོང་སིན་གྱིས་གོང་མ་ལ་དམག་དཔུང་ཁྲི་གཅིག་གིས་དཔུང་སྣོན་བྱེད་རྒྱུའི་རེ་ཞུས་ལྟར། རྒྱབ་གནོན་གྱི་དཔུང་ཤུགས་སླེབས་ན་ཡང་། མདུན་རྒྱལ་མོ་རྔུལ་ཆུ་དང་རྒྱབ་གཡང་གཟར་གྱི་བྲག་རི་ལ་བརྟེན་པའི་ཆུ་ཆེན་རྒྱལ་པོའི་མཁར་རྫོང་དེ་བཅོམ་པར་དཀའ་ལས་ཆེན་པོ་བྱུང་། གོང་མས་དམག་དཔོན་ལ་ཆིང་ཞེས་པ་ལ་ཐིའི་ཏུའུ་ཞེས་པའི་དཔོན་རིམ་གྱི་གོ་ས་གནང་ནས་དམག་དོན་བཀོད་འདོམས་བྱེད་དུ་བཏང་། ལ་ཆིང་ཞེས་པ་དེ་རང་འདོད་ཤིན་ཏུ་ཆེ་བས་དམག་དཔོན་ཀྲང་ཀོང་སིན་དང་མ་འཕྲོད་པར་དམག་མི་རྣམས་ཁོ་ཆད་དེ་གཡུལ་འཁྲུག་ལ་ཕམ་ཁ་གཅིག་རྗེས་གཉིས་མཐུད་བྱུང་། དེ་ལ་དམག་དཔོན་ཀྲང་ཀོང་སིན་གྱིས་རྒྱལ་རོང་གི་ནང་མི་ཁ་ཤས་གཡོ་ཇུས་ལ་བརྟེན་ནས་བཀུག་སྟེ་རྣམ་རྒྱལ་ཞེས་པ་ཞིག་ལམ་ཁྲིད་དུ་བཀོལ་བ་ལ། རྣམ་རྒྱལ་ནི་བཙན་ལྷའི་རྒྱལ་པོ་ཚེ་དབང་གི་སྤུན་ཡིན་པ་མ་ཟད། ཚེ་དབང་གི་ཆུང་མ་སྟེ་ཆུ་ཆེན་རྒྱལ་པོའི་བུ་མོ་ཨ་ཁོ་ཞེས་པ་དང་ལྐོག་འབྲེལ་ཡོད་པ་གཞིར་བྱས་ནས་རང་གིས་རྒྱུས་ལོན་བྱུང་བའི་གོང་མའི་དམག་དཔུང་གི་གསང་བ་ཡོད་ཚད་ཆུ་ཆེན་རྒྱལ་བོ་བསོད་ནམས་དཔལ་འབུམ་ལ་བཤད་པ་དེས་ཆིང་དམག་ལ་སྔར་ལས་སྡུག་པའི་ཕམ་ཉེས་ཚབས་ཆེན་བཟོས་པ་རེད། དེའི་རྐྱེན་གྱིས་གོང་མས་བཏང་ཡོང་བའི་དམག་དཔོན་ལ་ཆིང་གིས་ཀྲང་ཀོང་སིན་ནི་ཕམ་ཉེས་བཟོ་བའི་འགལ་རྐྱེན་གཙོ་བོ་ཡིན་པར་བསྒྲགས་ནས་པེ་ཅིང་དུ་ཉེས་པ་ངོས་ལེན་དུ་བཏང་བ་དང་། གོང་མའི་བཀའ་ཆད་ཀྱིས་དམག་དཔོན་ཀྲང་ཀོང་སིན་སྲོག་ཆད་དུ་བཏང་ཐོག ལ་ཆིང་ཡང་ཉེས་གསོད་གཏོང་དགོས་པའི་བཀའ་བསྒྲགས། དམག་དཔོན་པའེ་ཧྲེང་སླར་བཏང་ནས་དཔུང་འཇུག་བྱས་པས་བཙན་ལྷའི་རྒྱལ་པོ་ཚེ་དབང་གི་སྤུན་རྣམ་རྒྱལ་དང་། ཆུ་ཆེན་རྒྱལ་པོའི་སྲས་མོ་ཨ་ཁོ་གཉིས་དམར་གསོད་བྱས། སི་ཁྲོན་ཕྱོགས་ཀྱི་ཁྱིམ་མཚེས་ཞིང་ཆེན་གྱི་དམག་དཔུང་༣༥༠༠༠ལྷག་དྲངས་ནས་སྔར་གྱི་དམག་ཇུས་བཞག་ཐོག གསང་ལམ་དེད་ནས་རྒོལ་ཐབས་ལ་བརྟེན་ཆུ་ཆེན་རྒྱལ་པོའི་དཔུང་སྡེ་ལ་ཕམ་ཉེས་ཡང་ཡང་བཟོས། དམག་དཔོན་ཆེན་པོ་ཡའོ་ཀྲུང་ཆི་ཞེས་པས་དམག་རུ་གཉིས་དྲངས་ནས་མདུན་རྒོལ་བྱས་པས་ན། ཆུ་ཆེན་རྒྱལ་པོ་བསོད་ནམས་དཔལ་འབུམ་གྱིས་དམག་དཔོན་ཡའོ་ཀྲུང་ཆི་ཡིན་པ་ཤེས་ཏེ་དམག་ཇུས་བསྒྱུར་ནས་མགོ་འདོགས་ཐབས་བྱས། དམག་དཔོན་ཡའོ་ཀྲུང་ཆི་ཡིས་གོང་མ་ལ་ཆུ་ཆེན་རྒྱལ་པོས་སྔོན་གོར་བོད་དམག་འཁྲུག་སོགས་ཀྱི་སྐབས་སུ་བྱས་རྗེས་ཆེན་པོ་བཞག་ཡོད་པས་ཐུའུ་སིའི་སྟེ་ས་གནས་དཔོན་རིམ་གྱི་གོ་ས་སྤྲོད་དགོས་པའི་སྙན་ཞུ་བྱས་པ་དང་ལེན་བྱས་ནས་བཀའ་ཤོག་སྤེལ་ཆོག་པའི་བཀའ་ཕབས་པ་ན། བསོད་ནམས་དཔལ་འབུམ་གྱིས་ལམ་སང་མི་བཏང་ནས་མགོ་འདོགས་ཞུས་ཆོག་པའི་གྲོས་ཀ་ཞུས་པ་རེད། ༡༧༤༩ལོའི་ཟླ་༢ཚེས་༤ཉིན་གོང་མའི་དམག་དཔོན་པེའེ་ཧྲེང་གིས་ཆུ་ཆེན་རྒྱལ་པོ་བསོད་ནམས་དཔལ་འབུམ་གྱིས་མགོ་འདོགས་བྱས་པའི་གནས་ཚུལ་ཁས་བླངས་བ་དང་། ཉེས་པ་མེད་པར་བཟོས་ཐོག་ཐུའུ་སི་སྟེ་ས་གནས་དཔོན་རིམ་གྱི་གོ་མིང་དང་བཀའ་ཤོག་སྤྲད། ཟླ་ཁོངས་དེའི་ཚེས་༦ཉིན་གོང་མའི་དམག་དཔོན་འཁོར་བཅས་ཕྱིར་པེ་ཅིང་ཏུ་ལོག་པ་དང་། ཐེངས་དང་པོའི་ཆུ་ཆེན་གཡུལ་འགྱེད་ཞི་འཇགས་སུ་གྱུར་བ་རེད།\nཐེངས་དང་པོའི་གཡུལ་འཁྲུག་མཇུག་སྒྲིལ་རྗེས་ཀྱི་ལོ་ཤས་ནང་རྒྱལ་རོང་ཕྱོགས་ཀྱི་རྒྱལ་ཕྲན་བར་མུ་མཐུད་ནས་རྩྭ་ས་རྩོད་གླེང་དང་། གྱོད་སྣ་ཁ་མཆུ་སྣ་ཚོགས་བྱུང་བ་ལ་བརྟེན་ནས་སི་ཁྲོན་སྲིད་བློན་གྱིས་བར་འདུམ་བྱེད་པའི་རྣམ་པ་བསྟན་པའི་ཞོར་ནས། “བཙན་ལྷའི་རྒྱལ་པོ་ཚེ་དབང་གོང་མ་ལ་ངོ་ལོག་པར་ཁག་བཞག་ནས་རབ་བྱུང་བཅུ་གསུམ་པའི་ཆུ་སྤྲེལ་༡༧༥༢ལོར་ཆིང་དམག་གིས་བསད།”དོན་རྐྱེན་དེའི་འབྱུང་གཞི་ལ་ཆུ་ཆེན་རྒྱལ་པོ་སོགས་ཡིད་སེམས་ཤིན་ཏུ་མ་རངས་པ་བྱུང་ཞིང་། སྔར་གྱི་ཛ་དྲག་གི་འཁོན་སེམས་སླར་དྲན་པར་བྱས་ཏེ། རིམ་གྱིས་ཕྱོགས་སྣ་ཚོགས་ནས་གོང་མ་ལ་ངོ་ལོག་པའི་འཐབ་ཇུས་བཤམས་པ་རེད། ཕལ་ཆེར་༡༧༥༨ལོ་ཡས་མས་ལ་ཆུ་ཆེན་རྒྱལ་པོས་སླར་ཁུང་ས་དང་། མ་ཧྲུའུ། ཁྲོ་སྐྱབས། དགེ་ཤིས་ཙ་སོགས་ཀྱི་རྒྱལ་པོའི་མངའ་ཁོངས་ཀྱི་གནས་བབས་ལ་ཐེ་གཏོགས་བྱེད་འགོ་བརྩམས་ན་ཡང་། སི་ཁྲོན་སྲིད་བློན་གྱིས་འདུམ་འགྲིག་བྱས་པ་ལས་ཞི་བར་གྱུར། ༡༧༥༨ལོར་ཆུ་ཆེན་རྒྱལ་པོ་བསོད་ནམས་དཔལ་འབུམ་ཚེ་ལས་འདས་པ་དང་། དེའི་སྤུན་གྱི་བུ་ནམ་མཁའ་རྒྱལ་རྒྱུད་འཛིན་པའི་གོ་སར་བསྐོས་པ་ནས་སླར་རྩྭ་སའི་རྩོད་གླེང་བྱུང་། སྔ་ཕྱིར་བཙན་ལྷ་དང་དགེ་ཤིས་ཙ་རྒྱལ་པོའི་རྒྱུད་ལ་དམག་དྲངས་ནས་ས་ཆ་མང་པོ་བདག་འཛིན་བྱས། སྐབས་དེའི་སི་ཁྲོན་གྱི་སྲིད་བློན་ཁེ་ཐེའེ་ཡིས་ནམ་མཁའ་ལ་བཀའ་ཕབས་ནས་རྒྱལ་ཁོངས་གཞན་པའི་ས་ཆ་ཕྱིར་སྤྲོད་དགོས་ཞེས་ཡང་ཡང་བསྐུལ་རུང་། ནམ་མཁས་དང་ལེན་ཅི་ཡང་མ་བྱས། དེ་ལ་ཆན་ལུང་ཁྲི་ལོ་ཉེར་བརྒྱད་པ་སྤྱི་ལོ་༡༧༦༣ལོར་གོང་མས་སྲིད་བློན་ཁེ་ཐེའེ་ཞེས་པ་བཀས་མངགས་སྟེ། རྒྱལ་རོང་ཕྱོགས་ཀྱི་འོག་གཞི་དང་། ཁྲོ་སྐྱབས། དམ་པ། དགེ་ཤིས་ཙ་། བཙན་ལྷ། པ་ཝམ། ཅོག་ཙེ། སོ་མང་། རྫོང་འགག་བཅས་ཀྱི་རྒྱལ་པོ་རྣམས་དཔུང་བསྡུས་ནས་ཆུ་ཆེན་རྒྱལ་པོ་ལ་འཐབ་ཏུ་བཏང་བ་དང་། བློན་ཆེན་ཨ་ཀོའུ་ཞེས་པ་གོང་མས་ཆེད་དུ་ཕོ་ཉར་མངགས་ནས་བཀོད་འདོམས་བྱེད་དུ་བཅུག་ན་ཡང་གཡུལ་ལས་རྒྱལ་བའི་འབྲས་བུ་ཆེན་པོ་མ་ཐོབ། དེ་ནས་༡༧༦༦ལོར་སི་ཁྲོན་སྲིད་བློན་ཨ་ཐེའེ་ཡིས་རྒྱལ་རོང་རྒྱལ་ཁག་དགུའི་དམག་དཔུང་ལ་བཀའ་ཕབས་ནས་འཐབ་ཏུ་བཅུག་པ་ཡང་འབྲས་མེད་དུ་གྱུར། ཨ་ཐེའེ་ཡིས་ཆུ་ཆེན་ལ་ཞི་ཐབས་ཀྱིས་དོན་དག་ཐག་གཅོད་ཡོང་ཐབས་བྱས་ན་ལེགས་སྙམ་ནས་ཆུ་ཆེན་རྒྱལ་པོ་ནམ་མཁའ་ལ་སྔར་གྱི་ས་ཆ་རྣམས་ཕྱིར་སྤྲད་ན་གོ་གནས་སླར་གསོ་བྱེད་པའི་བཀའ་ཤོག་འགྲེམས་རྒྱུ་དང་། ཆུ་ཆེན་དང་བཙན་ལྷ། ཁྲོ་སྐྱབས་རྒྱལ་པོའི་བར་ལ་གཉེན་གྱི་འབྲེལ་ཟམ་བཙུགས་ཆོག་པའི་བཀའ་བསྒྲགས། དེ་ལ་རྒྱལ་ཁག་གསུམ་བར་གཉེན་གྱི་འབྲེལ་བ་བྱུང་བ་དེས་རྒྱལ་ཁག་གཞན་གྱི་གནས་སྟངས་ལ་འཇིགས་ཉེན་ཐེབས་པར་གྱུར་བ་རེད།\n༡༧༧༠ལོར་ཆུ་ཆེན་རྒྱལ་པོ་ནམ་མཁའ་ཚེ་ལས་འདས་པ་དང་། དེའི་བུ་བསོད་ནམས་ཀྱིས་ཕ་ཤུལ་བཟུང་། དེའི་ཕྱི་ལོར་ཆུ་ཆེན་རྒྱལ་པོ་བསོད་ནམས་ཀྱིས་དགེ་ཤིས་ཙའི་རྒྱལ་པོ་གསེར་ལོ་བདེ་སྟོབས་བྱ་བ་བསད་པ་དང་། བཙན་ལྷའི་རྒྱལ་པོ་བཙུན་སྐལ་བཟང་གིས་འོག་གཞི་དང་། ལྕགས་ལ་སོགས་ལ་དམག་དྲངས་ནས་གཡུལ་འཁྲུག་བསླངས། དེ་ལ་གོང་མས་ཞི་འཇགས་ཀྱི་འཐབ་ཇུས་སྣ་ཚོགས་བྱས་ན་ཡང་ཕན་པ་མ་བྱུང་བས་༡༧༧༡ལོའི་ཟླ་བརྒྱད་པར་ཆིང་དམག་ཝུན་ཁྲོན་བརྒྱུད་ནས་བཙན་ལྷ་ལ་ཡོང་བ་དང་། ཆུ་ཆེན་གཡུལ་འཁྲུག་གཉིས་པའི་དབུ་བརྩམས། ཆིང་དམག་རྒྱལ་རོང་གི་ནུབ་ཁུལ་ཝུན་ཁྲོན་དང་ལྷོ་ཕྱོགས་དར་རྩེ་མདོ་གཉིས་ནས་དཔུང་འཇུག་བྱས་པས། བཙན་ལྷའི་རྒྱལ་པོ་བཙུན་བསྐལ་བཟང་གིས་ཆུ་ཆེན་རྒྱལ་པོ་བསོད་ནམས་ལ་དམག་རོགས་ཞུས་པ་བཞིན། ཆུ་ཆེན་བསོད་ནམས་རྒྱལ་པོས་ལྐོག་ནས་དཔུང་རོགས་བཏང་། ཆན་ལུང་ཁྲི་ལོ་སོ་བདུན་པ་སྤྱི་ལོ་༡༧༧༢ལོར་གོང་མའི་དམག་དཔོན་ཞུའེ་ཙུང་ཞེས་པས་དམག་མི་༣༠༠༠ལྷག་ཁྲིད་ནས་གཡུལ་ལ་ཞུགས་ནའང་ས་རྒྱུས་མེད་པའི་རྐྱེན་གྱིས་དམག་མི་༢༠༠ལས་མ་ལྷག་པར་གཡུལ་ཐོག་ཏུ་ཤི། དེ་ལ་ཨ་ཀོའུ་བྱ་བའི་དམག་དཔོན་དེས་དཔོན་རྗེས་བཟུང་ནས་མུ་མཐུད་དུ་གཡུལ་བཤམས་པས། བཙུན་བསྐལ་བཟང་གིས་གཡུལ་ངོ་མ་ལོན་པར་ཆུ་ཆེན་རྒྱལ་པོའི་རྒྱལ་ཁོངས་སུ་བྲོས། ཆིང་དམག་གིས་བཙན་ལྷའི་ཕྱོགས་ཡོངས་དབང་འཛིན་བྱས། ཆུ་ཆེན་རྒྱལ་པོའི་གནས་ཚུལ་རྒྱུས་ལོན་བྱུང་བ་དང་བསྟུན་ནས་གཡུལ་ངོ་ལྡོག་ཐབས་སྣ་ཚོགས་བྱས་ན་ཡང་། ཕན་པ་མ་བྱུང་བས་བསོད་ནམས་ཀྱིས་བཙན་ལྷའི་ཡུལ་དཔོན་སོགས་ལ་དམག་སྐུལ་བྱས་ཏེ་ཆིང་དམག་གི་འབྲུ་རིགས་སྐྱེལ་ལམ་བཅད་པ་མ་ཟད། ཆིང་དམག་གི་དམག་དཔོན་ཐི་ཏུའུ་མ་ཆོན་དང་ལིའུ་ཐན་པི་སོགས་དཔོན་པོ་༨༨ཙམ་དང་། དམག་མི་༣༠༠༠ལྷག་རྐྱེན་ལམ་དུ་བཏང་བ་མ་ཟད། བཙན་ལྷ་ཡང་ཚུར་བླངས། དེ་ནས་གོང་མའི་སྲིད་གཞུང་གིས་སླར་པེ་ཅིང་ནས་དམག་སྐུལ་བྱས་ཤིང་། ཧེའེ་ལུང་ཅང་དང་། དབྱི་ལི། ཨའོ་ལི་ཐེ། ཁྲེང་ཏུའུ། ཅིང་ཀྲོ་སོགས་ཀྱི་ས་ཆ་མང་པོ་ནས་དམག་བསྡུས་པ་དང་། དམག་རྫས་དང་གྲོན་དངུལ་སོགས་གོང་མའི་ཕོ་བྲང་ནས་ཐད་ཀར་མཁོ་འདོན་བྱས་ཏེ། ཆུ་ཆེན་ཕྱོགས་སུ་བཏང་། མཐར་༡༧༧༦ལོར་ཆུ་ཆེན་བསོད་ནམས་རྒྱལ་པོས་མི་སེར་རྒན་གཞོན་ཕོ་མོ་༢༠༠༠ལྷག་ཁྲིད་ནས་མགོ་འདོགས་མི་བྱེད་ཐུ་མེད་བྱུང་བ་ན། ཆིང་དམག་གིས་བསོད་ནམས་དང་དེའི་སྤུན་ཡ་སོགས་འཐབ་འཁྲུག་དང་འབྲེལ་ཡོད་ཀྱི་མི་སྣ་མང་པོ་པེ་ཅིང་ཏུ་བཙན་ཁྲིད་བྱས་པ་དེང་སང་པེ་ཅིང་ཤང་ཧྲན་ཞེས་པའི་རི་འདབས་ཀྱི་མི་སེར་རྣམས་ཡིན། ལོ་དེའི་ཟླ་༤བར་པེ་ཅིང་དུ་གོང་མ་ཆན་ལུང་གི་བཀའ་བཞིན་ཆུ་ཆེན་རྒྱལ་པོ་བསོད་ནམས་ངན་གསོད་བྱས་པ་དང་། དེའི་མི་རྒྱུད་དང་བཅས་པ་ལ་ཉེས་མིང་གིས་སྲོག་ཁྲིམས་ཕབས། དེ་བཞིན་གྱི་མི་སེར་གཞན་དག་གོང་མའི་བཀའ་ཆད་བཞིན་པེ་ཅིང་གི་ས་གནས་དང་འབྲེལ་ཡོད་དཔོན་རིམ་གྱི་བྲན་གཡོག་ཏུ་བཅུག ཆུ་ཆེན་གཡུལ་འཁྲུག་ཐེངས་གཉིས་པ་ནི་དེ་ནས་ཞི་འཇགས་བྱུང་བ་ཡིན་ནོ༎\nཆུ་ཆེན་དམག་འཁྲུག་སྔ་གཞུག་གཉིས་ཀྱིས་ཤར་རྒྱལ་མོ་ཚ་བ་རོང་གི་ལོ་རྒྱུས་དང་། ཆོས་ལུགས། དམངས་ཁྲོད་ངག་རྒྱུན་གྱི་བཤད་སྟངས་སོགས་ལ་ཤུགས་རྐྱེན་ཆེན་པོ་ཐེབས་ཡོད་ཅིང་། དེ་ལ་བརྟེན་ནས་རྒྱལ་རོང་རྒྱལ་ཁག་བཞིའམ་རྒྱལ་རོང་རྒྱལ་ཁག་བཅོ་བརྒྱད་ནང་ཁུལ་གྱི་མཐུན་སྒྲིལ་དང་འཕེལ་རྒྱས་ལ་ཤུགས་རྐྱེན་ཆེན་པོ་ཐེབས་པར་གྱུར་ཡོད། དེ་མ་ཟད་རྒྱ་ནག་གོང་མའི་ཁྲོན་བོད་ས་ཁུལ་དོ་དམ་གྱི་ལམ་ལུགས་ལ་ཡང་བསྒྱུར་བཅོས་སྣ་ཚོགས་བཟོས་ཡོད་དེ།\nགཅིག་ནས། དམག་འཁྲུག་ཞི་འཇགས་བྱུང་རྗེས། རྒྱལ་རོང་གི་རྒྱལ་པོ་སུ་ཡིན་ཡང་དུས་གཏན་ལྟར་པེ་ཅིང་དུ་གོང་མར་མཇལ་གཏུག་བྱེད་དགོས་ཤིང་། ས་གནས་དཔོན་རིམ་གྱི་འཇའ་སའམ་ཆོ་ལོ་སྣ་ཚོགས་སྤྲོད་པའི་ཐབས་ལ་བརྟེན་ནས་ཆིང་སྲིད་གཞུང་གིས་སི་ཁྲོན་ནུབ་བྱང་རྒྱུད་ཀྱི་དོ་དམ་ཇེ་བརྟན་ཏུ་བཏང་ཡོད། དེ་བཞིན་ཆུ་ཆེན་དམག་འཁྲུག་ནང་མཛད་རྗེས་འཇོག་མཁན་གྱི་སོ་མང་རྒྱལ་པོ་ལ་སོགས་པར་གོ་གནས་འཕར་སྣོན་གྱི་ལམ་ལུགས་སྤྱད་ནས་ས་གནས་དོ་དམ་གྱི་སྟོབས་ཤུགས་རྒྱ་བསྐྱེད་བྱས།\nགཉིས་ནས་ཆུ་ཆེན་དམག་འཁྲུག་བྱུང་བ་ལ་བརྟེན་ནས་ཆིང་གོང་མའི་སྲིད་གཞུང་གིས་སི་ཁྲོན་བོད་ཁུལ་གྱི་དོ་དམ་བྱེད་ལུགས་ལ་བསྒྱུར་བཅོས་བཟོས་ཡོད་པ་སྟེ། དམག་འཁྲུག་གཉིས་ཀྱི་རྗེས་སུ་གོང་མའི་སྲིད་གཞུང་གིས་ཆུ་ཆེན་ཕྱོགས་སུ་ཆེད་དམིགས་ཀྱི་ལྟེ་གནས་བཙུགས་ཐོག ཁྲིན་ཏུའུ་དམག་སྤྱི་ཆེན་མོས་ཐད་ཀར་ཆུ་ཆེན་ཕྱོགས་ཀྱི་ལས་དོན་ཆེ་ཆུང་ཚང་མར་བདག་དབང་བྱེད་དགོས་པའི་བཀའ་རྒྱ་ཁྱབ་བསྒྲགས་བྱས་ནས་ས་གནས་ཀྱི་དོན་རྐྱེན་ཞི་འཇགས་ལམ་ལུགས་སོགས་སྔར་མེད་ཀྱི་ལམ་ལུགས་རབ་དང་རིམ་པ་གཏན་འཁེལ་བྱས།\nགསུམ་ནས་ཆུ་ཆེན་དམག་འཁྲུག་བྱུང་བ་དེས་ཆིང་གོང་མའི་སྲིད་གཞུང་དང་། ས་གནས་ཀྱི་དཔལ་འབྱོར་འཕེལ་རྒྱས་དང་། རིག་གནས་འབྲེལ་འདྲེས་ལ་ཤུགས་རྐྱེན་ཆེན་པོ་ཐེབས་ཡོད་དེ། དམག་འཁྲུག་སྔ་གཞུག་གཉིས་ཀྱི་དུས་ཡུན་ཤིན་ཏུ་རིང་བ་དང་། དུས་སྐབས་ཀྱི་ཆ་རྐྱེན་སྣ་ཚོགས་པའི་དབང་གིས་ཕྱོགས་གཉིས་ཀྱི་དཔལ་འབྱོར་ལ་གྱོང་གུད་ཆེན་པོ་བཟོས་པ་མ་ཟད། རྒྱ་ཆེའི་ངལ་རྩོལ་མི་དམངས་ཀྱི་དཔལ་འབྱོར་ཐོན་སྐྱེད་ཀྱི་འཕེལ་རྒྱས་ལ་ཐད་ཀར་འགོག་རྐྱེན་ཆེན་པོ་བཟོས་ཡོད་པ་ལོ་རྒྱུས་དངོས་ལས་ཤིན་ཏུ་གསལ། ཞིམ་ཕྲའི་རྩིས་ཁྲའི་སྐོར་ལ་དེང་གི་རྒྱ་ཡིག་སྟེང་དཔྱད་གཞི་ཤིན་ཏུ་མང་ཞིང་། སོ་སོའི་གྲངས་གནས་ལ་ཁྱད་པར་ཡོད་ན་ཡང་། དཔལ་འབྱོར་གྱི་གྱོང་གུད་ཚད་གཞི་ནི་མཐོ་ནས་མཐོ་རུ་མངོན་པ་ཤིན་ཏུ་གསལ།\nབཞི་ནས་ཆུ་ཆེན་དམག་འཁྲུག་ལ་བརྟེན་ནས་ཆུ་ཆེན་ཕྱོགས་ཀྱི་མི་གྲངས་ལ་ཤུགས་རྐྱེན་ངེས་ཅན་ཐེབས་ཡོད་པ་སྟེ། འབྲེལ་ཡོད་དཔྱད་གཞི་ལས་ངོ་སྤྲོད་བྱས་པ་ལྟར་ན། དམག་འཁྲུག་སྔ་རོལ་ཏུ་ས་གནས་འདི་དག་ལ་ཁྱིམ་དུད་ཕལ་ཆེར་ཁྲི་གསུམ་ཡས་མས་ཤིག་ཡོད་ཅིང་། ཆུ་ཆེན་དང་བཙན་ལྷའི་དམག་དཔུང་ཕལ་ཆེར་ཁྱོན་བསྡོམས་ན་ཆིག་ཁྲི་ལྔ་སྟོང་ཙམ་ཡོད་པ་རེད། དམག་འཁྲུག་མཇུག་སྒྲིལ་རྗེས་ས་གནས་འདིར་སྤྱིའི་མི་གྲངས་ཁྲི་གཅིག་ཡས་མས་ལས་ལྷག་མེད་པར་བཤད། ཞིབ་འཇུག་པ་དགེ་ལེགས་ཀྱིས་དཔྱད་ཞིབ་ལྟར་ན། “གཡུལ་འཁྲུག་ཐེངས་གཉིས་བརྒྱུད་དེ་རྒྱལ་རོང་གི་མི་རྒྱུད་ཁག་ཅིག་རྩ་མེད་དུ་གྱུར་བ་དང་། གྲོང་སྡེ་མང་པོར་གཏན་སྡོད་མཁན་གྱི་མི་མེད་པར་ཆགས་ཏེ་ས་ཞིང་རྣམས་རི་རྒོད་དུ་ལུས་པས་ཆིང་སྲིད་གཞུང་གིས་ནང་ལོག་ནས་རྒྱ་རིགས་མང་པོ་གནས་འདིར་བཏང་སྟེ་ཞིང་ལས་སོགས་འཚོ་བའི་ལམ་ལུགས་གཉེར་དུ་བཅུག་པས་ས་ཕྱོགས་འདི་རྣམས་ལ་རྒྱ་རིགས་སམ་རྒྱ་བོད་འདྲེས་སྡོད་ཀྱི་ད་ལྟའི་རྣམ་པ་འདི་བྱུང་བ་ཡིན་”ཟེར།\nལྔ་ནས་ཆུ་ཆེན་དམག་འཁྲུག་བརྒྱུད་དེ་ས་གནས་དེ་གར་ཡོད་པའི་རིག་གནས་ཀྱི་རྣམ་པ་མང་པོ་ཞིག་ལ་ཆག་འཇིག་ཆེན་པོ་ཐེབས། ཆུ་ཆེན་དང་བཙན་ལྷ་རྒྱལ་པོ་ནི་མི་རབས་སྔ་མ་ནས་བོན་གྱི་ཆོས་ལུགས་དད་མོས་དང་ལེན་བྱེད་མཁན་ཡིན་ཞིང་། ས་གནས་དེ་ཁུལ་དུ་གནས་པའི་གཡུང་དྲུང་ལྷ་སྟེང་དགོན་པ་ནི་རྒྱལ་རོང་རྒྱལ་ཁག་དེ་དག་གིས་ཐུན་མོང་དུ་བཞེངས་བསྐྲུན་བྱས་པའི་དགོན་པ་ཆེ་ཤོས་དེ་ཡིན་ན་ཡང་། དམག་འཁྲུག་གི་སྔ་གཞུག་ཏུ་གཡུང་དྲུང་ལྷ་སྟེང་དགོན་པའི་ནང་རྟེན་དང་བཅས་པ་རྩ་གཏོར་བྱས་ཤིང་། བོན་གྱི་ལོ་རྒྱུས་སྟེང་རིན་ཐང་ཤིན་ཏུ་ཆེ་བའི་བོན་གྱི་བཀའ་འགྱུར་རམ་བཀའ་བརྟེན་ཟིང་པར་མ་ཞེས་པ་ཡང་མེ་ལ་བསྲེགས། དེ་དང་དེ་བཞིན་གྱི་ས་གནས་ཤུལ་བཞག་རིག་དངོས་མང་པོ་ཞིག་གཡུལ་འཁྲུག་གི་ཆག་འཇིག་དང་འབྲེལ་ནས་ལོ་རྒྱུས་ཀྱི་གར་སྟེགས་ལས་སླར་རྟོགས་ཐབས་མེད་པའི་གསང་བར་གྱུར་བ་རེད།\nམདོར་ན། ལོ་རྒྱུས་ཀྱི་དངོས་དོན་ནི་དྲང་ལྡོག་གཉིས་ནས་འབྱུང་སྲིད་པ་བཞིན། རྒྱལ་རོང་གི་བཙན་རྫོང་དེ་ནས་བོད་མི་རིགས་སམ། ཀྲུང་ཧྭ་མི་རིགས་ཀྱི་མཚོན་བྱེད་རིག་གནས་ཀྱི་སྣང་ཚུལ་དང་། ལོ་རྒྱུས་ཀྱི་བདེན་དཔང་གསལ་བོར་མཚོན་བྱེད་ཀྱི་དོན་གནད་མང་པོ་བྱུང་ཡོད་ཅིང་། དེ་ཡིས་རང་ཅག་གི་ལོ་རྒྱུས་ཞིབ་འཇུག་དང་སློབ་གཉེར་གྱི་བརྒྱུད་རིམ་ལ་གསལ་རྟོགས་བྱེད་དགོས་པའི་གནད་དོན་མང་པོ་ཞིག་བསྟན་ཡོད་པས་ན། ཤུལ་ལུས་ཀྱི་རིག་གནས་སྣང་ཚུལ་དག་ལ་ནི་ད་དུང་ཞིབ་ཏུ་དཔྱད་དགོས་པའི་གནད་མང་བ་གདོན་མི་ཟ།\nཆུ་ཆེན་དམག་འཁྲུག་ནི་ལོ་རྒྱུས་ཀྱི་དོན་གནད་ཆེན་པོ་ཞིག་ཏུ་གྱུར་ཡོད་པ་གོང་དུ་གླེང་ཟིན་པ་དེ་བཞིན་དང་། རྒྱལ་རོང་གི་རིག་གནས་ལོ་རྒྱུས་ཞིབ་འཇུག་དང་རྒྱུས་ལོན་བྱེད་པ་ལ་ཡང་མེད་ཐབས་མེད་པའི་ལོ་རྒྱུས་ཀྱི་རྒྱུན་ཤེས་ལྟ་བུ་ཞིག་རེད་ཟེར་འོས། རྩོམ་ཡིག་འདིས་ལོ་རྒྱུས་ཀྱི་དོན་གནད་དེའི་ཁོངས་ལ་དཔྱད་ཞིབ་བྱས་པའི་འབྲས་བུར་ཡང་དག་པའི་ལོ་རྒྱུས་ཤེས་བྱ་འཚོལ་ཞིབ་དང་། མིའི་རིགས་ཀྱི་འཕེལ་འགྱུར་བརྒྱུད་རིམ་ནང་བྱ་བ་ལེགས་ཉེས་ལ་ངོས་འཛིན་གསལ་བོ་བྱས་ཐོག ཡང་དག་པའི་ལམ་ཕྱོགས་ལ་བརྩོན་ལེན་བྱེད་དགོས་པར་སྐུལ་མ་ཙམ་དང་། ལྷག་པར་དུ་བོད་ཀྱི་ལོ་རྒྱུས་ཞིབ་འཇུག་གི་བརྒྱུད་རིམ་ནང་། བོད་སྐད་ཡིག་གི་ལམ་ནས་མཚོན་པའི་ཆུ་ཆེན་གཡུལ་འཁྲུག་གི་དངོས་དོན་དཔྱད་འབྲས་ཤིན་ཏུ་ཉུང་བ་ལ་དམིགས་ཏེ་འབད་བརྩོན་བྱས་པ་ཡིན་ཞིང་། དེའི་སྐོར་གྱི་དོན་གནད་མང་པོ་ཞིག་ད་དུང་དཔྱད་གཞི་ཁོ་ན་ཙམ་དུ་ལུས་ཡོད་པས་ན། དཔྱོད་ལྡན་རིག་ཞེན་པ་རྣམས་ཀྱིས་འབད་བརྩོན་ལྷོད་མེད་གནང་རྒྱུའི་རེ་བ་བཅས་སོ༎\n༣.དམུ་དགེ་བསམ་གཏན་གྱིས་བརྩམས་པའི་《བོད་ཀྱི་ལོ་རྒྱུས་ཀུན་དགའི་མེ་ལོང》 རྗེ་དམུ་དགེ་བསམ་གཏན་རྒྱ་མཚོའི་གསུང་འབུམ་པོད་གསུམ་པ། མཚོ་སྔོན་མི་རིགས་དཔེ་སྐྲུན་ཁང་གིས་བསྐྲུན།\nརིན་ཆེན་ལྷ་མོ། བོད་ལྗོངས་སློབ་གྲྭ་ཆེན་མོའི་ཕྱི་འབྲེལ་ཁྲུའུ་རུ་བྱ་བ་གཉེར་བཞིན་ཡོད་པ་དང་། ཞིབ་འཇུག་གི་ཁ་ཕྱོགས་གཙོ་བོ་ནི་བོད་ཀྱི་ཉེ་རབས་ལོ་རྒྱུས་སྐོར་ཡིན།\n1. བོད་ཀྱི་ལོ་རྒྱུས་ཡིག་ཆ་རྣམས་ལས་མི་འདིའི་མིང་ལ་ཚ་བ་རོང་གི་ཁོ་འཕན་དང་ཁོ་ཕན་ཞེས་དང་། བསྡུས་ནས་ཚ་ཁོ་ཞེས་བྲིས་ཡོད་ཅིང་། འདིའི་མཁར་ཤུལ་ནི་དེང་སང་སི་ཁྲོན་ཞིང་ཆེན་རྔ་བ་ཁུལ་སྲིད་གཞུང་གནས་ཡུལ་གྱི་འབར་ཁམས་རྫོང་ཁོངས་རྫི་འགག་གི་སྲིབ་ངོས་ན་ཡོད་པའི་མཁར་ཤུལ་དེ་ཡིན་ཞེས་ད་ལྟའི་ས་གནས་སྲིད་གཞུང་ཡིག་ཚགས་ཁང་དང་འབྲེལ་ཡོད་དཔྱད་ཞིབ་པ་རྣམས་ཀྱི་ཟིན་ཐོར་གསལ་ཞིང་། དེ་ལོ་རྒྱུས་ཀྱི་འགྱུར་རིམ་བཞིན་མི་མིང་ཡུལ་མིང་དུ་ཐོགས་ཏེ་ཚ་ཁོ་ཞེས་དུས་ཚ་བ་རོང་གི་ས་ཆ་ལ་ཡང་གོ་ཆོག་པར་གྱུར་ཡོད་པ་མ་ཟད། ཡིག་ཆ་ལ་ལའི་ནང་ཚ་བ་རོང་གི་མི་སྤྱི་ལ་ཡང་ཚ་ཁོ་ཞེས་འབོད་སྟངས་ཐོགས་ཡོད་དོ༎\n2.ལོ་རྒྱུས་དེབ་ཐེར་《ཇོ་ནང་ཆོས་འབྱུང་ཟླ་བའི་སྒྲོན་མེ》དང་། 《ཀིརྟི་བློ་བཟང་འཕྲིན་ལས་ཀྱི་རྣམ་ཐར》（ཤིང་དཔར་མ་）ལ་སོགས་པའི་ནང་དུ་བཤད་སྟངས་གཅིག་ཆོད་ཀྱིས་སྲོང་བཙན་གྱི་དུས་སུ་ཐང་དང་བོད་དབལ་དམག་འཁྲུག་བྱུང་བ་ལ་བརྟེན་ནས་དེང་གི་ཤར་རྒྱུད་ཟུང་ཆུ་མཁར་ དབར་དུ་བོད་དམག་སླེབས་ཤིང་། ཚ་བ་རོང་གི་ཕྱོགས་སུ་ཁོ་འཕན་ཞེས་པའི་བློན་དེ་མཐའ་སྲོང་དུ་བཏང་བར་བཤད་འདུག\n5.དམུ་དགེ་བསམ་གཏན་གྱིས་བརྩམས་པའི་《ལོ་རྒྱུས་ཀུན་དགའི་མེ་ལོང》ཞེས་པའི་ཤོག་ངོས་༢༢༩ན་ལྷ་རི་རྒྱལ་མོ་དམུ་རྡོ་འདི་ལ།དམུ་རྡོ་དབང་ཕྱུག་ཟེར་ཞིང་། དེའི་འཁོར་དུ་སྐུ་བླ་རྣམ་གསུམ། གཉན་ཆེན་སྡེ་བཞི། རི་བོ་དྲུག་ཅུ་རྩ་གཉིས་ཀྱིས་བསྐོར་བ། སྒྲུབ་གནས་བརྒྱ་དང་རྩ་བརྒྱད་སོགས་ཡོད་ཅེས་གསུང་པ་བཞིན། སྔ་རབས་བོན་གྱི་ཤེས་རིག་ལས་རྒྱལ་མོའི་ཆ་ལུགས་སུ་ཡོད་པའི་རྒྱལ་མོ་ཞེས་ཐོགས་པ་ཡིན་ལ། སྐུ་བླ་རྣམ་གསུམ་ནི། འོག་གཞི་སྐུ་བླ། ཧ་ཉུང་སྐུ་བླ། རྩེ་མདོ་སྐུ་བླ། གཉན་ཆེན་སྡེ་བཞི་ནི་ཤོ་ཝོ་གཉན་ཆེན། ས་ཝོ་གཉན་ཆེན། གཡུ་འབྲུག་གཉན་ཆེན། ཐོ་ཝོ་གཉན་ཆེན་ཡིན། ལྷ་གཉན་ལ་སྐུ་བླ་ཟེར་བ་ནི་བོད་ཀྱི་བརྡ་རྙིང་དུ་ངེས་ཏེ། ཏུན་ཧོང་ཡིག་རྙིང་དུ་ཡོད་པའི་མོ་ཡིག་ལས་ཐབ་ལྷ་ནི་དགའ། སྐུ་བླ་ནི་དགྱེས་ཞེས་སོགས་མང་དུ་བྱུང་ཡོད་དོ༎ སྐུ་བླ་ཞེས་པ་འདི་དེང་དུས་རྒྱ་ཡིག་སྟེང་四姑娘山ཞེས་བོད་སྐད་ནས་སྒྲ་འགྱུར་ཙམ་བྱས་ཏེ་དེང་སང་སི་ཁྲོན་རྔ་བ་ཁུལ་གྱི་ཁོངས་སུ་ཡོད་པའི་ཡུལ་སྐོར་གྱི་གནས་རི་གཅིག་ལ་གོ་བར་བྱས་འདུག་གོ །\n6.རྗེ་དམུ་དགེ་བསམ་གཏན་གྱིས་བརྩམས་པའི་《བོད་ཀྱི་ལོ་རྒྱུས་ཀུན་དགའི་མེ་ལོང》ཞེས་པར་གསལ། རྗེ་དམུ་དགེ་བསམ་གཏན་རྒྱ་མཚོའི་གསུང་འབུམ་པོད་གསུམ་པའི་ཤོག་ངོས་༢༤༥ནས་༢༤༩ན་གསལ། མཚོ་སྔོན་མི་རིགས་དཔེ་སྐྲུན་ཁང་གིས་བསྐྲུན།


མད་ཐཱ། 1 | CTB Bible | YouVersion\n1མེས་པོ་ཨབ་ར་ཧམ་གྱི་སྲས་རྒྱལ་པོ་དཱ་བིད་ཀྱི་སྲས་ཡེ་ཤུ་མཱ་ཤི་ཀའི་གདུང་རྒྱུད་ནི། 2ཨབ་ར་ཧམ་ནི་ཨི་སཱག་ཅེས་བྱ་བའི་ཕ་དང༌། ཨི་སཱག་ནི་ཡ་ཀོབ་ཅེས་བྱ་བའི་ཕ། ཡ་ཀོབ་ནི་ཡུ་དཱ་དང་ཁོའི་ཕུ་ནུའི་ཕ་ཡིན། 3ཡུ་དཱ་དང་ཁོའི་ཟླ་བོ་ཐཱ་མཱར་ནི་པེ་རེ་ཟི་དང་ཟཱ་རཱ་ཞེས་བྱ་བའི་ཕ་མ་དང༌། པེ་རེ་ཟི་ནི་ཧེ་ཟི་རོན་ཞེས་བྱ་བའི་ཕ། ཧེ་ཟི་རོན་ནི་རམ་ཞེས་བྱ་བའི་ཕ་ཡིན། 4རམ་ནི་ཨ་མི་ན་དབ་ཅེས་བྱ་བའི་ཕ་དང༌། ཨ་མི་ན་དབ་ནི་ནཱ་སོན་ཞེས་བྱ་བའི་ཕ། ནཱ་སོན་ནི་སལ་མོན་ཞེས་བྱ་བའི་ཕ་ཡིན། 5སལ་མོན་དང་ཁོའི་ཟླ་བོ་ར་ཧབ་ནི་པོ་ཨ་ཟི་ཞེས་བྱ་བའི་ཕ་མ་ཡིན། པོ་ཨ་ཟི་དང་ཁོའི་ཟླ་བོ་རུད་ནི་ཨོ་པེད་ཀྱི་ཕ་མ་ཡིན་ཞིང༌། ཨོ་པེད་ནི་ཡེ་སེ་ཞེས་བྱ་བའི་ཕ་དང༌། 6ཡེ་སེ་ནི་རྒྱལ་པོ་དཱ་བིད་ཀྱི་ཕ་ཡིན། དཱ་བིད་དང་ཨུ་རི་ཡཱ་ཡི་ཟླ་བོ་ནི་རྒྱལ་པོ་སོ་ལོ་མོན་གྱི་ཕ་མ་ཡིན་ཞིང༌། 7སོ་ལོ་མོན་ནི་རེ་ཧབ་ཨམ་ཞེས་བྱ་བའི་ཕ་ཡིན་པ་དང༌། རེ་ཧབ་ཨམ་ནི་ཨ་བི་ཡཱ་ཞེས་བྱ་བའི་ཕ་ཡིན། ཨ་བི་ཡཱ་ནི་ཨ་སཱ་ཞེས་བྱ་བའི་ཕ་དང༌། 8ཨ་སཱ་ནི་ཡེ་ཧོ་ཤ་ཕད་ཅེས་བྱ་བའི་ཕ། ཡེ་ཧོ་ཤ་ཕད་ནི་ཡོ་རཱམ་ཞེས་བྱ་བའི་ཕ་ཡིན་ཞིང༌། ཡོ་རཱམ་ནི་ཨུ་ཟི་ཡཱ་ཞེས་བྱ་བའི་ཕ་ཡིན། 9ཨུ་ཟི་ཡཱ་ནི་ཡོ་ཐམ་ཞེས་བྱ་བའི་ཕ་ཡིན་པ་དང༌། ཡོ་ཐམ་ནི་ཨ་ཧ་ཟི་ཞེས་བྱ་བའི་ཕ་ཡིན། ཨ་ཧ་ཟི་ནི་ཧེ་ཟེ་ཀི་ཡཱ་ཞེས་བྱ་བའི་ཕ་ཡིན་པ་དང༌། 10ཧེ་ཟེ་ཀི་ཡཱ་ནི་མཱ་ན་ཟེ་ཞེས་བྱ་བའི་ཕ་ཡིན། མཱ་ན་ཟེ་ནི་ཨ་མོ་ཟི་ཞེས་བྱ་བའི་ཕ་ཡིན་པ་དང༌། ཨ་མོ་ཟི་ནི་ཡོ་ཟི་ཡཱ་ཞེས་བྱ་བའི་ཕ་ཡིན། 11ཡ་ཧུ་དཱ་པའི་མི་རིགས་སྦ་བི་ལོན་ཞེས་པའི་ཡུལ་ལ་རྒྱང་འབུད་གཏོང་བའི་སྐབས་སུ་ཡོ་ཟི་ཡཱ་ནི་ཡེ་ཀོ་ནི་ཡཱ་དང་ཁོའི་གཅེན་གཅུང་གི་ཕ་ཡིན། 12དེའི་རྗེས་སུ་ཡེ་ཀོ་ནི་ཡཱ་ནི་ཤེ་ཨལ་ཐི་ཨེལ་ཞེས་བྱ་བའི་ཕ་ཡིན་ཞིང༌། ཤེ་ཨལ་ཐི་ཨེལ་ནི་བཟེ་རུ་པ་པེལ་ཞེས་བྱ་བའི་ཕ་ཡིན་པ་དང༌། 13བཟེ་རུ་པ་པེལ་ནི་ཨ་སྦི་ཧུད་ཅེས་བྱ་བའི་ཕ། ཨ་སྦི་ཧུད་ནི་ཨེལ་ཡ་ཀིམ་ཞེས་བྱ་བའི་ཕ་ཡིན། ཨེལ་ཡ་ཀིམ་ནི་ཨ་ཟོར་ཞེས་བྱ་བའི་ཕ་ཡིན་པ་དང༌། 14ཨ་ཟོར་ནི་ཟཱ་དོག་ཅེས་བྱ་བའི་ཕ་ཡིན། ཟཱ་དོག་ནི་ཨ་ཀིམ་ཞེས་བྱ་བའི་ཕ་ཡིན་པ་དང༌། ཨ་ཀིམ་ནི་ཨེ་ལི་ཧུད་ཅེས་བྱ་བའི་ཕ་ཡིན། 15ཨེ་ལི་ཧུད་ནི་ཨེ་ལི་ཨ་ཟར་ཞེས་བྱ་བའི་ཕ་ཡིན་ཞིང༌། ཨེ་ལི་ཨ་ཟར་ནི་མཱ་ཐན་ཞེས་བྱ་བའི་ཕ་ཡིན་པ་དང༌། མཱ་ཐན་ནི་ཡ་ཀོབ་ཅེས་བྱ་བའི་ཕ་ཡིན། 16ཡ་ཀོབ་ནི་མིར་ཡམ་གྱི་ཟླ་བོ་ཡོ་སེབ་ཀྱི་ཕ་ཡིན་ཞིང༌། མིར་ཡམ་ནི་མཱ་ཤི་ཀ་ཞེས་ཟེར་བའི་ཡེ་ཤུའི་ཡུམ་ཡིན་ནོ། 17དེ་བས་ན་མེས་པོ་ཨབ་ར་ཧམ་ནས་རྒྱལ་པོ་དཱ་བིད་བར་དུ་མི་རབས་བཅུ་བཞི་ཡིན་ཞིང༌། རྒྱལ་པོ་དཱ་བིད་ནས་ཡ་ཧུ་དཱ་པའི་མི་རིགས་སྦ་བི་ལོན་ཡུལ་ལ་རྒྱང་འབུད་བཏང་བའི་བར་དུ་མི་རབས་བཅུ་བཞི་ཡིན། དུས་དེ་ནས་མཱ་ཤི་ཀ་འཁྲུང་བའི་བར་དུ་མི་རབས་བཅུ་བཞི་ཡིན་ནོ། །\n18ཡེ་ཤུ་མཱ་ཤི་ཀ་འཁྲུངས་པའི་ལོ་རྒྱུས་འདི་ལྟར་ཡིན་ཏེ། ཁོང་གི་ཡུམ་མིར་ཡམ་དང་ཡོ་སེབ་གཉེན་སྒྲིག་བྱེད་རྒྱུའི་ཐག་བཅད་ཟིན་ཡང༌། ཁོ་གཉིས་མཉམ་དུ་མ་འདུས་པའི་གོང་དུ་མིར་ཡམ་གྱིས་རང་ཉིད་ལ་དམ་པའི་ཐུགས་ཉིད་ཀྱི་ནུས་མཐུ་ཡིས་མངལ་དང་ལྡན་པར་གྱུར་བར་ཤེས། 19རང་གི་ཁྱོ་བོ་ཡོ་སེབ་ནི་མི་དྲང་ལྡན་ཞིག་ཡིན་པས། ཁོང་གིས་མིར་ཡམ་ལ་མིང་གྲགས་ངན་པ་བཟོ་མ་འདོད་པར་ཁ་ཁུ་སིམ་མེས་ལྐོག་ཏུ་ཁ་འབྲལ་བར་ཐག་གཅོད་བྱས། 20དེ་ལྟར་བསམ་བཞིན་པའི་སྐབས། གཙོ་བོའི་ཕོ་ཉ་ཞིག་གིས་ཁོང་གི་རྨི་ལམ་ནང་མངོན་པར་གྱུར་ཏེ་“ཀྱེ་དཱ་བིད་ཀྱི་བུ་ཡོ་སེབ། མིར་ཡམ་རང་གི་ཟླ་བོར་ལེན་རྒྱུར་མ་འཇིགས་ཤིག ཁོ་མོའི་ལྷུམས་སུ་བཞུགས་པ་ནི་དམ་པའི་ཐུགས་ཉིད་ལས་ཆགས་པ་ཡིན། 21ཁོ་མོ་ལ་སྲས་ཤིག་འཁྲུང་ཡོང༌། ཁྱེད་ཀྱིས་དེ་ལ་ཡེ་ཤུ་ཞེས་པའི་མཚན་གསོལ་དགོས། གང་ཡིན་ཟེར་ན། ཁོང་གིས་རང་གི་མི་རྣམས་ཁོ་ཚོའི་སྡིག་ཉེས་ལས་ཐར་བར་མཛད་པར་འགྱུར་”ཞེས་གསུངས། 22དེ་ཐམས་ཅད་ནི་གཙོ་བོས་ལུང་སྟོན་པ་བརྒྱུད་ནས་གསུངས་པ་དེ་སྒྲུབ་པའི་ཕྱིར་ཡིན། 23འདི་ལྟར་ཏེ།\nམཚན་ཡང་ཨིམ་མ་ནུ་ཨེལ་ཞེས་སུ་གསོལ། །#1.23 ཚིགས་བཅད་འདི་ལུང་སྟོན་པ་ཡེ་ཤ་ཡཱ་ཡིས་བྲིས་པའི་མདོ་ལེའུ་7 ཨང་14 ལ་འཁོད་ཡོད། ན་ཆུང་ཞེས་པ་ནི་འདིར་སྐྱེས་པ་དང་འདུས་མ་མྱོང་བའི་བུད་མེད་གཞོན་ནུ་མ་ལ་གོ\nཞེས་འཁོད་ཡོད། ཨིམ་མ་ནུ་ཨེལ་ནི་དཀོན་མཆོག་དང་ང་ཚོ་མཉམ་དུ་གནས་ཞེས་པའི་དོན་ཡིན། 24ཡོ་སེབ་གཉིད་ལས་སད་རྗེས་གཙོ་བོའི་ཕོ་ཉས་གནང་བའི་བཀའ་བཞིན་དུ་མིར་ཡམ་རང་གི་ཟླ་བོར་བླངས་ཀྱང༌། 25སྲས་མ་འཁྲུངས་པའི་བར་དུ་མིར་ཡམ་དང་མཉམ་དུ་མ་འདུས། སྲས་དེའི་མཚན་ལ་ཡེ་ཤུ་ཞེས་བཏགས་སོ། །\nCentral Tibetan Bible (CTB). Copyright 2009-2019 gSungrab. All rights reserved.\nZjisti více o Radiant Light to the Ends of the Earth\nProzkoumej མད་ཐཱ། 1 podle Verše


Wylie:Tshogs mchod kyi rim pa yid bzhin rgya mtsho - gDams Ngag mDzod\nWylie:Tshogs mchod kyi rim pa yid bzhin rgya mtsho\nDamngak Dzö Volume2(ཁ་) / Pages 103-113 / Folios 1a1 to 6a5\nVolumes List > Volume2> Text #18 (No Translation) (བོད་སྐད་) Scroll to Research Info Catalog Information for this text:\nཀློང་ཆེན་རབ་འབྱམས་. ༄༅། །ཚོགས་མཆོད་ཀྱི་རིམ་པ་ཡིད་བཞིན་རྒྱ་མཚོ་བཞུགས་སོ༎ ༎. གདམས་ངག་རིན་པོ་ཆེའི་མཛོད།, པོད་ ༼ཁ་༽, 103-113. ཏེ་ལི་་་རྒྱ་གར་: ཞེ་ཆེན་དཔེ་མཛོད་ཁང་, ༡༩༩༩.\nklong chen pa. @#/_/tshogs mchod kyi rim pa yid bzhin rgya mtsho bzhugs so//_//. In gdams ngag rin po che'i mdzod, Volume2(ཁ་), 103-113. New Delhi: Shechen Publications, 1999. Enlarged reprint of the 1979 edition published by Dilgo Khyentse Rinpoche from prints from the dpal spungs xylographs.\n།དེང་སང་འགྲོ་བ་ཚིག་ཉུང་དོན་འདུས་པའི། །ཚུལ་ལ་མོས་ཕྱིར་ཉུང་འདུས་མན་ངག་འདི། །གངས་རི་ཐོད་དཀར་མགུལ་དུ་བཀོད་པ་ཡིས། །སྐལ་ལྡན་སྐྱེ་བོའི་ཚོགས་རྣམས་དགའ་བར་མཛོད། །ཚོགས་མཆོད་ཀྱི་རིམ་པ་ཡིད་བཞིན་རྒྱ་མཚོ་ཞེས་བྱ་བ། ཐེག་པ་མཆོག་གི་རྣལ་འབྱོར་ལ་ཀློང་ཆེན་རབ་འབྱམས་ཀྱིས་བཀོད་པ་རེ་ཞིག་རྫོགས་སོ། །དགེའོ། ༎\n/deng sang 'gro ba tshig nyung don 'dus pa'i/_/tshul la mos phyir nyung 'dus man ngag 'di/_/gangs ri thod dkar mgul du bkod pa yis/_/skal ldan skye bo'i tshogs rnams dga' bar mdzod/_/tshogs mchod kyi rim pa yid bzhin rgya mtsho zhes bya ba/_theg pa mchog gi rnal 'byor la klong chen rab 'byams kyis bkod pa re zhig rdzogs so/_/dge'o/_//\nLine 1: ༄༅། །ཚོགས་མཆོད་ཀྱི་རིམ་པ་ཡིད་བཞིན་རྒྱ་མཚོ་བཞུགས་སོ༎ ༎\n@#/_/tshogs mchod kyi rim pa yid bzhin rgya mtsho bzhugs so//_//\nགཡོན་: ཁ་ ཚོགས་ (གྲངས་ཀ་) མཆོད་\nLeft: kha tshogs (tibfolio#) mchod\nBegin-End Pages (Western): 103-113\nEnd Tibetan page and line #: 6a5\n༡༠༤ཚོགས་གཉིས་རྒྱ་མཚོའ་གླིང་ལས་རབ་འཁྲུངས་ཤིང་། །སྐུ་གསུམ་ཡིད་བཞིན་རིན་ཆེན་དཔལ་འབར་བ། །རྣམ་བཞིའི་ཕྲིན་ལས་རང་བཞིན་ལྷུན་གྱིས་གྲུབ། །རིགས་ལྔ་བདེ་བར་གཤེགས་ལ་ཕྱག་འཚལ་ལོ། །གང་འདིར་རྒྱུད་དོན་ཉི་མའི་སྙིང་པོ་ལས། །ཚོགས་ཀྱི་དགའ་བ་བླ་ན་མེད་གསུངས་པ། །དེ་ཡི་ལག་ལེན་ཆོ་གའི་རིམ་པ་ནི། །མདོར་བསྡུས་ཙམ་ཞིག་བདག་གིས་བསྟན་པར་བྱ། །དེ་ཡང་དབང་དང་གདམས་པ་ལ་སོགས་པའི་ཚེ་ཚོགས་ཀྱི་མཆོད་པ་ཇི་ལྟར་བྱ་བའི་རིམ་པ་ལ་གསུམ་སྟེ། ཚོགས་མཆོད་བཤམས་པ་དང་། ཆོ་གའི་རིམ་པ། ཕན་ཡོན་བསྟན་པའོ། །དང་པོ་ནི། གནས་དེར་བྲིས་སྐུ་ལ་སོགས་པ་དམིགས་པའི་རྟེན་ཡོད་དམ། མེད་ཀྱང་རུང་སྟེ། རང་ཉིད་ལྷར་གསལ་བའི་ཕྱིར་རོ། །ཡོད་པ་ལྟར་ན་དེའི་མདུན་དུ་བཤམས་ནས། དམ་ཚིག་པ་བསྐྱེད་པ་དང་། ཡེ་ཤེས་པ་གཞུག་པ་དང་། དེ་ལ་མཆོད་པ་ལ་སོགས་པ་བྱ་ཞིང་། མེད་ན་རང་གི་མདུན་ནམ་གཡས་ཕྱོགས་སུ། །ཕྱིའི་མཆོད་པ་ལྔ་དང་། ནང་གི་མཆོད་པ་སྨན་རཀ་དང་བདུད་རྩིས་བཀང་བའི་ཀ་པཱ་ལ་དང་། བཟའ་བ་དང་བཏུང་བའི་བྱེ་བྲག་ཤ་ཆང་ལ་སོགས་པ་བཤམས་ལ། །།།།།སུམྦྷ་ནིས་བསང་། སྭ་བྷཱ་བས་སྦྱངས་ཏེ། སྟོང་པའི་ངང་ལས་ༀ་ཨཱཿཧཱུྃ་གིས་བདུད་རྩིར་བྱིན་གྱིས་བརླབས་པ་ཙམ་སྔོན་དུ་སྐད་ཅིག་གིས་བྱའོ། །གཉིས་པ་ལ། སྦྱོར་དངོས་རྗེས་གསུམ་ལས། དང་པོ་སྦྱོར་བ་ནི་ཐམས་ཅད་ཚོགས་ཏེ་གྲལ་ལ་འཁོད་པ་ལ་ལས་ཀྱི་སློབ་མས་ཕྱག་འཚལ་ཏེ། ཧོ། །རྣལ་འབྱོར་གྱི་དབང་ཕྱུག་བླ་མ་རྡོ་རྗེ་འཛིན་པ་ཆེན་པོ་དཔའ་བོ་དང་རྣལ་འབྱོར་མའི་ཚོགས་དང་བཅས་པ་དགོངས་སུ་གསོལ་ལོ། །སྦྱིན་པའི་བདག་པོའ་གཙོ་བྱས་སེམས་ཅན་ཐམས་ཅད་ཀྱི་དོན་དུ། ཆོས་ཐམས་ཅད་ཡེ་ནས་སངས་རྒྱས་པའི་རང་བཞིན་ལྷུན་གྱིས་གྲུབ་པའི་དཀྱིལ་འཁོར་དུ་ཏིང་ངེ་འཛིན་ཟབ་མོས་གསལ་བཏབ་སྟེ། བསམ་གྱིས་མི་ཁྱབ་པའི་རྣལ་འབྱོར་ལ་གནས་པར་ཞུ་འཚལ། །ཞེས་བརྗོད་ནས་མེ་ཏོག་གཏོར་རོ། །དེ་ནས་བགེགས་གཏོར་བྱིན་ནས། སྐད་ཅིག་གིས་རྡོ་རྗེ་སེམས་དཔའ་བསྒོམས་ལ་ཡི་གེ་བརྒྱ་པ་བཟླའོ། །གཉིས་པ་དངོས་གཞི་ལ་ལྔ་སྟེ། བདག་\n༡༠༥བསྐྱེད་པ། མཆོད་པ་འབུལ་བ། བསྟོད་པ་བྱ་བ། ཉམས་ཆགས་བསྐང་བ། ཚོགས་ལ་རོལ་པའོ། །དང་པོ་ནི། བླ་མ་དང་དཀོན་མཆོག་ལ་སྐྱབས་སུ་འགྲོ་བར་བྱས་རྗེས། བདག་དང་མཐའ་ཡས་སེམས་ཅན་རྣམས། །ཡེ་ནས་སངས་རྒྱས་ཡིན་པ་ལ། །རྟོག་པའི་དབང་གིས་འཁོར་བ་ལས། །བྱང་ཆུབ་མཆོག་ཏུ་སེམས་བསྐྱེད་དོ། །ཞེས་བརྗོད་དོ། །ཆོས་ཉིད་ཡེ་ནས་སངས་རྒྱས་པ་ཡིན་ཡང་རྣམ་པར་རྟོག་པས་འཁྲུལ་པའི་སེམས་ཅན་ཐམས་ཅད་སངས་རྒྱས་ཀྱི་ས་ལ་འགོད་པར་བྱ་སྙམ་དུ་སེམས་བསྐྱེད་ལ། བསམ་དུ་མེད་དེ་སེམས་ཉིད་ནམ་མཁའ་ཆེ། །སེམས་ཉིད་ནམ་མཁའ་བསམ་པ་ཀུན་དང་བྲལ། །བསམ་དུ་མེད་པའི་སེམས་ཉིད་ནམ་མཁའ་ནི། །ནམ་མཁའ་མི་དམིགས་པ་ཡང་དམིགས་སུ་མེད། །ༀ་དྷརྨཱ་དྷཱ་ཏུ་ཛྙཱ་ན་བཛྲ་སྭ་བྷཱ་བ་ཀོ྅ཧཾ། ཞེས་བརྗོད་པས་ཆོས་ཐམས་ཅད་རང་བཞིན་གྱི་རྫོགས་པ་ཆེན་པོ་སྤྲོས་པའི་མཐའ་ཐམས་ཅད་དང་བྲལ་བའི་སྟོང་པ་ཉིད་དུ་བསམ་མོ། །སྟོང་པའི་ངང་ལས་ཧཱུྃ་བཅུ་བརྗོད་པས་སྟེང་འོག་ཕྱོགས་མཚམས་ཐམས་ཅད་ཡེ་ཤེས་ཀྱི་མེ་རི་མེ་དཔུང་དུ་འབར་བའི་ཀློང་ནས་སྟེང་འོག་ཕྱོགས་མཚམས་ཐམས་ཅད་རྡོ་རྗེའི་རྭ་བ་དྲྭ་བ་གུར་བླ་རེ་མཚོན་ཆའི་འཁོར་ལོ་དང་བཅས་པའི་དབུས་སུ། རང་ཉིད་དཔལ་ཆེན་པོར་ཝལ་གྱིས་བསྐྱེད་ལ་བགེགས་ལ་བཀའ་བསྒོ་བ་ནི། ཨེ་མ་ང་ནི་རང་བྱུང་བ། །ཁྲོ་རྒྱལ་དཔལ་ཆེན་ཉིད་ཀྱི་སྐུ། །དངོས་གྲུབ་བར་ཆད་བྱེད་པའི་བགེགས། །འདི་རུ་མ་འདུག་གཞན་དུ་སོང་། །ཅི་སྟེ་འགྲོ་བར་མི་བྱེད་ན། །མགོ་བོ་ཚལ་བ་བརྒྱར་འགས་ཤིང་། །ལུས་ནི་དུམ་བུ་སྟོང་དུ་གཏུབས། །ༀ་རུ་ལུ་རུ་ལུ་ཧཱུྃ་བྷྱཾ་ཧཱུྃ། ཞེས་པས་རྒྱ་མཚོའ་མཐར་ཕྱིའི་བགེགས་བསྐྲད་པའི་རྗེས་ལ། རྣམ་པར་རྟོག་པ་བགེགས་ཡིན་ཏེ། །བགེགས་ནི་རང་གི་སེམས་ལས་བྱུང་། །ཡེ་ནས་སེམས་ཉིད་དག་ཅེ་ན། །བགེགས་ཞེས་བྱ་བ་གཞན་ན་མེད། །བཛྲ་་ཀོ྅ཧཾ་གིས་ནང་གི་བགེགས་དབྱིངས་སུ་དག་ནས།\n༡༠༦ཧཱུྃ། སྟེང་འོག་ཕྱོགས་མཚམས་ཡེ་ཤེས་མེ་དཔུང་འབར། །རྡོ་རྗེའི་རྭ་བ་དྲྭ་བ་གུར་དང་ནི། །བླ་བྲེ་མཚོན་ཆའི་འཁོར་ལོས་ནམ་མཁའ་ཁྱབ། །ཁྲོ་བོ་ཁྲོ་མོ་དཔལ་ཆེན་རྔམས་པའི་ཚོགས། །སྤྲིན་ཕུང་འཁྲིགས་ཤིང་ཧཱུྃ་སྒྲ་དི་རི་རི། ཧཱུྃ་ཧཱུྃ་ཧཱུྃ། ཞེས་བརྗོད་ནས། སྤྲོས་པ་ལ་དགའ་ན་ཏིང་ངེ་འཛིན་གསུམ་དང་ཞི་ཁྲོའི་དཀྱིལ་འཁོར་རྒྱས་པར་བསྒོམས་ལ། མི་དགའ་ན་དཀྱིལ་འཁོར་གྱི་མངའ་བདག་བསྒོམ་པར་བྱའོ། །དེའང་སྟོང་པའི་ངང་ལས་པདྨ་དང་ཉི་ཟླའི་དབུས་སུ་རང་ཉིད་གཞིའི་ཀུན་ཏུ་བཟང་པོ་ཡབ་ཡུམ་མཐིང་ཀ་ཞལ་གཅིག་ཕྱག་གཉིས་མཉམ་པར་སྦྱོར་བས། ཞབས་རྡོ་རྗེའི་སྐྱིལ་ཀྲུང་དང་ཕྱག་མཉམ་གཞག་ཏུ་མཛད་པའི་སྐུ་ལས་འོད་ཟེར་ཁ་དོག་ལྔའི་སྣང་བ་མཆེད་པས། ནམ་མཁའི་དབྱིངས་ཁྱབ་པའི་ནང་ན། བླ་མ་དང་ཡི་དམ་དཀྱིལ་འཁོར་གྱི་ལྷ་ཚོགས་བློས་འཁྱུད་ཚད་བསམས་ལ། ཧཱུྃ། གདོད་ནས་སྙིང་པོ་བྱང་ཆུབ་དང་། །མི་དམིགས་ཐུགས་ཀྱི་དཀྱིལ་འཁོར་ལས། །དཀྱིལ་འཁོར་ཐམས་ཅད་སྤྱན་དྲང་ངོ་། །བདག་དང་དབྱེར་མེད་བརྟན་པར་བཞུགས། །ཛཿཧཱུྃ་བཾ་ཧོཿ བཛྲ་ས་མ་ཡ་སྟཾ། ཞེས་བརྗོད་པ་ཙམ་གྱི་དབྱིངས་ནས། བླ་མ་ཡི་དམ་དཀྱིལ་འཁོར་གྱི་ལྷ་ཚོགས་ཐམས་ཅད་སྐད་ཅིག་གིས་བྱོན་ནས། བདག་དང་ནམ་མཁའི་དབྱིངས་སུ་བརྟན་པར་བཞུགས་པར་བསམས་ལ། ༀ་ཨཱཿཧཱུྃ་སྭཱ་ཧཱ། ཞེས་ཅི་འགྲུབ་ཏུ་བཟླས་ཤིང་། རྟེན་ཡོད་ནའང་གསལ་གདབ་པར་བྱའོ། །གཉིས་པ་མཆོད་པ་འབུལ་བ་ལ་ལྔ་ལས། དང་པོ་ཕྱིའི་མཆོད་པ་ནི། ༀ་རིན་ཆེན་མེ་ཏོག་སྤོས་དང་མར་མེ་དྲི། །ཞལ་ཟས་རོལ་མོའ་སྤྲིན་ཕུང་རྒྱ་ཆེ་བས། །ནམ་མཁའི་ཁམས་ཀུན་ཁྱབ་པར་བློས་སྤྲུལ་ཏེ། །བླ་མ་ཡི་དམ་དཀྱིལ་འཁོར་ལྷ་ཚོགས་མཆོད། །ༀ་བཛྲ་པུཥྤེ། དྷཱུ་པེ་ཨཱ་ལོ་ཀེ་གནྡྷེ་ནཻ་བི་དྱ་ཤབྡ་ཨཱཿཧཱུཾ། ཞེས་ཕྱག་རྒྱ་དང་བཅས་ཏེ་བདག་དང་རྟེན་གྱི་ལྷ་གཉིས་ཀ་ལ་མཆོད་དོ། །གཉིས་པ་ནང་གི་མཆོད་པ་ནི། སྨན་རཀ་བདུད་རྩིས་བཀང་བའི་ཀ་པཱ་ལ་ནས་\n༡༠༧མཐེབ་སྲིན་གྱིས་འཐོར་ཞིང་། རིགས་ལྔ་སྐུ་ལྔ་ཡེ་ཤེས་བསྒྲུབ་པའི་རྫས། །ཛ་གང་སྨན་སྦྱར་་ཨ་མྲྀ་ཏ། །སྐུ་གསུང་ཐུགས་ལ་གུས་པས་མཆོད་པ་འབུལ། །མཆོག་དང་ཐུན་མོང་དངོས་གྲུབ་སྩལ་དུ་གསོལ། །ས་ཝ་པཉྩ་ཨ་མྲྀ་ཏ་ཧཱུཾ་ཧྲཱིཿཋ། ཞེས་བརྗོད་དོ། །གསུམ་པ་གསང་བའི་མཆོད་པ་ནི། རྡོ་རྗེ་ཐལ་མོ་མཉམ་པར་སྦྱོར་བ་བསྐྱོད་ཅིང་ཡིད་ཀྱིས་ཕྱག་ཆུ་དང་སྦྱོར་བའི་བདེ་བ་ལ་དམིགས་ཏེ། ཨཱཿ ཐབས་དང་ཤེས་རབ་འདུ་འབྲལ་མེད་པའི་ངང་། །བདེ་ཆེན་ཡེ་ཤེས་ཡུམ་གྱི་བྷ་གའི་ཀློང་། །བྱང་ཆུབ་སྙིང་པོ་དགྱེས་མཉམ་མཆོད་པ་ཡིས། །རྒྱལ་བ་རྒྱ་མཚོའ་ཚོགས་རྣམས་མཉེས་གྱུར་ཅིག །ཨ་ནུ་རཱ་ག་པཉྩ་ཧྲཱིཿཋ། ཞེས་བརྗོད་དོ། །བཞི་པ་བླ་ན་མེད་པའི་མཆོད་པ་ནི། སེམས་ཉིད་ཀྱི་དོན་གསལ་བཏབ་པ། ཧཱུྃ། ཆོས་རྣམས་རྣམ་དག་སེམས་ཉིད་ངང་དུ་གཅིག །སེམས་ཀྱི་རང་བཞིན་ཡེ་ནས་རྫོགས་པ་ཆེ། །མ་སྐྱེས་བརྗོད་འདས་ནམ་མཁའ་ཡངས་པའི་ངང་། །མི་དམིགས་ཆོས་སྐུའི་དབྱིངས་སུ་ཨ་ལ་ལ། །ཞེས་བརྗོད་དོ། །ལྔ་པ་གཏོར་མའི་མཆོད་པ་ནི། རཾ་ཡཾ་ཁཾ་གསུམ་གྱིས་མ་དག་པ་དང་འབག་བརྩོག་ཐམས་ཅད་བསྲེགས་སྦྱང་གཏོར་ནས་ༀ་ཨཱཿཧཱུྃ་གསུམ་གྱིས་ཁ་དོག་དང་རོ་བཅུད་ཕུན་སུམ་ཚོགས་པ་ནམ་མཁའ་དང་མཉམ་པར་བསམས་ཏེ། འཇིག་རྟེན་ལས་འདས་པ་དང་འཇིག་རྟེན་པ་ཐམས་ཅད་ལ་སོ་སོའ་སྔགས་ཀྱིས་འབུལ་བའམ། ༀ་ཨཱཿཧཱུྃ། ཕྱོགས་བཅུ་དུས་བཞིའི་དཔལ་ལྡན་རྩ་བ་དང་བརྒྱུད་པར་བཅས་པའི་བླ་མ་དམ་པ་ཡི་དམ་དཀྱིལ་འཁོར་གྱི་ལྷ་ཚོགས། མཁའ་འགྲོ་སྡེ་ལྔ་དམ་ཅན་རྒྱ་མཚོའ་ཚོགས་དང་བཅས་པ་འཇིག་རྟེན་དང་འཇིག་རྟེན་ལས་འདས་པ་ཐམས་ཅད་ཀྱི་ཞལ་དུ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ནད་དང་གདོན་དང་བར་དུ་གཅོད་པ་ཐམས་ཅད་ཞི་ནས་མཆོག་དང་ཐུན་མོང་གི་དངོས་གྲུབ་རྒྱ་ཆེན་པོ་སྩལ་དུ་གསོལ། །ཅེས་བརྗོད་པར་བྱའོ། །གསུམ་པ་བསྟོད་པ་ནི། ཧཱུྃ། ཆོས་དབྱིངས་ངང་ལས་སྒྱུ་མའི་སྐུར་བཞེངས་པ། །དུས་\n༡༠༨གསུམ་བླ་མ་འགྲོ་མགོན་ཐུགས་རྗེའི་ལྷ། །ཞི་ཁྲོ་རབ་འབྱམས་ཡེ་ཤེས་མཁའ་འགྲོ་དང་། །བཀའ་བཞིན་རྗེས་སུ་བསྒྲུབ་པའི་གྲོགས་མཛད་པ། །དམ་ཅན་རྒྱ་མཚོའ་ཚོགས་ལ་ཕྱག་འཚལ་བསྟོད། །ཅེས་པ་ལ་སོགས་པ་བྱའོ། །བཞི་པ་སྐོང་བཤགས་བྱ་བ་ནི། ཉམས་ཆགས་དྲན་པ་རྣམས་ལ་གནོད་འགྱོད་དང་བཅས་པས་ཐལ་མོ་སྦྱར་ཏེ། བདག་ཅག་མ་རིག་འཁྲུལ་པའི་དབང་གྱུར་བས། །སྐུ་གསུང་ཐུགས་དང་རྩ་བ་ཡན་ལག་གི །དམ་ལས་འགལ་ཞིང་ཉམས་པར་གྱུར་ཏོ་འཚལ། །རང་གནོད་འགྱོད་པའི་སེམས་ཀྱིས་མཐོལ་ལོ་བཤགས། །ཐོག་མེད་བག་ཆགས་འཁྲུལ་པའི་དབང་གྱུར་པས། །ཚོར་དང་མ་ཚོར་ཉམས་ཆགས་ཅི་མཆིས་པ། །ཐུགས་རྗེ་ཆེན་པོའ་སྤྱན་སྔར་བཤགས་པར་བགྱི། །ཚངས་པ་དོན་གྱི་དངོས་གྲུབ་སྩལ་དུ་གསོལ། །བསྙེན་སྒྲུབ་མ་ཚང་ཕུད་དང་གཙང་སྦྲ་ཉམས། །དུས་སུ་མ་མཆོད་ལེ་ལོ་བསོག་འཇོག་བགྱིས། །ལྟ་བ་མ་རྟོགས་སྒོམ་པ་མ་གསལ་ཞིང་། །སྤྱོད་པ་བག་མེད་བགྱིས་པ་མཐོལ་ལོ་བཤགས། །བླ་མ་མཆེད་ལྕམ་རྡོ་རྗེ་སྤུན་ལ་སྨད། །སྡིག་དང་ཉོན་མོངས་རང་གར་གྱུར་ཏོ་འཚལ། །འཕྲལ་དང་ཡུན་གྱི་སྒྲིབ་པ་ཅི་མཆིས་པ། །རང་གནོད་འགྱོད་པའི་སེམས་ཀྱིས་མཐོལ་ལོ་བཤགས། །ཚངས་པ་དོན་གྱི་དངོས་གྲུབ་སྩལ་དུ་གསོལ། །ཧོ། །རང་བཞིན་ངང་ལས་ཉེས་པའི་སྐྱོན་མེད་པས། །བཤགས་དང་བཤགས་པར་བྱ་བ་ཅུང་ཟད་མེད། །ཀུན་རྫོབ་སྒྱུ་མ་ཙམ་དུ་བཤགས་ན་ཡང་། །གཉིས་མེད་སེམས་ཀྱི་ངང་དུ་དག་གྱུར་ཅིག །གཉིས་སུ་བཟུང་བ་རང་བཞིན་ཉམས་པའི་རྒྱུ། །གཉིས་མེད་དབྱིངས་སུ་ཡེ་ནས་ལྷུན་གྲུབ་པས། །ཐམས་ཅད་མཁའ་མཉམ་རྫོགས་པ་ཆེན་པོའ་ངང་། །མ་སྐྱེས་རྣམ་པར་དག་པའི་ཆོས་ཉིད་དོ། །ཞེས་བརྗོད་དོ། །དེ་ལྟར་དག་ནས་སོར་ཆུད་དུས་སྡོམ་པ་གཟུང་བ་ནི། ཐལ་མོ་སྦྱར་ཏེ། བླ་མ་རྡོ་རྗེ་འཛིན་པ་དང་། །རིགས་ལྔ་བདེ་བར་གཤེགས་པ་ནི། །ཐམས་ཅད་བདག་ལ་དགོངས་སུ་གསོལ། །དེང་ནས་\n༡༠༩བྱང་ཆུབ་སྙིང་པོའ་བར། །སངས་རྒྱས་ཆོས་དང་དགེ་འདུན་ཏེ། །བླ་ན་མེད་པའི་དཀོན་མཆོག་གསུམ། །བླ་མ་ལ་ཡང་སྐྱབས་སུ་མཆི། །སྡིག་པ་ཐམས་ཅད་སོ་སོར་བཤགས། །དགེ་བ་ཀུན་ལ་རྗེས་ཡི་རང་། །བྱང་ཆུབ་སེམས་ནི་བསྐྱེད་པར་བགྱི། །རིགས་ལྔའི་དམ་ཚིག་ལེགས་བཟུང་སྟེ། །རྡོ་རྗེ་དྲིལ་བུ་ལ་སོགས་པ། །དམ་ཚིག་རྫས་རྣམས་གཟུང་བར་བགྱི། །བླ་ན་མེད་པའི་དཀོན་མཆོག་གསུམ། །ནམ་དུ་ཡང་ནི་མི་གཏོང་ཞིང་། །རྡོ་རྗེ་སློབ་དཔོན་མི་སྤང་ངོ་། །རྡོ་རྗེ་སྤུན་སྲིང་རྣམས་ལ་ཡང་། །ནམ་ཡང་སྨད་པར་མི་བྱའོ། །སེམས་ཅན་རྣམས་ལ་འཚེ་བ་སྤང་། །འཕགས་པ་རྣམས་ལ་སྨད་མི་བགྱི། །ཐེག་པ་དམན་ལ་མི་བརྙས་ཤིང་། །སྔགས་འཆང་སྤང་བར་མི་བྱའོ། །བསྙེན་སྒྲུབ་ལས་ཀྱི་མཐའ་གཟུང་ཞིང་། །དཀྱིལ་འཁོར་འཁོར་ལོ་བསྒོམ་པར་བགྱི། །དམ་ཚིག་སྡོམ་པ་ལ་གནས་ཤིང་། །འཁྲུལ་པའི་བྱ་བ་མི་བགྱིད་དོ། །རང་གི་སེམས་ནི་ཡོངས་འདུལ་ཞིང་། །ཕྱོགས་མཐར་གཏུགས་པའི་སེམས་ཅན་གྱི། །དོན་ནི་བླ་མེད་བདག་གིས་བསྒྲུབ། །མ་གྲོལ་བ་རྣམས་དགྲོལ་བ་དང་། །མ་བསྒྲལ་བ་རྣམས་བསྒྲལ་བར་བགྱི། །དབུགས་མ་ཕྱུང་རྣམས་དབུགས་དབྱུང་ཞིང་། །སེམས་ཅན་མྱ་ངན་འདས་ལ་འགོད། །ཅེས་པ་ལན་གསུམ་བརྗོད་དོ། །ལྔ་པ་ཚོགས་ལ་རོལ་པ་ནི། དེ་ནས་ཚོགས་ཀྱི་ཡོ་བྱད་སྡར་མ་བཤམས་ན་འདིར་བཤམས་ལ། ལས་ཀྱི་སློབ་མས་ཕྱག་འཚལ་ཏེ། ཧོ་དགོངས་སུ་གསོལ། སྣང་སྲིད་བདེ་བ་ཆེན་པོའ་དཀྱིལ་འཁོར་དུ། །འདོད་ཡོན་རྒྱན་གྱི་མཆོད་པ་རོལ་པའི་ཕྱིར། །ཚོགས་ཀྱི་ཡོ་བྱད་བྱིན་གྱིས་རློབ་པར་ཞུ་འཚལ། །ཞེས་བརྗོད་དོ། །དེ་ནས་བླ་མས་ནང་མཆོད་ནས་བདུད་རྩི་བླངས་ལ་མཐེབ་སྲིན་གྱིས་འཐོར་ཞིང་། །རཾ་ཡཾ་ཁཾ་གིས་མ་དག་བསྲེག་སྦྱངས་གཏོར་ནས། ཨ་ལས་ཐོད་པ་དུམ་བུ་གཅིག་པ་ཕྱི་དཀར་ལ་ནང་དམར་བའི་དབུས་སུ། ཡོ་བྱད་རྣམ་པ་ༀ་ཨཱཿཧཱུྃ་གིས་བདུད་རྩིར་བྱིན་གྱིས་བརླབས་པའི་ཁ་ཆོད་ཟླ་བ་དང་ཉི་མའི་\n༡༡༠དབུས་སུ་རྡོ་རྗེ་མཐིང་ཀ་རྩེ་ལྔ་པའི་ལྟེ་བར་ཡི་གེ་གསུམ་ལས་འོད་འཕྲོས་པས་ཕྱོགས་བཅུའི་སངས་རྒྱས་ཐམས་ཅད་ཀྱི་བདུད་རྩིའི་རྒྱུན་བབས་པས་ཁེངས་ནས། ནམ་མཁའི་དབྱིངས་ལྟར་བསམ་གྱིས་མི་ཁྱབ་པར་འཕེལ་བར་བསམ་ལ། ཚོགས་ཕུད་སྣོད་གཅིག་ཏུ་བཅད་དེ་དཀྱིལ་འཁོར་གྱི་མདུན་དུ་འབུལ་ཞིང་། ཡང་བཅད་ནས་གཏོར་མར་ཕུལ་ལ། ཕྱོགས་བཅུ་དུས་བཞིའི་རྩ་བ་དང་བརྒྱུད་པར་བཅས་པའི་བླ་མ་དམ་པ། རྒྱལ་བ་དགོངས་པས་བརྒྱུད་པ། རིག་འཛིན་བརྡ་ཡིས་བརྒྱུད་པ། གང་ཟག་སྙན་ཁུང་བརྒྱུད་པ་ཐམས་ཅད་དང་། ཡི་དམ་དཀྱིལ་འཁོར་གྱི་ལྷ་ཚོགས། མཁའ་འགྲོ་སྡེ་ལྔ། དམ་ཅན་རྒྱ་མཚོའ་ཚོགས་དང་བཅས་པ་འཁོར་བ་དང་མྱ་ངན་ལས་འདས་པའི་མགྲོན་ཐམས་ཅད་ཀྱི་ཞལ་དུ་ག་ཎ་ཙཀྲ་ཁཱ་ཧི། ཞེས་པས་འབུལ་ལོ། །རྒྱས་པར་འབུལ་ན་རྩ་བའི་བླ་ནས་རིམ་པ་ལྟར་བརྗོད་ཅིང་སོ་སོའ་མཚན་དང་སྔགས་བརྗོད་ནས་དབུལ་ལོ། །དེ་ནས་ལས་ཀྱི་སློབ་མས་ཕྱག་འཚལ་བ་སྔོན་དུ་འགྲོ་བས། རྣམ་ལྔ་འདོད་ཡོན་བསྐོར་བའི་ཕྱག་རྒྱ་བྱ་ཞིང་། བླ་མ་ལ། དཔའ་བོ་ཆེན་པོ་དགོངས་སུ་གསོལ། །ཞེས་པ་སྔོན་དུ་བཏང་ཞིང་གཞན་ལ་དེ་མི་བརྗོད་པར། འདི་ནི་ཆོས་རྣམས་བཟང་པོར་ལྟོས། །འདུས་པ་རྣམས་ལ་ཐེ་ཚོམ་མེད། །བྲམ་ཟེ་ཁྱི་དང་གདོལ་པ་ཕག །རང་བཞིན་གཅིག་ཏུ་དགོངས་ཏེ་རོལ། །ཞེས་པའི་ལན་དུ། ལེན་པ་པོས་ཀྱང་ཕྱག་རྒྱ་དེ་ཉིད་ཀྱིས། །བདེ་བར་གཤེགས་པ་ཆོས་ཀྱི་སྐུ། །འདོད་ཆགས་ལ་སོགས་དྲི་མ་སྤང་། །གཟུང་འཛིན་རྣམ་པར་བྲལ་བ་ཡི། །དེ་བཞིན་ཉིད་ལ་བདག་ཕྱག་འཚལ། །ཨ་ལ་ལ་ཧོ། །ཞེས་དམ་བླངས་ཏེ། ལག་སོར་གཡས་དཔའ་བོ་ལྔ། གཡོན་དཔའ་མོ་ལྔར་བསམས་ལ། ཕུད་ཀྱིས་བླ་མ་ཡི་དམ་མཆོད་ནས། ལུས་ཀྱི་ནང་ཐམས་ཅད་ཞི་ཁྲོའི་དཀྱིལ་འཁོར་རྒྱས་པའམ། སྤྱི་བོར་བླ་མ། མགྲིན་པར་ཡི་དམ། སྙིང་གར་མཁའ་འགྲོ་བསམ་གྱིས་མི་ཁྱབ་པ་བསམས་པ་ལ་མཆོད་པའི་ཚུལ་གྱིས་ཟས་ལ་ཚིམ་པར་རོལ་ལོ། །དེའི་དུས་སུ་ཟས་ལ་སྨོད་པ་\n༡༡༡དང་། ཤགས་དང་། ཀུ་ཅོ་དང་། རྩོད་པ་ལ་སོགས་པ་ཆོས་དང་མི་མཐུན་པའི་རྣམ་པ་ཐམས་ཅད་སྤངས་ལ། ཕྱི་སྣང་བ་ཐམས་ཅད་དག་པའི་ཞིང་། ནང་སེམས་ཅན་ཐམས་ཅད་ཡེ་ཤེས་ཀྱི་ལྷ། རང་ལུས་དཀྱིལ་འཁོར་གྱི་ངོ་བོར་ཤེས་པས་འདོད་ཡོན་ལ་ལོངས་སྤྱོད་དོ། །དོན་གསུམ་པ་རྗེས་ནི། ལོ་རྒྱུས་ཀྱིས་བརྡ་སྦྱར་བའི་འོག་ཏུ་ལས་ཀྱི་སློབ་མས་ཕྱག་འཚལ་ཏེ། ཧོ་དགོངས་སུ་གསོལ། མདའ་དབང་རྫོགས་པའི་དཀྱིལ་འཁོར་དུ་ཀུན་ཏུ་བཟང་པོའ་ཚོགས་མཆོད་རྒྱ་མཚོས་ཉེ་བར་མཆོད་ཟིན་པ་ལས། སླར་ཡང་དགོངས་སྤྱོད་རྒྱ་མཚོས་རྡོ་རྗེའི་གླུ་དང་། ལྷག་མའི་གཏོར་མ་བསྔོ་བ། སྨོན་ལམ་བཀྲ་ཤིས་ཀྱི་ཚིགས་སུ་བཅད་པ་ལ་སོགས་པའི་བཀའ་གནང་བར་ཞུ་འཚལ། ཞེས་བརྗོད་ནས་ལྷག་མའི་གཏོར་མ་བཏང་ལ་རོལ་མོའ་སྒྲ་དང་བཅས་པས། དབང་ཕྱུག་མ་ཉི་ཤུ་རྩ་བརྒྱད་ལང་ཀ་མགྲིན་བཅུའི་ཚོགས་དང་བཅས་པ་ཐམས་ཅད་ལ་འབུལ་ལོ། །རྣལ་འབྱོར་པ་བདག་ཅག་འཁོར་དང་བཅས་པའི་ལས་བཞིའི་ཕྲིན་ལས་ཐོགས་པ་མེད་པར་འགྲུབ་པར་མཛོད་ཅིག །ཅེས་བརྗོད་ནས། མ་འབྱོར་བ་དང་ཉམས་པ་དང་། །གཙོ་བོའ་ནུས་པ་མ་མཆིས་པས། །འདིར་ནི་བགྱི་བ་གང་བགྱིས་པ། །དེ་ཀུན་མགོན་པོས་བཟོད་པར་མཛོད། །ༀ་བཛྲ་སྟྭ་ས་མ་ཡ། མ་ནུ་པཱ་ལ་ཡ། བཛྲ་ས་ཏྭ་ཏྭེ་ནོ་པ་ཏིཥྛ། དྲྀ་ཌྷོ་མེ་བྷ་བ། སུ་ཏོཥྱོ་མེ་བྷ་བ། སུ་པོཥྱོ་མེ་བྷ་བ། ཨ་ནུ་རཀྟོ་མེ་བྷ་བ། སརྦ་སིདྡྷམྨེ་པྲ་ཡཙྪ། སརྦ་ཀརྨ་སུ་ཙ་མེ་ཙིཏྟཾ་ཤྲེ་ཡཿཀུ་རུ་ཧཱུྃ། ཧ་ཧ་ཧ་ཧ་ཧོཿ བྷ་ག་བཱན་སརྦ་ཏ་ཐཱ་ག་ཏ་བཛྲ་མཱ་མེ་མུཉྩ། བཛྲཱི་བྷ་བ། མ་ཧཱ་ས་མ་ཡ་སྟྭ་ཨཱཿ ཡེ་གེ་བརྒྱ་པས་ཁ་བསྐང་ལ། བསྔོ་བ་བྱ་བ་ནི། ཐལ་མོ་སྦྱར་ལ། བླ་མ་དང་ཡི་དམ་དཀྱིལ་འཁོར་གྱི་ལྷ་ཚོགས་ཐམས་ཅད་བདག་ལ་དགོངས་སུ་གསོལ། ཧེ་རུ་ཀ་དཔལ་གྲོང་ཁྱེར་དུ། །ཚོགས་ཀྱི་འཁོར་ལོས་མཆོད་པ་ཡིས། །བདག་དང་འགྲོ་བ་མ་ལུས་པ། །དཀྱིལ་འཁོར་གཅིག་ཏུ་\n༡༡༢འགྲུབ་པར་ཤོག །ལས་བཞིའི་ཕྲིན་ལས་ཐོགས་པ་མེད་པས་རང་དང་གཞན་གྱི་དོན་གཉིས་ལྷུན་གྱིས་གྲུབ་ཅིང་། མཆོག་དང་ཐུན་མོང་གི་དངོས་གྲུབ་ཆེན་པོ་འགྲུབ་པར་གྱུར་ཅིག །ཅེས་བརྗོད་ནས། ༀ། ཁྱེད་ཀྱི་སེམས་ཅན་དོན་ཀུན་མཛོད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །བཛྲ་མུཿ ཞེས་པས་ཡེ་ཤེས་པའི་ཚོགས་གཏོར་མའི་མགྲོན་དང་བཅས་པ་གཤེགས་ལ། ཚོམ་བུ་ལ་བསྐྱེད་པ་ཡིན་ན་དམ་ཚིག་པ་རང་ལ་བསྡུ་རས་བྲིས་ལ་སོགས་པ་ཡིན་ན་གཤེགས་བསྡུ་མི་བྱ་སྟེ། རབ་གནས་ཀྱི་མཆོག་ཏུ་གསུངས་པའི་ཕྱིར་རོ། །དེ་ནས་ལྟ་སྒོམ་སྤྱོད་འབྲས་ལ་སོགས་བོག་དབྱུང་བའི་ཕྱིར་སྐབས་སུ་ཉེ་བར་མཁོ་བ་རྡོ་རྗེའི་གླུ་བླངས་ནས་མེ་ཏོག་བཀྲམ་ལ། ས་གཞི་དང་བར་སྣང་ཐམས་ཅད་བླ་མ་ཡི་དམ་དཀྱིལ་འཁོར་གྱི་ལྷ་ཚོགས་དམ་ཅན་རྒྱ་མཚོ་སྤྲིན་ཕུང་འཁྲིགས་པས། མེ་ཏོག་གི་ཆར་འབེབས་ཤིང་ཤིས་པ་བརྗོད་པར་བསམས་ལ་མགྲིན་གཅིག་ཏུ། བཀྲ་ཤིས་གང་ཞིག་དབྱིངས་ལས་མི་གཡོ་ལྷུན་གྱིས་གྲུབ། །སྐུ་དང་ཡེ་ཤེས་འདུ་འབྲལ་གཉིས་མེད་རྫོགས་སངས་རྒྱས། །གདོད་མའི་མགོན་པོ་འཁོར་འདས་ཀུན་གྱི་དཔལ་གྱུར་པ། །ཀུན་ཏུ་བཟང་པོ་རིགས་ལྔའི་རྒྱལ་བ་རྒྱ་མཚོར་བཅས། །མ་ལུས་ཡོངས་གང་བཀྲ་ཤིས་དེས་ཀྱང་བདེ་ལེགས་ཤོག །འོད་གསལ་སྙིང་པོ་སྤྲོས་ཀུན་ཉེར་ཞི་མཆོག་གི་ལམ། །རྣམ་པར་དཀར་ལ་སོ་སོར་མ་འདྲེས་དྲི་མ་བྲལ། །སོ་སོ་རང་རིག་ཡེ་ཤེས་སྤྱོད་ཡུལ་རྒྱ་ཆེ་བ། །དམ་ཆོས་ཉི་མའི་བཀྲ་ཤིས་དེས་ཀྱང་བདེ་ལེགས་ཤོག །རྣམ་གྲོལ་ཡིད་བཞིན་མཛོད་མདའ་འགྲོ་བའི་བསོད་ནམས་ཞིང་། །འཕགས་པའི་དགེ་འདུན་རིག་འཛིན་དམ་ཅན་རྒྱ་མཚོར་བཅས། །འཇིག་རྟེན་ལས་གྲུབ་མཁའ་འགྲོ་འབར་བའི་སྤྲིན་འཕྲོ་བ། །དངོས་གྲུབ་མཆོག་སྩོལ་བཀྲ་ཤིས་དེས་ཀྱང་བདེ་ལེགས་ཤོག །ཅེས་པ་ལ་སོགས་བརྗོད་པའི་མཚམས་སུ། མེ་ཏོག་གི་ཆར་དབབ་ཅིང་རོལ་\n༡༡༣མོའ་སྒྲ་དང་བཅས་པ་བྱའོ། །དེ་ནས་ༀ་ཨཱཿཧཱུྃ་གིས་བསྲུངས་ནས་ལས་ཀྱི་རྗེས་བསྡུས་ལ། ཆོས་ཐམས་ཅད་རོ་མཉམ་རྫོགས་པ་ཆེན་པོའ་ངང་ལས་མི་གཡོ་བར་བྱའོ། །དོན་གསུམ་པ་ཕན་ཡོན་བསྟན་པ་ནི། བསོད་ནམས་དང་ཡེ་ཤེས་ཀྱི་ཚོགས་རྫོགས་པ་དང་། དམ་ཚིག་ཉམས་ཆགས་ཐམས་ཅད་བསྐང་བ་དང་། དཔའ་བོ་དང་མཁའ་འགྲོ་འདུ་བ་དང་། བླ་མ་དང་དཀྱིལ་འཁོར་གྱི་ལྷ་ཚོགས་མཉེས་པ་དང་། དམ་ཅན་རྒྱ་མཚོའ་ཚོགས་ཀྱིས་བསྲུང་བ་དང་། འདིར་ཡང་ཚེ་རིང་བ་དང་། ནད་མེད་པ་དང་། གྲགས་པ་དང་ལྡན་པ་དང་། འཁོར་དང་ལོངས་སྤྱོད་གྱི་འདུ་བ་རྒྱས་པ་དང་། ཅི་བསམ་པ་ཐམས་ཅད་ཡིད་བཞིན་དུ་འགྲུབ་པ་དང་། ཕྱི་མར་བླ་ན་མེད་པའི་བྱང་ཆུབ་ཐོབ་པ་ལ་སོགས་ལ་མཆོག་དང་ཐུན་མོང་གི་དངོས་གྲུབ་ཐམས་ཅད་འཐོབ་པར་བྱེད་པའོ། །དེ་ལྟར་ཚོགས་ཀྱི་མཆོད་པའི་རིམ་པ་ཞིག །མདོ་ཙམ་བརྗོད་ལས་བསོད་ནམས་གང་ཐོབ་པ། །དེ་ཡིས་འགྲོ་ཀུན་ཚོགས་ཆེན་གཉིས་རྫོགས་ཏེ། །རྒྱལ་བའི་གོ་འཕང་མྱུར་ཏུ་ཐོབ་པར་ཤོག །དེང་སང་འགྲོ་བ་ཚིག་ཉུང་དོན་འདུས་པའི། །ཚུལ་ལ་མོས་ཕྱིར་ཉུང་འདུས་མན་ངག་འདི། །གངས་རི་ཐོད་དཀར་མགུལ་དུ་བཀོད་པ་ཡིས། །སྐལ་ལྡན་སྐྱེ་བོའ་ཚོགས་རྣམས་དགའ་བར་མཛོད། །ཚོགས་མཆོད་ཀྱི་རིམ་པ་ཡིད་བཞིན་རྒྱ་མཚོ་ཞེས་བྱ་བ། ཐེག་པ་མཆོག་གི་རྣལ་འབྱོར་ལ་ཀློང་ཆེན་རབ་འབྱམས་ཀྱིས་བཀོད་པ་རེ་ཞིག་རྫོགས་སོ། །དགེའོ།། །།\nThe Tsok Offering Called "Wish-Fulfilling Ocean".\nRetrieved from "http://dnz.tsadra.org/index.php?title=Wylie:Tshogs_mchod_kyi_rim_pa_yid_bzhin_rgya_mtsho&oldid=49000"